ৰাজ্যৰ নিবনুৱালৈ সুখবৰঃ ছেপ্টেম্বৰৰপৰা আৰম্ভ হ’ব নিযুক্তি প্ৰক্ৰিয়া -\nHomeআঞ্চলিকৰাজ্যৰ নিবনুৱালৈ সুখবৰঃ ছেপ্টেম্বৰৰপৰা আৰম্ভ হ’ব নিযুক্তি প্ৰক্ৰিয়া\nগুৱাহাটী: আজি ‘জনতা ভৱন’ত অনুষ্ঠিত হোৱা কেবিনেট বৈঠকৰ অন্তত সংবাদমেল সম্বোধন কৰে মন্ত্ৰী পীয়ুষ হাজৰিকাই। সংবাদমেলৰ জৰিয়তে হাজৰিকাই নিবনুৱাসকললৈ আনিছে আশাৰ বতৰা! অসমৰ আৰক্ষী ব্যৱস্থা শক্তিশালী কৰাৰ বাবে আৰক্ষী কমিছন গঠন হ’ব বুলি সংবাদমেলত সদৰী কৰে মন্ত্ৰীগৰাকীয়ে। প্ৰাক্তন বিষয়া হিমাংশু শেখৰ দাস আৰু পি ভি সুমনৰ নেতৃত্বত গঠন কৰা হ’ব এই কমিছন। তিনিমাহৰ বাবে দুয়োজনকে ৰাজ্যৰ মুখ্য সচিব পৰ্যায়ৰ মৰ্যাদা প্ৰদান কৰিছে চৰকাৰে। আগন্তুক বৰ্ষৰ ভিতৰত ১লাখ পদত নিযুক্তি প্ৰদান কৰা হ’ব বুলিও সংবাদমেলতে দোহাৰে। আনহাতে, ১৫ হাজাৰ আৰক্ষীৰ খালী পদত শীৰ্ঘেই নিযুক্তি প্ৰদান কৰা হ’ব বুলিও উল্লেখ কৰে হাজৰিকাই। চলিত বৰ্ষৰ ছেপ্টেম্বৰৰ পৰা আৰম্ভ হ’ব নিযুক্তি প্ৰক্ৰিয়া।\nপ্ৰথমে আৰক্ষী বিভাগতে নিযুক্তি প্ৰক্ৰিয়া আৰম্ভ হ’ব বুলিও সদৰী কৰে। ৫টা আৰক্ষী বেটেলিয়ন গঠনত কেবিনেটে অনুমোদন জনাইছে বুলিও জনায়। নিযুক্তি পাব ২,৬৩২ নিবনুৱাই। আজিৰেপৰা পাছপ’ৰ্ট আৰু গৃহ বিভাগক চৰকাৰে একত্ৰিত কৰিলে বুলিও সংবাদমেলত মন্তব্য প্ৰকাশ কৰে মন্ত্ৰীগৰাকীয়ে। ক্ৰীড়া পেঞ্চন লাভ কৰা ব্যক্তিয়ে বৰ্তমানৰেপৰা ৮ হাজাৰ টকাৰৰ পৰিৱৰ্তে ১০ হাজাৰকৈ টকা লাভ কৰিব বুলিও তেওঁ উল্লেখ কৰে। ‘শংকৰদেৱ নেত্ৰালয়’ৰ বাবে অনুমোদিত ভূমিৰ চৰকাৰী কৰ ৰেহাইৰ কথা ঘোষণা কৰিছে কেবিনেটে।\nঅলিম্পিক, এছিয়ান আৰু কমলৱেল্থ গেমছৰ পদক প্ৰাপকসকললৈ ‘গ্ৰেড-১’ চাকৰিৰ ব্যৱস্থা কৰা হ’ব বুলিও হাজৰিকাই মন্তব্য প্ৰকাশ কৰে। আনহাতে ৱ’ল্ড চেম্পিয়নশ্বিপত পদক প্ৰাপকসকলক ‘গ্ৰেড-২’ আৰু ৰাষ্ট্ৰীয় ক্ৰীড়া পদক প্ৰাপকসকললৈ ‘গ্ৰেড-৩’ৰ চাকৰি প্ৰদান কৰিব ৰাজ্য চৰকাৰে। ‘প্ৰিণ্টিং এণ্ড ষ্টেচনাৰী’ বিভাগক ‘information and public relations’ৰ লগত সংলগ্ন কৰাৰ সিদ্ধান্ত গ্ৰহণ কৰিছে কেবিনেটে। উপৰোক্ত সিদ্ধান্তসমূহক লৈ আশাবাদী পীয়ুষ হাজৰিকা।\nPrevious articleছৌডিৰ ‘ৰেড লিষ্ট’ত ভাৰত : কিহৰ বাবে এই নিষেধাজ্ঞা?\nNext articleৰাজ্যত কৰ’নাৰ সংক্ৰমণ হ্ৰাস: আক্ৰান্ত হয় ১,২৭৬ জন


হেমকোষ - অসমীয়া ৱিকিপিডিয়া\n(অসমীয়া হেমকোষৰ পৰা পুনঃনিৰ্দেশিত)\nহেমকোষৰ ২০০৬ চনৰ সংস্কৰণ\nহেমকোষ (ইংৰাজী: Hemkosh) হেমচন্দ্ৰ বৰুৱাৰ দ্বাৰা প্ৰণিত অসমীয়া ভাষাৰ প্ৰথম বুৎপত্তিগত অভিধান। ইয়াক ১৯০০ চনত পি. আৰ. গাৰ্ডেন আৰু হেমচন্দ্ৰ গোস্বামীৰ তত্ত্বাৱধানত প্ৰথম সংস্কৰণ প্ৰকাশ কৰা হৈছিল। প্ৰথম অৱস্থাত এই অভিধানত ২২,৩৪৬ টা শব্দ আছিল৷ বৰ্তমান ইয়াত এক লাখতকৈও অধিক শব্দ সংযোগ কৰা হৈছে। হেমচন্দ্ৰ বৰুৱাৰ মৃত্যুৰ পাছত নাতি দেৱানন্দ বৰুৱাই হেমকোষ প্ৰিণ্টাৰ্ছ স্থাপন কৰি হেমকোষৰ প্ৰকাশনৰ দায়িত্ব গ্ৰহণ কৰে। ১৯৬৫ চনৰ পৰা ২০১১ চনলৈ হেমকোষৰ ১০টা সংবৰ্ধিত সংস্কৰণ প্ৰকাশ হয় আৰু এই অভিধানত বৰুৱাই ৮০ হাজাৰৰো অধিক শব্দৰ সংযোগ কৰে।\nপ্ৰধান প্ৰবন্ধ: হেমচন্দ্ৰ বৰুৱা\nহেমচন্দ্ৰ বৰুৱা (ইংৰাজী: Hemchandra Barua) (১৮৩৫-১৮৯৬) অসমীয়া ভাষা-সাহিত্যৰ এজন একনিষ্ঠ সেৱক আছিল। তেওঁক অসমীয়া ভাষাৰ ওজা নামেৰে সম্বোধিত কৰা হৈছিল। ১৮৩৫ চনৰ ১০ ডিচেম্বৰত অসমৰ যোৰহাট জিলাৰ ৰজা-বাহৰ গাঁৱত হেমচন্দ্ৰ বৰুৱাৰ জন্ম হৈছিল। তেওঁৰ পিতৃৰ নাম আছিল মুক্তাৰাম বৰুৱা আৰু মাতৃৰ নাম আছিল ৰূপহী দেৱী।\n↑ RCILTS, IIT Guwahati\n↑ "Debananda Baruah dies at 89". The Sentinel. February 25, 2012. http://www.sentinelassam.com/ghy_city/story.php?sec=2&subsec=4&id=108348&dtP=2012-02-26&ppr=1। আহৰণ কৰা হৈছে: February 28, 2012.\n↑ http://onlinesivasagar.com/literature/hemchandra-barua.html অনলাইন শিৱসাগৰ ৱেবছাইটত উল্লেখিত তথ্য\n↑ গগণ চন্দ্ৰ অধিকাৰী (১০ ডিচেম্বৰ, ২০১১ (শণিবাৰ)). ভাষাৰ ওজা হেমচন্দ্ৰ বৰুৱা. পৃষ্ঠা. ৪.\n"https://as.wikipedia.org/w/index.php?title=হেমকোষ&oldid=186647"ৰ পৰা সংকলিত\nএই পৃষ্ঠাখন ২৪ ডিচেম্বৰ, ২০১৮ তাৰিখে ১৫:০২ বজাত অন্তিম সংশোধন কৰা হৈছিল।


শিল হোৱা চকুপানী – জিণ্টুমণি বৰ্মন – Mahabahoo\nHome/ Story/শিল হোৱা চকুপানী – জিণ্টুমণি বৰ্মন\nপুতেকৰ শেতা পৰা নিথৰ দেহটোৰ পিনে থৰ লাগি জুপুকা মাৰি বহি চাই আছে তাই অত’পৰে, পুলিচে শৱদেহটোৰ চাৰিওকাষে দিয়া ৰছীৰ বেৰটোৰ বাহিৰত। তাইৰ পিছপিনে ওচৰৰ তিনি-চাৰিখন গাঁৱৰ মানুহ আৰু পুলিচ। আৰ্মীয়ে ৰাতিয়েই গুলী কৰি গুছি গৈছে।\n‘‘এশ গৰু মাৰিলে বাঘৰো মৰণ বুলি এনেয়ে কয়নে মানুহে, হেৰৌ কষ্ট কৰি উপাৰ্জন কৰিব কোনোবাই, ইহঁতক আকৌ তাৰ ভাগ লাগিব।’’ – কোনোৱে তুমি ধৰিছে, বাকীবোৰে সমর্থন কৰি গৈছে। মানুহজাকৰ মাজত ৰাজা-ৰত্নাক লৈ বিবিধ আলোচনা। মহিলা এগৰাকীয়ে আকৌ কৈছে—‘‘হ’লেও তাৰ নিজৰ বুলিবলৈ মাকজনীয়েই আছিল, মাকজনীয়ে অলপ কান্দিলেও চাগে তাৰ আত্মা সন্তুষ্ট হ’লহেঁতেন, দেখিছা দেই আৰু এনেকুৱা দয়া-মৰম নোহোৱা মাকো।’’\nতাইৰ জৱনৰ স্বাভাইকতাই হয়তো বুজাবুজি কৰি লৈছে ওলাই আহিব খোজা চকুপানীখিনিৰে সৈতে।\nএৰা ! কিমান কান্দিব আৰু তাই। দুখবোৰেইতো তাইৰ খোজৰ সহচৰ, দুখৰ হুমনিয়াহবোৰেইতো তাইৰ উশাহ। ‘‘মা, মই কাম কৰিব পৰা হ’লে তই আৰু ইমান কষ্ট কৰিব নালাগে, সুখতে ৰাখিম তোক।’’ – সৰুতে স্কুলত পোৱা ফলিখনত মাটিপেঞ্চিলডালেৰে আঁক-বাক কৰি থাকোতে এইবুলি কোৱা ৰাজাই এদিন সিহঁত মাক-পুতেকহালক ৰাইজখনে কৰা শোষণ-অপমানবোৰে সহ্যৰ বেহু ফলাত উগ্ৰপন্থী সংগঠন পালেগৈ। মাজে মাজে মাজনিশা গাঁৱৰ ধনী কেইঘৰৰ পৰা ধন উঠাবলৈ আহিলে মাকক কিছু খা-খৰচ দি যায়। বাগৰি অহা মাকৰ চকুপানী মচি দি সি কয় — তই আৰু কষ্ট পাব নালাগে ৰ’ আৰু মা, সোনকালে ঘূৰি আহিম। সি যেন ৰাইজখনে সিহঁতৰ দৰে নিপীড়িত মানুহজাকৰ ‘জীয়াই থকাৰ বাটত কৰা আৱৰোধৰ প্ৰতিবাদ’ৰ লগতে উপাৰ্জনৰো বাট হিচাপে ল’বলৈ বাধ্য হৈছে এই পন্থাক। এনেকৈয়ে এদিন ওপৰৰ লিডাৰৰ হুকুমত দাবী কৰা ধন নিবলৈ আহোতে গুলীৰ খুন্দাত থকা-সৰকা হৈ পৰি ৰৈছিল ৰাজাৰ নিথৰ দেহ।\nকান্দিবলৈ মাকৰ চকুপানীবোৰ আজি আধৰুৱা। গুৱাহাটীত লোকৰ ঘৰত কাম কৰাকৈ থাকোতেই ড্ৰাইভাৰৰ লগত পলাই গৈ আৰম্ভ কৰা যুগ্ম জীৱনৰেই সাক্ষী এই ৰাজা বুলি ৰাইজখনক সেৱা কৰি ক’লেও একো নুশুনে; সিহঁতৰ মতে মুঠৰ ওপৰত সি জাৰজ সন্তান। সি গৰ্ভত থকাৰ তিনি মাহতে মদাহী ড্ৰাইভাৰ বাপেকে পাহাৰ টিঙৰ টৰ্জাৰ ভাড়াঘৰৰ পৰা তাইক খেদি দিয়ে। অইন মাইকীৰ ওচৰ চপাত তাই উপায়হীন হৈ গাঁৱৰ ঘৰলৈ উভতি অহাৰ দুমাহ পিছতে তাইৰ নিজৰ বুলিবলৈ থকা ৰুগীয়া বৃদ্ধা মাকৰো মৃত্যুৰ পিছৰেপৰা আৰম্ভ হৈছে ৰত্নাৰ চকুপানীৰে নেদেখা বাটত জীয়াই থকাৰ সংগ্ৰাম। ৰাইজখনৰ মতে তাই কুলক্ষিনী, অঘোষিতভাৱে তাই এঘৰীয়া। মিছাতে বদনাম জাপি দিয়া বুলি ক’ব খুজিলেই যেন ৰাইজখনে ক’ব — ‘জহন্নামৰ বদনাম নাথাকে ও’। লোকৰ ঘৰত কাম কৰি ভাতমুঠি যোগাৰ কৰাৰ বাটটোও তাইক জাপি ল’বলৈ বাধ্য কৰোৱা ‘কুলক্ষিনী’য়ে বন্ধ কৰাত মাছ মাৰি, গাহৰি পুহি, মদ বনাই বেচিয়েই পুতেক ৰাজাক ডাঙৰ কৰিলে।\nপোষ্টমৰ্টেমৰ বাবে নিবলৈ পুলিচে তাৰ ডেডব’ডীটো নীলা গাড়ীখনত উঠাবলৈ লৈছে। প্ৰথমবাৰৰ বাবে পুতেকৰ মৃত্যুত তাইৰ শুকাই থকা চকুহালেৰে বাগৰিছে লোটক, হলাহলে। বহি বহিয়েই ইমান পৰৰ জথৰতা ভাঙি উঠাই নিয়া পুতেকৰ শৱদেহৰ পিনে চাই বলিয়াৰ দৰে কান্দি কান্দি চিঞৰিছে — ‘‘আমাৰ অমাৱস্যাৰ জীৱনৰ চকুপানীবোৰ কাহানিবাই শিল হ’ল অ’। বুকুখনত শিলটোৰ হেঁচাত ময়ো মৰি থাকিম কেতিয়াবা।’’ মানুহজাকৰ মাজৰ অত’পৰৰ ক্ষীণকায় গুণগুণনিটো উদং হৈ যায়।\nগোট বান্ধি শিল হৈছে তাইৰ অমাৱস্যাৰ জীৱনৰ চকুপানীবোৰ। তাই দেখে সাঁকোখনৰ সিপাৰৰ পোহৰজাক। সাঁকোখন পাৰ হ’বলৈ তাইৰ অমাৱস্যা অপাৰগ। নিজৰ উশাহবোৰেৰেই নিজক তাই শান্ত্বনা দি যায় – তথাপি জীয়াই আছো !\nMusings in the sky


বৰষুণ, ধুমুহা আহিলেও আই পি এলৰ প্লে’ অফৰ মেচ হ’বই ! বি চি চি আইৰ নতুন নিয়ম ঘোষণা.. - Olympia Sports\nHomeNewsবৰষুণ, ধুমুহা আহিলেও আই পি এলৰ প্লে’ অফৰ মেচ হ’বই ! বি...\nআই পি এল-২০২২ শেষ পৰ্যায়ত । ২৪ মে’, ২০২২ মঙ্গলবাৰে লীগৰ প্লে’ অফ পৰ্যায়ৰ মেচ আৰম্ভ হ’ব । ৰাজস্থান ৰয়েলছ আৰু নৱাগত গুজৰাট টাইটানছৰ মাজত অনু্ষ্ঠিত হ’ব কোৱালিফায়াৰৰ প্ৰথমখন মেচ । ইয়াৰ পিছত ২৫ মে’ বুধবাৰে অনুষ্ঠিত হ’ব নৱাগত লক্ষ্ণৌ চুপাৰ জায়েণ্টছ আৰু ৰয়েল চেলেঞ্জাৰ্ছ বেংগালুৰুৰ মাজত এলিমিনেটৰ মেচ। এই দুয়োখন মেচ অনুষ্ঠিত হ’ব কলকাতাৰ ইডেন গাৰ্ডেনত ।\nপূৰ্বে নিৰ্ধাৰণ কৰা সূচী অনুসৰিয়েই এই মেচ কলকাতাত অনুষ্ঠিত হ’ব । কিন্তু আয়োজকৰ বাবে এতিয়া কলকাতাৰ বতৰ এক চিন্তাৰ কাৰণ হৈ পৰিছে । বতৰ বিজ্ঞান কেন্দ্ৰই ইতিমধ্যে উত্তৰ ভাৰতকে ধৰি কলকাতাত ধাৰাষাৰ বৰষুণ আৰু ধুমুহাৰ আগজাননী দিছে ।\n২৪ আৰু ২৫ মে’ত বজ্ৰপাতৰ সৈতে বৰষুণ আৰু ধুমুহাৰ আগলি বতৰা দিছে বতৰ বিজ্ঞান কেন্দ্ৰ‌ই । সেয়েহে এতিয়া দুয়োখন মেচ সফলতাৰে অনুষ্ঠিত কৰাক লৈ চিন্তিত হৈ পৰিছে আয়োজক । ফলশ্ৰুতিত বি চি চি আইয়ে প্ৰতিকূল বতৰকো নেওচি যাতে সফলতাৰে মেচসমূহ অনুষ্ঠিত কৰিব পাৰে তাৰ বাবে এক নিৰ্দেশনা জাৰি কৰি প্লে’ অফৰ মেচৰ ক্ষেত্ৰত নিয়মৰ কিছু সালসলনি কৰিছে ।\nসেই অনুসৰি বি চি চি আইয়ে মেচসমূহৰ বাবে অতিৰিক্ত ২ ঘণ্টা নিৰ্ধাৰণ কৰিছে । ফলত মেচসমূহ কোনো অভাৰ ব্যয় নকৰাকৈ পলমকৈ হ’লেও সন্ধিয়া ৭-৩০ বজাৰ পৰা ৯-৪০ বজাৰ ভিতৰত অনুষ্ঠিত কৰিব পাৰিব । আনহাতে ফাইনেল মেচ ৮ বজাৰ পৰা অনুষ্ঠিত কৰাৰ কথা চিন্তা কৰিছে যদিও বতৰে বিধি পঠালি দিলে ১০-১০ বজা পৰ্যন্ত অপেক্ষা কৰিব পাৰিব । এই সময়ৰ ভিতৰত বতৰৰ প্ৰতি লক্ষ্য ৰাখি মেচ অনুষ্ঠিত কৰিব পাৰিব যিকোনো সময়তে ।\nনতুন নিয়ম অনুসৰি মেচৰ মাজত থকা ইনিংছ বিৰতিৰ সময় আধা কৰা হ’ব আৰু কৌশলগত টাইম আউট (strategic time-outs) অক্ষুণ্ণ থাকিব । ইয়াৰ উপৰি প্লে’ অফ মেচত প্ৰয়োজন সাপেক্ষে অভাৰৰ সংখ্যা হ্ৰাস কৰা হ’ব পাৰে । বতৰ বিসংগতি হ’লে ২০ অভাৰৰ পৰিৱৰ্তে অন্তত: ৫ অভাৰকৈ মেচ খেলোৱা হ’ব ।\nএখন মেচৰ ফলাফল নিৰ্ণয় কৰিবলৈ নূন্যতম পাঁচ অভাৰৰ প্ৰতিযোগিতাৰ প্ৰয়োজন । যদি সেই পাঁচ অভাৰ মেচো অনুষ্ঠিত কৰাটো সম্ভৱ নহয়, তেন্তে মেচখন নিৰ্ণয় কৰিবলৈ ছুপাৰ অভাৰ ব্যৱহাৰ কৰা হ’ব । এই নিয়ম ফাইনেলৰ পৰিৱৰ্তে কোৱালিফায়াৰৰ বাকী কেইখন মেচত হে প্ৰযোজ্য হ’ব ।\nনতুন নিয়ম অনুসৰি যদিহে ছুপাৰ অভাৰৰ প্ৰয়োজন হয় আৰু ছুপাৰ অভাৰতো মেচৰ ফলাফল নিৰ্ণয় কৰিব নোৱাৰে তেন্তে লীগ পৰ্যায়ত উন্নত প্ৰদৰ্শন থকা দলটোকে বিজয় ঘোষণা কৰা হ’ব । উদাহৰণ স্বৰূপে, গুজৰাট টাইটানছ বনাম ৰাজস্থান ৰয়েলছৰ মেচত যদি ছুপাৰ অভাৰতো ফলাফল নিৰ্ণয় কৰিব পৰা নাযায় তেন্তে গুজৰাট টাইটানছে লীগ পৰ্যায়ত দেখুওৱা তেওঁলোকৰ উন্নত প্ৰদৰ্শনৰ ওপৰত আধাৰ কৰি দলটোক ফাইনেললৈ উন্নীত কৰা হ’ব ।\nআই পি এলৰ ফাইনেল সন্ধিয়া ২৯ মে’ত ৮ বজাত আৰম্ভ হ’ব । কিন্তু ফাইনেলখনৰ বাবে ৩০ মে’ক সংৰক্ষিত দিন হিচাপে ৰখা হৈছে। যদি ফাইনেল খেলখন নিৰ্ধাৰিত দিনত যিকোনো পৰ্যায়ত আধাতে সামৰিবলগীয়া হয় বা অনুষ্ঠিত কৰিব পৰা নাযায় তেন্তে সংৰক্ষিত দিনটোত অনুষ্ঠিত কৰা হ’ব ।\nআগদিনা যি পৰ্যায়ত খেলখন বন্ধ কৰা হয় সেই পৰ্যায়ৰ পৰা পিছৰ দিনা আকৌ অনুষ্ঠিত হ’ব । উদাহৰণ হিচাপে যদি প্ৰথম ১০ অভাৰত খেলখন বন্ধ কৰিবলগীয়া হয় তেন্তে পৰৱৰ্তী দিনটোত ১১ অভাৰৰ পৰা খেলখন আকৌ আৰম্ভ হ’ব ।\nযদিহে নিৰ্ধাৰিত ২৯ মে’ত টছ কৰাৰ পাছত খেল খন খেলিব পৰা নাযায় তেন্তে ৩০ মে’ত পুনৰ টছ কৰা হ’ব । বাকী সকলো ক্ষেত্ৰতে পূৰ্বৰ নিয়মেই বাহাল থাকিব । ফাইনেলত ছুপাৰ অভাৰৰ প্ৰয়োজন হ’লে মাজ নিশা ১-২০ বজাৰ ভিতৰত আৰম্ভ কৰিব লাগিব ।\nPrevious articleৰাজনীতিত যোগদান কৰিব কপিল দেৱে ! মহা তাৰকাৰ ৰাজনীতি গমনৰ খবৰ ভাইৰেল\nNext articleকম দামত বিলাসী ঘড়ী পোৱাৰ আশাত পণ্টে হেৰুৱালে কোটি টকা\nমাইন্ড স্পৰ্টছ ফাউণ্ডেশ্যন আৰু অসম জাতীয় বিদ্যালয়ৰ সৌজন্যত অসম জাতীয় বিদ্যালয়ত অনুষ্ঠিত ৯ম ৰক্তাভ দত্ত চৌধুৰী সোৱৰণী উত্তৰ পূৱ ভাৰত বিদ্যালয় দবা প্ৰতিযোগিতা


শোণিত কুঁৱৰী/পঞ্চম অঙ্ক, পঞ্চম দৰ্শন - ৱিকিউৎস\nশোণিত কুঁৱৰী/পঞ্চম অঙ্ক, পঞ্চম দৰ্শন\n←পঞ্চম অঙ্ক, চতুৰ্থ দৰ্শন\nপঞ্চম অঙ্ক, পঞ্চম দৰ্শন\n43048শোণিত কুঁৱৰী — পঞ্চম অঙ্ক, পঞ্চম দৰ্শনজ্যোতিপ্ৰসাদ আগৰৱালা\n(যুদ্ধক্ষেত্ৰৰপৰা কিছুদূৰত বলোৰাম আৰু প্ৰদ্যুম্ন। দূৰত ভীষণ যুদ্ধ হৈছে। শ্ৰীকৃষ্ণৰ বাণৰ সৈতে ঘোৰ প্ৰলয়কাৰী যুদ্ধ। মাজে মাজে শৰবোৰ আহি বলোৰামৰ ওচৰত উফৰি পৰিছে। মাজে মাজে একোটা মহা উৰুমি আৰু অস্ত্ৰৰ শব্দ আহি কাণত পৰিছে। বলোৰামে, প্ৰদ্যুম্নই যুদ্ধ নিৰীক্ষণ কৰি কথা-বতৰা পাতিছে। মাজে মাজে দূৰৰ পৰা শঙ্খধ্বনি আহিছে।\nবলোৰাম: (দেখুৱাই) আৰু আৰু সৌৱা সৌৱা চোৱা, বাণৰ অস্ত্ৰই সকলো অস্ত্ৰ ব্যৰ্থ কৰিলে— সৌৱা চোৱা বাণে আৰু এক ভীষণ অস্ত্ৰ এৰিলে— উস্ গোটেই আকাশ আন্ধাৰ হৈ পৰিল, এই এই শ্ৰীকৃষ্ণই সকলো ব্যৰ্থ কৰিলে\nপ্ৰদ্যুম্ন: আৰু চোৱা— সৌফালে দানৱ আৰু যাদৱ সৈন্যৰ ভীষণ যুদ্ধ হৈছে— ইস্ সৌৱা যুদ্ধক্ষেত্ৰ তেজেৰে কেনেকৈ ৰাঙলী হৈ গৈছে সৌৱা তেজবোৰ ঠায়ে ঠায়ে ডোঙা বান্ধি কি ভীষণ কৰি পেলাইছে সাত্যকিয়ে আৰু প্ৰসেঞ্জিতে কি পৰাক্ৰমেৰে যুঁজিছে— চোৱা সাত্যকিৰ শৰত দানৱ সৈন্যবোৰ কেনেকৈ এফালৰ পৰা নাইকিয়া হৈ যাব লাগিছে\n(ভীষণ উৰ্মি আহে)\nশ্ৰীকৃষ্ণ: এৰা। তোমাৰ বুজাত ভুল। নৰদেহধাৰী মই, স্নেহৰ পৌত্ৰক ৰক্ষা কৰিবলৈ যদুকুল অধিপতি মই, যাদৱৰ গৌৰৱ অক্ষুন্ন ৰাখিবলৈ বাণক দমন কৰিবই লাগিব। তোমাৰে সৈতে বিৰোধ হৈও; ত্ৰিভুবন যদি ধ্বংস-হয়, নতুন সৃষ্টিৰো যদি আৱশ্যক হয় তথাপি বৰ্তমান ক্ষেত্ৰত দুষ্কৃতৰ বিনাশৰ বাবে তোমাৰ আশ্ৰিত হলেও মই বাণক শাস্তি দিবই লাগিব। [ ৮৩ ] (বাণক) বাণ, বীৰ তুমি, মহা শক্তিশালী তুমি, অসহায় কুমাৰক বন্দী কৰাত তোমাৰ বীৰত্বৰ কোনো গৌৰৱ হোৱা নাই। কুমাৰ যাদৱৰ হাতত সমৰ্পণ কৰিলে তোমাৰ কীৰ্তি তোমাৰ মহত্ত্ব চন্দ্ৰ-দিবাকৰ থাকে মানে অটুট হৈ থাকিব।\nশঙ্কৰ: সঁচা সঁচা সঁচা। ভুল, ভুল। আহা আলিঙ্গন দিয়া। এবাৰ দুয়োৰো প্ৰাণৰ স্পন্দন দুয়ো শুনাহক। (দুয়ো আলিঙ্গন কৰে) বাণ! তুমি ভুল কৰিছা। যাক মই আপোন পাহৰি শত্ৰু বুলি বাধা দিছিলো,— বাণ বাণ— শত্ৰুতো নহয়— চোৱা বাণ! এয়া চিৰআৰাধ্য তোমাৰ জন্ম-জন্মান্তৰ প্ৰাণৰ দেৱতা আজি শত্ৰুৰূপে তোমাৰ দুৱাৰত থিয় দি তোমাৰ পৰীক্ষা লৈছেহি।\nবাণ: (শ্ৰীকৃষ্ণৰ মুখৰ ফালে চাই চাই বিভোল হৈ যায়— চকুৱেদি ভক্তিৰ অশ্ৰু বাগৰি পৰে) দেখিছো, দেখিছো, চিনিছো তোমাক প্ৰভু! হে শ্যামকলেৱৰ চিৰ সুন্দৰ চিৰ আৰাধ্য দেৱতা! ইমান দিন তুমি ক’ত লুকাই আছিলা? হাঁহাকাৰ কৰি তোমাক বিচাৰি ফুৰিছিলো— হাতত পায়ো আজি চিনিব নোৱাৰিছিলো। আহা আহা প্ৰভু আহা মোক্ষ— আহা মুক্তি ভকতৰ শিৰত তোমাৰ পাদপদ্ম থোৱাহি— (শ্ৰীকৃষ্ণৰ ভৰিত গবা মাৰি ধৰি সেৱা কৰি থাকে।)\nশ্ৰীকৃষ্ণ: বাণ, সঁচাই বিজয়ী তুমি। তুমি মোক জয় কৰিলা। আহা, আহা মোৰ বিজয়া ভক্ত! মোক আলিঙ্গন দিয়া।\n(বাণক তুলি বুকুত সাবটি ধাৰে)\nশঙ্কৰ: হাঃ হাঃ হাঃ! ভক্ত ভগৱানৰ মিলন চোৱা, ব্যোম্ ব্যোম্\nবাণ: অজিয়েই তেন্তে পিতাৰ সাক্ষাতত মোৰ জীয়ৰী ঊষাক কুমাৰ অনিৰুদ্ধক সমৰ্পণ কৰো। এজনী কন্যা মোৰ, চৰণত ঠাই দিবা প্ৰভু পৌত্ৰবধু বুলি। এনে শুভ দিনেই এই কাৰ্যৰ উপযুক্ত। আজি এই দিন পৃথিৱীত স্মৰণীয় হওক ভক্ত [ ৮৪ ] ভগৱানৰ মিলনৰ দিন আজি, হৰ-হৰিৰ মিলনৰ দিন আজি, আদৰ্শ প্ৰণয়ী যুগলৰ মিলন-দিন আজি— তাৰে সৈতে মই দেৱতাসকলকো মুক্তি দিলো— দেৱতাৰো স্বৰ্গৰ সৈতে পুনৰ মিলন হওক।\nপ্ৰভু— তেন্তে চৰণৰ ধূলা দি পুৰী মোৰ কৃতাৰ্থ কৰাহি।\n(বাণ আগবাঢ়ি যায়, শ্ৰীকৃষ্ণ, শঙ্কৰ পাছত যায়, আন আন সকলো তাৰ পাছত “জয় ভক্ত ভগৱানৰ জয়” বুলি পাছ লয়)\n"https://as.wikisource.org/w/index.php?title=শোণিত_কুঁৱৰী/পঞ্চম_অঙ্ক,_পঞ্চম_দৰ্শন&oldid=84923"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৪ ছেপ্টেম্বৰ ২০২০ তাৰিখে ১৬:০০ বজাত সলনি কৰা হৈছিল।


চাঁধা, এক প্ৰেম কথা – দেবজিত শৰ্মা – ফটাঢোল\nHome /লটিঘটি/চাঁধা, এক প্ৰেম কথা – দেবজিত শৰ্মা\nকাহিনীটো Whatsapp, Facebook, Orkut আদি যুগৰ আগৰ কথা৷ কাহিনীৰ নায়ক আমাৰ ঘৰৰ ওচৰৰে পুতুল খুৰা৷ অঞ্চলটোত বিহুৱা বুলিলে পুতুল খুৰাৰ সমকক্ষ কোনো নাই৷ ঘৰে ঘৰে বহাগত বিহু মৰাৰ পৰা আৰম্ভ কৰি মঞ্চৰ বিহুলৈকে পুতুল খুৰাই নিজৰ সবল অস্তিত্ব ৰাখি থৈ গৈছিল৷ সেই পুতুল খুৰা কিন্তু বহুদিনলৈ অবিবাহিত হৈ আছিল৷ কাৰণ? বিফল প্ৰেম?\nহয় আছিল৷ ঠিক হওঁ হওকৈ ভাঙি যোৱা এটা প্ৰেম কাহিনী৷ কৈছোঁ শুনক৷\nপুতুল খুৰাৰ বিহুদলৰ পূৰ্বৰ নাচনী গৰাকীৰ বিয়া হৈ যোৱাত নতুন নাচনীৰ সন্ধানত থকাৰ সময়তে গাঁৱৰ আনটো মূৰৰ তপন খুৰাৰ খুলখালী গীতিমা ফুৰিবলৈ আহিছিল৷ গীতিমাৰ ভাল নাচনী হিচাপে সুনাম আগৰ পৰাই আছিল৷ সাতে পাছে সকলো অংক মিলাই গীতিমা পুতুল খুৰাৰ বিহুদলৰ অংশ হৈ বিভিন্ন মঞ্চত পুৰস্কাৰ লাভ কৰি সকলোৰে প্ৰশংসা লাভ কৰিবলৈ ধৰিলে৷ এই সকলোৰে মাজতে পুতুল খুৰাৰ মনৰ মাজত প্ৰেমৰ নিজৰা এটি জীৱন্ত হৈ পৰিছিল, গীতিমাৰ নামেৰে৷ কিন্তু ক’ব খুজিও সাহসৰ অভাৱতে ৰৈ গৈছিল৷ ইফালে গীতিমাৰো যোৱাৰ দিন আহি পৰিছিল৷ এইখিনি সময়তে অঞ্চলটোৰ বিখ্যাত বিহু সন্মিলনীৰ দিন আহি পালে৷ পুতুল খুৰাই এই বিহুতে শ্ৰেষ্ঠা বিহুৱতীৰ সন্মান গীতিমাৰ হাতত আহি পৰাৰ পাছতেই মনৰ কথা গীতিমাৰ আগত কৈ দিয়াৰ সংকল্প ল’লে৷ সন্মিলনী উপলক্ষে জোৰদাৰ ৰিহাৰ্চেল হ’ল৷ আমি বোৰে জুম বান্ধি বান্ধি ৰিহাৰ্চেল চালোঁ৷ সকলোৱে প্ৰায় নিশ্চিত যে, এইবাৰ শ্ৰেষ্ঠা বিহুৱতীৰ সন্মান গীতিমাই পাব৷ অৱশেষত প্ৰতিযোগিতাৰ সেই ক্ষণটো আহি পালে৷ সকলোৱে প্ৰাণঢালি বিহু মাৰিছে, গীতিমাৰ গাত যেন বৰদৈচিলাৰ সকলো শকতি জমা হৈছে৷ শ্ৰোতা দৰ্শক প্ৰায় নিশ্চিত, পুৰস্কাৰ পুতুল খুৰাৰ দল আৰু গীতিমাৰ হাতলৈকে যাব৷ কিন্তু শেষ অংশ য’ত পুতুল খুৰাই পেঁপাটি বজাব লাগে, তেতিয়াই ঘটিল অঘটন৷ পুতুল খুৰাই জোৰ দিয়েহে দিয়ে, পেঁপা নাবজে৷ গাৰ সমস্ত শক্তিৰে জোৰ দি ফু মাৰোতে পেঁপাৰ ভিতৰৰ পৰা কিবা এটা গৈ বিচাৰকৰ আসনত থকা, কাঢ়া শিক্ষক বুলি খ্যাত প্ৰমোদ শৰ্মা ছাৰৰ কোলাত পৰিলগৈ৷ যেনেতেনে পেঁপা বজাই অনুষ্ঠান সামৰিলে যদিও পুতুল খুৰাৰ দলটোলৈ কোনো পুৰস্কাৰ নাহিল৷ পাছত গম পোৱা মতে পুতুল খুৰাৰ পেঁপাৰ পৰা বান্দৰ চাপ চাঁধাৰ পেকেট এটা মিছাইল টাইপ গৈ প্ৰমোদ শৰ্মা ছাৰৰ কোলাত পৰিছিল৷ ইয়াৰ পিছত আৰু বেলেগ ক’বলৈ একো নাই৷ কি কুক্ষণত চাঁধাৰ পেকেট পেঁপাৰ ভিতৰত গৈ সোমাল সেয়া যদিও এতিয়াও পুতুল খুৰাৰ কাৰণে সাঁথৰ কিন্তু ইয়াৰ পাছতে পুতুল খুৰাৰ জীৱনৰ পৰা গীতিমা আৰু চাঁধাই বিদায় মাগিলে৷\nহুক হুন, বৰ দুখ ভৰী কাহিনী ৷ বঢ়িয়া লাগিল, দেৱজিত ৷


এঘণ্টাত দুজনকৈ ভগৱানৰ মৃত্যু – মনোজ কুমাৰ ডেকা | Xahitya.Org\nভাৰতবৰ্ষত প্ৰতি এঘণ্টাত দুজনকৈ ভগৱানৰ মৃত্যু হয়৷ – কথাষাৰ কৈছিল, কল্যাশ সত্যাৰ্থীয়ে৷ গুৱাহাটীত৷ তেখেতৰ শেহতীয়া গুৱাহাটী ভ্ৰমণৰ সময়ত৷\nতেখেতৰ “ভাৰত যাত্ৰা“ৰ অংশৰূপে শান্তিৰ নোবেল বঁটা বিজয়ী ব্যক্তি গৰাকী উত্তৰ পূৰ্বাঞ্চললৈ আহিছে৷ গুৱাহাটীত তেখেতে প্ৰথমদিনৰ ব্যস্ততাৰ অন্তত গধূলি আমাৰ সৈতে কথা পাতিছিল অকণমান সময়ৰ বাবে৷ তেখেতে তেখেতৰ যাত্ৰাৰ উদ্দেশ্য সম্বন্ধে পোনতে ব্যাখ্যা কৰিছিল৷ তাৰ পিছত উত্তৰ দিছিল প্ৰায় ছয়টা প্ৰশ্নৰ৷\nপ্ৰসংগক্ৰমে নোবেল বঁটা প্ৰাপক গৰাকীয়ে কৈছিল যে আজিৰ ভাৰতবৰ্ষত প্ৰতি দুঘণ্টাত দুগৰাকী শিশু যৌন আতিশয্যৰ বলি হয়৷ মৃত্যু হয় ভগৱানৰ৷ মানৱীয়তাৰ৷ প্ৰতি এঘণ্টাত আঠ গৰাকী শিশু হেৰাই যায়৷ আমি মাত নামাতো৷ মিঠাইৰ দোকানত ভীৰ নকমে৷\nকিছুদিন পূৰ্বে মুম্বাইত এটি ১৩বছৰীয়া লৰাই আত্মহত্যা কৰিলে৷ মাক দেউতাক, দুয়ো ভাৰতীয় প্ৰশাসনিক বিষয়া৷ তদন্তত ওলাল বিগত কেইবাবছৰ চাৰিজনকৈ অমানুহে ল’ৰাটোক শোষণ কৰি আহিছিল৷ তাৰ উশাহ বন্ধ হৈ আহিছিল৷ কাকো ক’ব পৰা নাছিল৷ কোনেও তাৰ দুখ বুজা নাছিল৷ শেষত সি সকলোৰে পৰাই আঁতৰি গল৷\nআমি সিহঁতৰ মনৰ খবৰ লব লাগে৷ সাহস দিব লাগে, বন্ধু হব লাগে৷ অথচ বহুতে লুকুৱাই থয়৷ লাজত৷ ভয়ত৷ বদনাম হব৷ বহুসময়ত আমাৰ শিশু নিজ মানুহৰ দ্বাৰাও আক্ৰান্ত হয়৷ অপ্ৰিয় সত্য৷\nশ্ৰী সত্যাৰ্থীয়ে কৈছিল, মই ঘৰে ঘৰে যাম৷ সকলোকে কম৷ আহক৷ মাত দিয়ক৷ এনে কামৰ বিৰুদ্ধে৷ তেখেতে সমাজৰ ধৰ্মগুৰু সকলক আবেদন জনাইছে, মাত দিয়ক, সকলোকে এই বাৰ্তা দিয়ক৷ তেখেতে লগ কৰিছে ভাৰতবৰ্ষৰ ৰাষ্ট্ৰপতি, প্ৰধানমন্ত্ৰীক৷ তেওঁলোকে এনে সজ কামত সমৰ্থন জনাইছে৷ নোৱেল বঁটা বিজয়ী গৰাকীৰ মতে ভাৰতবৰ্ষ তেতিয়া শক্তিশালী হব, যেতিয়া আমাৰ শিশু নিৰাপদ হব৷\nশ্ৰী সত্যাৰ্থীয়ে কৈছিল, বিশ্বত আমি সোতৰজন জীয়াই আছো; শান্তিৰ নোবেল বঁটা বিজয়ী৷ সকলোৱে ভাবিছিল মই নোবেল বঁটা পালো যেতিয়া আৰু কাম শেষ৷ মিটিং কৰি ফুৰিম৷ কিন্তু মোৰ দেশৰ শিশুৱে মোক আকৌ মাতিলে৷ আমাৰ সোতৰজনীয়া পৰিয়ালটিৰ বিভিন্নজনে মোক ফোন কৰি সোধে, what happend to you kailyash? Is everything ok? Have you become crazy…! কিন্তু মই নৰও৷ মই মোৰ দেশৰ শিশুক সুৰক্ষিত কৰিবই লাগিব৷\nসন্ধিয়া ওভতাৰ সময়ত তেওঁ আমাক শপত বাক্য পাঠ কৰোৱাইছিল৷ লিখিছোঁ, আপুনিও শপত লব পাৰে৷ –\n“মই শ্ৰী……………..শপত খাই কওঁ যে মই শিশুৰ বিৰুদ্ধে হোৱা যিকোনো প্ৰকাৰৰ যৌন আতিশয্য বা উৎপীড়নৰ বিৰুদ্ধে মাত মাতিম৷ শিশুক ধৰ্ষণ, শোষণ বা শিশু সৰবৰাহৰ বিৰোধ কৰিম৷ তেনে কোনো কাম দৃষ্টিগোচৰ হলে কৰ্তৃপক্ষক অৱগত কৰিম৷ মই মোৰ অসমখনক সুৰক্ষিত কৰাৰ শপত ললো৷ মই মোৰ ভাৰতবৰ্ষক সুৰক্ষিত কৰাৰ শপত ললো৷“\nআমি ভগৱানৰ মৃত্যুক সহজে লম জানো!\n“ক্লিক…ক্লিক” (দিগন্ত কুমাৰ ভট্টাচাৰ্য)


Albican in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Albican ar byavahar, ppali, parshwakriya, upkaar, kriya-pratikriya aaru satarkatabani\nAlbican ৰ মূল্য আৰু পেকৰ চাইজ - Albican Price and Pack Size in Assamese - Albican ar mulya aaru pakor size\nAlbican ৰ লাভ আৰু ব্যৱহাৰসমূহ- Albican Benefits & Uses in Assamese- Albican ar laabh aaru byavaharsamuh\nAlbican ৰ পালি আৰু সেয়া কেনেদৰে ল'ব- Albican Dosage & How to Take in Assamese - Albican ar paali aaru xeya kenedore lobo\nAlbican ৰ পাৰ্শ্চক্ৰিয়াসমূহ- Albican Side Effects in Assamese- Albican ar parshwakriyasamuh\nAlbican সংক্ৰান্ত সতৰ্কতাবাণীসমূহ- Albican Related Warnings in Assamese- Albican xonkranta xatarkatabanisamuh\nঅইন দৰৱৰ সৈতে Albicanৰ গুৰুতৰ ক্ৰিয়া-প্ৰতিক্ৰিয়া- Severe Interaction of Albican with Other Drugs in Assamese- Oinor xoite Albican ar gurutor kriya-pratikriya\nAlbican মতভেদসমূহ- Albican Contraindications in Assamese- Albican nishedhsamuh\nAlbican ৰ বিষয়ে সততে সোধা প্ৰশ্নসমূহ- Frequently asked Questions about Albican in Assamese- Albican ar bikhoye satate xodha prashnasamuh\nখাদ্য আৰু মদৰ সৈতে Albican ক্ৰিয়া-প্ৰতিক্ৰিয়া- Albican Interactions with Food and Alcohol in Assamese- khadya aaru modor xoite Albican kriya-pratikriya\nAlbican ৰ লাভ আৰু ব্যৱহাৰসমূহ - Albican Benefits & Uses in Assamese - Albican ar laabh aaru byavaharsamuh\nAlbican তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAlbican ৰ পালি আৰু সেয়া কেনেদৰে ল'ব - Albican Dosage & How to Take in Assamese - Albican ar paali aaru xeya kenedore lobo\nAlbican-ৰ উপাদানসমূহ - Albican Active Ingredients in Assamese - Albican-ar upadaansamuh\nAlbican ৰ পাৰ্শ্চক্ৰিয়াসমূহ - Albican Side Effects in Assamese - Albican ar parshwakriyasamuh\nগৱেষণাৰ ভিত্তিত, Albican ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAlbican সংক্ৰান্ত সতৰ্কতাবাণীসমূহ - Albican Related Warnings in Assamese - Albican xonkranta xatarkatabanisamuh\nAlbican-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAlbican ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nAlbican-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই পাৰ্শ্ব-প্ৰতিক্ৰিয়াৰ কখা চিন্তা নকৰাকৈ Albican ব্যৱহাৰ কৰিব পাৰে।\nবৃক্কত Albican কি প্ৰভাৱ দেখা গৈছে?\nAlbicanৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Albican কি প্ৰভাৱ দেখা গৈছে?\nAlbicanৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Albican ৰ কি প্ৰভাৱ দেখা গৈছে?\nAlbicanৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Albicanৰ গুৰুতৰ ক্ৰিয়া-প্ৰতিক্ৰিয়া - Severe Interaction of Albican with Other Drugs in Assamese - Oinor xoite Albican ar gurutor kriya-pratikriya\nAlbican তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAlbican মতভেদসমূহ - Albican Contraindications in Assamese - Albican nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Albican লোৱা অনুচিত যাতে -\nAlbican ৰ বিষয়ে সততে সোধা প্ৰশ্নসমূহ - Frequently asked Questions about Albican in Assamese - Albican ar bikhoye satate xodha prashnasamuh\nএই Albican-এ অভ্য়াস বা নিচাৰ সৃষ্টি কৰে নেকি?\nনহয়, আপনি Albicanৰ প্ৰতি আসক্ত নহয়।\nAlbican লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, আপুনি ডাক্তৰৰ পৰামৰ্শৰ পিছতহ Albican লোৱাটো নিৰাপদ।\nনহয়, Albicanয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Albican ক্ৰিয়া-প্ৰতিক্ৰিয়া - Albican Interactions with Food and Alcohol in Assamese - khadya aaru modor xoite Albican kriya-pratikriya\nখাদ্য আৰু Albicanৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Albican ল'ব পাৰে।\nমদ আৰু Albicanৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Albican লোৱাৰ পাৰ্শ্চক্ৰিয়াৰ বিষয়ে তথ্য নাই।\nAlbican ৰ অনুকল্প - Substitutes for Albican in Assamese\nআপুনি বা আপোনাৰ পৰিয়ালৰ কোনোবাই Albican লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Albican ব্যৱহাৰ কৰিছিল নেকি?\nআপুনি কিমান পৰিমাণে Albican সেৱন কৰিছিল?\nআপুনি Albican ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Albican সেৱন কৰে?


মালাখি 1 - पवित्र बाइबिल [ইণ্ডিয়ান ৰিভাইচ ভাৰচন] - (মালা 1)\nমলাখীৰ দ্বাৰাই ইস্ৰায়েলীয়াসকললৈ যিহোৱাৰ বাক্য।\nযিহোৱাই কৈছে, “মই তোমালোকক প্ৰেম কৰিলোঁ,” কিন্তু তোমালোকে কোৱা, “আপুনি আমাক কেনেকৈ প্ৰেম কৰিলে?” যিহোৱাই কৈছে, “এচৌ জানো যাকোবৰ ককায়েক নাছিল?\nতথাপিও মই যাকোবকহে প্ৰেম কৰিলোঁ; কিন্তু এচৌক অগ্রাহ্য কৰিলোঁ। মই তেওঁৰ পৰ্ব্বতবোৰ এক ধ্বংসস্থান কৰিলোঁ আৰু তেওঁৰ উত্তৰাধিকাৰ মৰুভূমিৰ শিয়ালবোৰক দিলোঁ।”\nযদিও ইদোমে কৈছে, “আমাক চূর্ণ-বিচূর্ণ কৰা হ’ল; কিন্তু আমি ধ্বংসস্থানবোৰ পুনৰায় সাজিম;” সেয়ে, বাহিনীসকলৰ যিহোৱাই কৈছে, “তেওঁলোকে সাজিব পাৰে, কিন্তু মই ভাঙি পেলাম; লোক সকলে তেওঁলোকক ‘দুষ্টতাৰ দেশ’ আৰু ‘যিহোৱাই চিৰকাল ক্ৰোধ কৰা জাতি বুলি’ ক’ব।\nইয়াক তোমালোকে নিজৰ চকুৰে দেখা পাবা আৰু তোমালোকে ক’বা, “ইস্ৰায়েলৰ সীমাৰ বাহিৰতো যিহোৱা মহান হওঁক!”\nতোমালোকে মোৰ যজ্ঞ-বেদীৰ ওপৰত অশুচি খোৱা-বস্তু উৎসৰ্গ কৰিছা। তথপিও কৈছা, ‘আমি কেনেকৈ আপোনাক অশুচি কৰিলোঁ?’ এইকথা কওঁতেই যিহোৱাৰ মেজক ঘৃণিত কৰা হয়।\nতোমালোকে বলিদানৰ অৰ্থে যেতিয়া অন্ধ পশু উৎসৰ্গ কৰা, সেয়া জানো দুষ্টতা নহয়? তোমালোকে যেতিয়া খোৰা আৰু ৰোগীয়া পশু উৎসৰ্গ কৰা সেয়াও জানো দুষ্টতা নহয়? তোমালোকৰ দেশাধিপতিৰ আগত তাক উপহাৰ স্বৰূপে দি চোৱাচোন; তেওঁ গ্রাহ্য কৰিবনে বা তোমালোকৰ প্রতি প্ৰসন্ন হ’বনে? ইয়াকে বাহিনীগণৰ যিহোৱাই কৈছে।\nএতিয়া তোমালোকে ঈশ্বৰৰ ওচৰত নিবেদন কৰা যেন তেওঁ আমাৰ প্রতি সদয় হয়; তোমালোকৰ হাতেৰেই এনে উৎসর্গ কৰা হৈছে, সেয়ে তেওঁ জানো তোমালোকৰ এজনকো গ্রাহ্য কৰিব?” ইয়াকে বাহিনীগণৰ যিহোৱাই কৈছে।\n“ওহ! তোমালোকৰ মাজৰ এজনেও যদি মন্দিৰৰ দুৱাৰবোৰ বন্ধ কৰিলেহেঁতেন, তেনেহলে তোমালোকে মোৰ যজ্ঞবেদীৰ ওপৰত বৃথাই জুই নজ্বলালেহেতেঁন! তোমালোকত মই অলপো সন্তুষ্ট নহয়।” ইয়াক বাহিনীগণৰ যিহোৱাই কৈছে। “তোমালোকৰ হাতৰ পৰা মই কোনো উৎসৰ্গ গ্ৰহণ নকৰিম।\n“কিন্তু, তোমালোকেই ইয়াক অপবিত্র কৰিছা; কিয়নো তোমালোকে কৈছা, যিহোৱাৰ মেজ অশুচি; সেই মেজৰ ফল আৰু তাৰ খাদ্যক ঘৃণা কৰা হ’ব।\nতোমালোকে পুনৰ কৈছা, ‘এয়া কি যে কষ্টকৰ’ আৰু তাৰ ওপৰত তোমালোকে ঘৃণাপূর্ণ হেষ্রাধ্বনি (নাকেৰে কৰা শব্দ) কৰা;” ইয়াকে বাহিনীগণৰ যিহোৱাই কৈছে। “তোমালোকেতো লুট কৰা, খোৰা আৰু ৰোগীয়া পশু আনি বলি উৎসৰ্গৰ কাৰণে দিয়া! মই জানো সেয়া তোমালোকৰ হাতৰ পৰা গ্ৰহণ কৰিম?” ইয়াক যিহোৱাই কৈছে,\n“যি ছলনাকাৰীয়ে নিজৰ মেৰ-ছাগৰ জাকৰ মাজত মতা মেৰ-ছাগ থাকিলেও প্ৰভুৰ উদ্দেশ্যে সঙ্কল্প কৰি এজনী ঘুণীয়া মাইকী পশুৰ বলি উৎসৰ্গ কৰে, তেওঁ শাপগ্ৰস্ত হওঁক; কিয়নো মই মহান ৰজা; সকলো জাতিৰ মাজত মোৰ নাম ভয়াবহ।” ইয়াক বাহিনীগণৰ যিহোৱাই কৈছে।


SCERT Assam, Diploma in Elementary Education || FAQ - Job In Assam : Today's AssamCareer Advertisement\nhome deled deled faq Diploma in Elementary Education\nSCERT Assam, Diploma in Elementary Education || FAQ\nJob in Assam May 10, 2021 deled , deled faq0Comments\nD.el.ed কৰিব বিচাৰি থকা সকলৰ বাবে এক সুখবৰ । SCERT য়ে D.el.ed ৰ pre entry test ৰ কাৰণে ১০ মে ৰ পৰা online আৱেদন গ্ৰহণ কৰিব । গতিকে যি সকলে চৰকাৰী ভাৱে কম খৰচত ডি এল এড কৰিব বিচাৰি আছে তেওঁলোকে সোনকালে আৱেদন কৰি ল'ব । ডি এল এড ৰ নামভৰ্ত্তি ৰ বিষয়ে সবিশেষ জানিবলৈ তলৰ কথাখিনি পঢ়ি চাব ।\nপ্ৰশ্ন :- ডি.এল.এড. ক'ত কৰিব পাৰি ?\nউত্তৰ : ডি.এল.এড. ৰ বাবে আমাৰ জিলাত DIET, B.T.C., Normal School নামেৰে তিনিখন চৰকাৰী প্ৰতিষ্ঠান আছে ।\nপ্ৰশ্ন :- ডি.এল.এড. ৰ শিক্ষাগত অৰ্হতা কি ?\nউত্তৰ :- শিক্ষাগত অৰ্হতা বুলি ক'লে Higher Secondary উত্তীৰ্ণ সকলোৱে কৰিব পাৰে । তেওঁ Arts/Science/Commerce যিকোনো stream ৰ হ'লেও কোনো কথা নাই ।\nপ্ৰশ্ন : ডি.এল.এড. এডমিশ্যন কেনেকৈ কৰিব পাৰি ?\nউত্তৰ :- এডমিশ্যন কৰাৰ আগতে আপোনালোকে প্ৰথমে এটা Pre Entry Test দিব লাগিব যিটো পৰীক্ষাৰ online apply জুন/জুলাই মাহত আৰম্ভ হ'ব আৰু আগষ্ট বা ছেপ্টেম্বৰ মাহত ইয়াৰ পৰীক্ষা অনুষ্ঠিত হ'ব । তাৰ কেইদিনমান পাছত ৰিজাল্ট ওলাব আৰু নাম আহিলে আপুনি এডমিশ্যন কৰিব পাৰিব । এডমিশ্যন হোৱাৰ আগতে counselling ৰ জৰিয়তে ওপৰত উল্লেখ কৰা তিনিওখন প্ৰতিষ্ঠানৰ পৰা ১ , ২, ৩ কৈ আপোনালোকে preference select কৰিব লাগিব ।\nপ্ৰশ্ন :- Entrance পৰীক্ষাৰ cut-off কেনেকুৱা হয় ?\nউত্তৰ :- কাট-অফ entrance আৰু আপোনাৰ Higher Secondary ত লাভ কৰা percentage যোগ কৰি প্ৰকাশ কৰা হয় । অৰ্থাৎ যদি HS ত আপোনাৰ percentage 70 আৰু entrance ত ৬০ হয় তেন্তে আপোনাৰ মুঠ নম্বৰ হ'বগৈ ১৩০ । আৰু জিলাভেদে আৰু বছৰে বছৰে cut off বেলেগ বেলেগ হয় । সেয়ে আপুনি পৰীক্ষা দিয়া বছৰৰ ফলাফলৰ ওপৰত কাট অফ নিৰ্ভৰ কৰিব ।\nপ্ৰশ্ন :- entrance ত নিগেটিভ মাৰ্কিং থাকিব নে ?\nউত্তৰ :- হয়, প্ৰতিটো ভুল উত্তৰৰ বিপৰীতে ০.২৫ নম্বৰ কৰ্তন কৰা হয়।\nপ্ৰশ্ন : Entrance ৰ syllabus কেনেধৰণৰ ?\nউত্তৰ : বৰ কঠিন প্ৰশ্ন নাহে, নৱম-দশম শ্ৰেণীৰ গণিত, Reasoning, English Grammar ৰ উপৰি সাধাৰণ জ্ঞান আৰু কেইটামান current affairs প্ৰশ্ন আহিব ।\nপ্ৰশ্ন :- এডমিশ্যনত খৰচ কিমান হয় ?\nউত্তৰ :- ডায়েটত প্ৰায় ৩০০০, বি.টি.চি. আৰু নৰ্মাল স্কুলত ১৩০০ ৰ ভিতৰত এডমিশ্যন হৈ যাব (কোনো কোনো কলেজত অলপ বেছি হয় ।) ।\nআপোনালোকে বিচৰা প্ৰশ্নবোৰৰ উত্তৰ হয়তো পাই গৈছে, যদি অন্য কিবা জানিব লগা আছে\nSCERT (Diploma in Elementary Education): Click Here\nLabels: deled, deled faq, Diploma in Elementary Education


ৰিজাল্ট – বিৰিয়া Biriyaa\nএতিয়া পৰীক্ষাৰ সময়। এই পৰীক্ষাই ছাত্র ছাত্ৰী সকলৰ জীৱনৰ দিশ নিৰ্ণয় কৰিব। ভাল ৰিজাল্ট, ভাল কলেজ, ভাল চাকৰি, সুন্দৰ জীৱনৰ সপোনৰ লগে লগে পিতৃ মাতৃৰ আকাংক্ষা। আৰু আছে তীব্ৰ প্ৰতিযোগিতা। তাৰপিছত সফলতাৰ জোখমাখ।\nসফলতা মানে কি ?\nআমাৰ সমাজৰ বেছিভাগ মানুহেই ধনী হোৱা মানেই সফল হোৱা বুজায়। তেওঁলোকৰ স্কেলত দেশ বা সমাজৰ প্ৰতি থকা দায়িত্ব বা কৰ্তব্য অৰ্থহীন। কিন্তু আমি সমাজখনক তেনেকৈ এৰি দিমনে? প্ৰথমে নিজৰ সন্তানক এজন ভাল মানুহ হিচাপে গঢ়িবলৈ চেষ্টা কৰিব লাগিব। পিছলৈ এজন সুনাগৰিক হওক। সমাজক, দেশক ভাল পাবলৈ শিকক। পৰীক্ষাৰ ৰিজাল্ট, জীৱনৰ সফলতা আৰু সামাজিক দায়বদ্ধতা – এই তিনিওটা কথা আমাৰ সন্তানে বুজি পাব লাগিব। তেতিয়াহে আমি এখন সুস্থ , সুন্দৰ সমাজ গঢ়িবলৈ সক্ষম হ’ব পাৰিম।\nPrevious অসম বন্ধ\nNext না ও বৈ চা


মৰিগাঁও জিলাত প্ৰচলিত কথিত অসমীয়া - মৰিগঞা লোকভাষাৰ বিষয়ে কিছুকথা : মনোজ কুমাৰ মহন্ত - সাহিত্য ডট অৰ্গ\n-‘মাছ মাই(ৰি)বা যাং। আ(ৰা)ইজে চাৱণ বিলত জেং মাইছি! যাৱা যিদি যাং যৌ। ’\n– ‘আই…আহ ঔ !এনেহেন ঠাণ্ডাত ব’কা পানী ঘেলিবালিগি কুণি যাবা এ? ত’য়ে যাহ দে!’\n– ‘হয় দে। গ’টেই আ(ৰা)ইজমাসা জেং মাৱিবা যাব পাই, ত’হে ম’ ঠাণ্ডা লাগিছি আক’… মৱিবা ধৱা (মৰিব ধৰা) ত'(বা জেনী)!’\nমৰিগাঁও জিলাৰ ভিতৰুৱা অঞ্চলৰ দুগৰাকী লোকৰ মাজত নিজৰ কথিত অসমীয়াত কথোপকথনৰ একাংশ এয়া। বাক্যত ব্যৱহৃত শব্দৰ উচ্চাৰণ বন্ধনীৰ ভিতৰত দিয়া বৰ্ণৰ পৰিবৰ্তিত ৰূপ।\nঅসমীয়াৰ বিভিন্ন কথিত ৰূপ- গোৱালপৰীয়া, কামৰূপীয়া, নলবৰীয়া, বৰপেটীয়া উপভাষা আদিৰ দৰে মৰিগাঁও অঞ্চলত প্ৰচলিত এই কথিত অসমীয়াক মৰিগঞা উপভাষা হিচাপে জনা যায় বা কোৱা হয়। এই উপভাষাটোৰ ভিতৰতেই মৰিগঞা লোকভাষাৰ চহকী শব্দভাণ্ডাৰ পৰিলক্ষিত হয়৷ কিন্তু ভাষাবিদ সকলে এতিয়াও ইয়াৰ প্ৰতি উচিত দৃষ্টি দিয়া নাই বাবেই প্ৰচলিত ৰূপটোৰ লগত অসমবাসীৰ বৰকৈ পৰিচয় নাই বুলিব পাৰি। জিলাখনত পুৰণিকালৰ পৰা বসবাস কৰা প্ৰায় সকলো শ্ৰেণীৰ গ্ৰামীণ লোক আৰু তিৱা জনগোষ্ঠীৰ লোক সকলে বহুলভাৱে অসমীয়াৰ কথিত ৰূপটো ব্যৱহাৰ কৰি আহিছে। কিন্তু বৰ্তমান মৰিগাঁৱৰ নতুন প্ৰজন্মৰ লোকভাষাৰ প্ৰতি থকা হেয়জ্ঞান আৰু ঘৰুৱা কথা-বতৰাত লোকভাষাৰ চৰ্চাৰ অভাৱে ইয়াক বিলুপ্তিৰ দিশৰ ফালে লৈ গৈছে। তদুপৰি এতিয়াও ভাষাবিদ সকলৰ মৰিগঞা উপভাষাৰ ভিতৰত বিদ্যমান লোকভাষাগত সম্পদবোৰক দিবলগা গুৰুত্বৰ অভাৱে ভাষাটোৰ প্ৰচলন সীমিত হৈ আহিছে। যদিও হালুৱা-হজুৱা, শ্ৰমিক, অশিক্ষিত বোলা লোক সকলেই মৰিগঞা কথিত ৰূপটো আজিও জীপাল কৰি ৰাখি আছে। সেয়ে বোধকৰোঁ শিক্ষিত (!) মৰিগঞা সকলৰ মুখতো নিবিচাৰিলেও অসঁচেতন মুহূৰ্তত লোকভাষাৰ প্ৰয়োগ দেখা যায়। সম্প্ৰতি প্ৰতিশ্ৰুতিসম্পন্ন গল্পকাৰ ড. অৰূপ নাথৰ গল্পত মৰিগঞা উপভাষা আৰু লোকভাষিক শব্দ প্ৰয়োগৰে ভাষাটোৰ পৰিচয় ডাঙি ধৰাৰ এক নিৰলস প্ৰচেষ্টা পৰিলক্ষিত হয়। আৰম্ভণিতে উনুকিয়াই থোৱা ভাল হ’ব এই লেখকৰ ভাষা সম্পৰ্কে কোনো ধৰণৰ অধ্যয়ন নাই। এনে পৰ্য্যায়ত লোকভাষাৰ বিষয়ে লিখিবলৈ যোৱাতো মৰসাহৰ বাহিৰে একো নহয়। তথাপি তাহানিৰ পৰা শুনি অহাৰ অভিজ্ঞতা, তাৰ প্ৰতি জন্ম হোৱা টান তথা মৰিগঞা লোকভাষাৰ সাধাৰণ পৰিচয় মূলক লেখাৰ এটাৰ স্বাৰ্থতহে এই লেখা প্ৰস্তুত কৰা হৈছে। সেয়ে লেখাত ভুল ভ্ৰান্তি নাই বুলিব বিচৰা নাই।\nঅসমীয়া ভাষাৰ বিভিন্ন কথিত ৰূপ সমূহৰ দৰেই মৰিগাঁও অঞ্চলত ব্যৱহৃত এই কথিত ৰূপটোৰ নিজা কিছু একক বৈশিষ্ট্য আছে। তাৰ অলপ আভাস দিবলৈ চেষ্টা কৰা হৈছে। প্ৰথমে শুনাত কামৰূপীয়া বা নলবৰীয়া আদি কথিত অসমীয়াৰ অপভ্ৰংশ যেন লাগিলেও এই ৰূপটোত আছে ভিন্নমাত্ৰাৰ উচ্চাৰণ, সুৰ, শব্দৰ পয়োভৰ। মৰিগঞা লোকভাষাত উচ্চাৰণত অসমীয়াৰ ‘ৰ’ একেবাৰে অনুপস্থিতি বা তাৰ ঠাইত শব্দভেদে ‘অ’ , ‘ই’ আৰু ‘ৱ’ ৰ উচ্চাৰণ কথিত ভাষাটোৰ অন্য এক বৈশিষ্ট্য। ইয়াত ব্যঞ্জন বৰ্ণ ‘শ, স, ষ’ ৰ উচ্চাৰণ কেৱল ‘স’ বুলি কৰা হয়। ‘খ’ৰ সলনি ‘স’ আৰু ‘ও’ বা ‘ো’ কাৰৰ পৰিবৰ্তে ‘ং’ /’ঙ’ ৰ উচ্চাৰণ মৰিগঞা লোকভাষাত সহজে দৃষ্টিগোচৰ হয়। যেনে :\nপুৰণি > পুৱণি\nপাখী> পাসী, পাসা\nযাওঁ > যাং\nতদুপৰি শব্দভেদে ‘প’ ঠাইত ‘ফ’ (যেনে: ভাপ> ভাফ, পেলা> ফেলা, খোপা> স’ফা) আৰু ‘ন’ৰ ঠাইত ‘ল’ (যেনে : নাঙল> লাঙন, নেজ>লেজ, চালনী>চানেলী, নোম > লুম) উচ্চাৰণ কৰা হয়। স্থানীয় গৱেষক নাৰায়ণ শইকীয়া দেৱে ইয়াক ধ্বনি বিপৰ্য্যয় বুলি কলেও এনেবোৰ উপাদানে ইয়াক অন্য লোকভাষাৰ পৰা নিলগাই ৰাখিছে। ‘ৰ’ ৰ অনুপস্থিতি আৰু তাৰ পাছৰ ‘পৰা’ পৰসৰ্গৰ অন্যৰূপ ‘পেআ’ , ‘পা’ আদিৰ প্ৰয়োগ লক্ষ্যনীয়।\n-ক’পেআ আহিলি?(ক’ৰ পৰা আহিলি?)\n-ঘৱপা আহিলং। (ঘৰৰ পৰা আহিলোঁ। )\nকিছুমান শব্দ ক্ৰিয়াবাচক পৰসৰ্গৰ দৰে বহুল ভাৱে ব্যৱহাৰ হয়। যেনে: একা/আকা/কা, দে,না, দিয়ক আদি।\nতই নগলি কা/একা/আকা ?\nতই যাবি দে!\nসি যাব না?\nমই যাং দিয়ক/ খাং দিয়ক।\nআনহাতে চতুৰ্থী বিভক্তি ‘লৈ’ৰ পৰিবৰ্তে গেলি/লেগি/লাগি প্ৰয়োগ কৰা হয়। যেনে: মদনক বজাৰক লাগি যাবা দি।\nতক গেলি চলাটো আনিছং।\nআনহাতে ‘লৈ’ৰ ঠাইত দ্বিতীয়াৰ ‘ক’ ব্যৱহাৰ কৰা হয়। উদাহৰণ:\nতই ক’ক যা/যোৱা ?\nঘৰক যাবি না ?\nবহুবচন নিৰ্দ্দেশ কৰিবলৈ শব্দৰ পিছত ভোৰ (বোৰ), গিলা, সপা, মাসা আদি যোগ দি বুজোৱা হয়। যেনে: ছাগেলীভুৰ, চলিসপা, মানুহমাসা আদি।\nসময়ক নিৰ্দিষ্ট কৰি বুজোৱা শব্দ\nকিছু -ইতিয়া(এতিয়া), তিতিয়া(তেতিয়া), যিতিয়া (যেতিয়া), এথনি (অথনি), আওবেলি (অহাবাৰ), তেজবেলি (যোৱাবাৰ) আদি। অসমীয়াৰ আন আন পৰিচিত কথিত লোক ভাষাৰ দৰে মৰিগঞা লোকভাষাৰো নিজস্ব ঠাঁচৰ বহু শব্দ আছে। তাৰে কিছু দিবলৈ যত্ন কৰা হৈছে। লগতে সোঁফালে বন্ধনীৰ ভিতৰত মান্য অসমীয়াৰ শব্দটো দিয়া হৈছে।\nগভিয়া/চপনিয়া (ঘৰ জোঁৱাই)\nঘুমেইখাইতী (গেদগেদী মাছ)\nৰৌ মুনি/ৰৌ মুৱলি (শিঙৰা)\nআতনা কঠাল (আতলাচ)\nআখুৰ নাৰি (আকাশীলতা)\nনেওথনি (মাটি কাদুৰী)\nনিমনি (ভাতৰ মাৰ)\nজুপজাপ (মুটামুটি হিচাপত)\nপুণি (পূৰ্ণিমাৰ জোন)\nআটাহ পাৰ (চিঞৰ মাৰ)\nযাই থাক (গৈ থাক)\nলেলপা (লেৰেলি পৰা)\nআদৰি সাদৰি খা(আঠমঙলা খোৱা)\nবতৰ পৰা (বৰষুণ দিয়া)\nনমাইলা (লৰ মাৰিলে )\nভাত জতাইছং (ভাত বাঢ়িছোঁ)\nতিৰীবাৰী হ’ (গৃহস্থৰ মৃত্যু হওঁক)\nহাগীবতিয়াই যা (কলেৰা হৈ মৰক)\nভাষাবিদ সকলে মেটমৰা শব্দৰ সম্ভাৰৰে ভৰপুৰ হৈ থকা লোকভাষাটোৰ ওপৰত পদ্ধতিগত ভাৱে অধ্যয়ন কৰিলে বিলুপ্ত হ’ব ধৰা কেইবাহাজাৰ অসমীয়া শব্দ বিচাৰি পোৱাৰ থল আছে। যিয়ে অসমীয়া ভাষা তথা সাহিত্যক সমৃদ্ধি কৰিব।\nগৱেষক নাৰায়ণ শইকীয়াদেৱৰ মতে ৰাজনৈতিক, সামাজিক আৰু ভৌগোলিক অৱস্থিতি আদিৰ কাৰণত মৰিগাঁও অঞ্চল (এতিয়াৰ জিলা) আৰু ইয়াৰ কাষৰ অঞ্চলত কথিত ভাষাই গঢ় লৈ উঠে। বহুকাল জুৰি কছাৰী ৰজা তাৰপাছত ৰহা,বঘৰা, মায়ং,গোভা আদি পোৱালী ৰজাসকলে ৰাজত্ব কৰাৰ পাছতহে অঞ্চলটো আহোমৰ হাতলৈ যায়। ফলত ভিন্ন ৰাজনৈতিক -সামাজিক পৰিবেশৰ সংমিশ্ৰণত এটি সুকীয়া লোকভাষাৰ ঠাঁচ গঢ় লৈ উঠে। কালক্ৰমত নানা ধৰ্ম , জাতি উপজাতিৰ লোক আহি লোকভাষাত ন-ন উপাদানৰ যোগান ধৰিয়ে আছে। সামগ্ৰিক ভাৱে লোকভাষাটো একেৰূপৰ যদিও কৈৱৰ্ত্য, যোগী, কলিতা, অসমীয়া মুছলমান, ব্ৰাহ্মণ, মহন্ত আদি সম্প্ৰদায় ভেদে সুৰ, লয় আৰু শব্দ আদিৰ প্ৰচলন আছে। ইয়েই মূলতঃ লোকভাষাগত বৈশিষ্ট্য৷ মৰিগঞা লোকভাষাৰ শব্দত প্ৰাচীন অসমীয়া আৰু কামৰূপীৰ প্ৰভাৱ পৰিলক্ষিত হয়। কামৰূপীয়াত বৈষ্ণৱ পুথি, পদৰ শব্দ সম্ভাৰ মিল থকাৰ দৰে মৰিগঞা লোকভাষাতো কথা গুৰু চৰিত আদি পুথিৰ শব্দ সম্ভাৰ আৰু বৈয়াকৰনিক ৰূপ দেখা যায়। যেনে : আতা, আবু, আপি, চেৰি, হালি,কাঠি, লুম, পিপৰ, একা, লৰু আদি।\nমান্য ভাষা এটাক ইয়াৰ লোকভাষা, আঞ্চলিক ভাষা (উপভাষা) আদিয়ে বহু পৰিমানে সমৃদ্ধ কৰে। অৰ্থাৎ লোকভাষাৰ বৈচিত্ৰ্যপূৰ্ণ ৰূপ আৰু শব্দ সম্ভাৰ, স্বকীয় উপাদানে মূলভাষাৰ ভেটি মজবুত কৰি তোলে। বিভিন্ন লোকভাষা সমূহৰ বৈশিষ্ট্য সমূহ অধ্যয়ন আৰু বিচাৰৰ জৰিয়তে মূল ভাষাৰ মৌলিকতা, ঐতিহাসিক স্থিতি তথা বিস্তৃতি আদিৰ সহজে উমান ল’ব পাৰি। সেই হিচাপে অসমীয়া ভাষাৰ বিভিন্ন কথিত লোকভাষাই মূলভাষাৰ স্বকীয় বৈশিষ্ট্যৰ প্ৰতি অৱদান যোগাই আহিছে। সেয়ে আনবোৰৰ লগতে এই লোকভাষাৰ প্ৰচলন ধৰি ৰখাটো প্ৰয়োজন। তাৰ বাবে মৰিগাঁও জিলা আৰু তাৰ দাঁতিকাষৰীয়া অঞ্চল জুৰি যুগ যুগ ধৰি প্ৰচলিত মৰিগঞা লোকভাষাৰ সমলবোৰ অঞ্চলটোৰ ৰাইজে অৱহেলা নকৰি চৰ্চা কৰি যোৱা যুগুত। ওপৰত তুলি ধৰা আলোচনাৰ পৰা সহজে প্ৰতীয়মান হয় যে এই অঞ্চলত অতীজৰে পৰা প্ৰচলিত মৰিগঞা ভাষাটো নিজা বৈশিষ্ট্যৰ এক স্বকীয় লোকভাষা। অসমীয়া ভাষাৰ গৱেষক, পণ্ডিত সকলেও মৰিগঞা লোকভাষাক যথোচিত গুৰুত্ব প্ৰদান কৰি আগবঢ়াই নিয়া উচিত। নহ’লে অসমীয়া ভাষাৰ স্বকীয় বৈশিষ্ট্যপূৰ্ণ আন এক পৌৰাণিক লোকভাষাৰ বৈচিত্ৰ্যময় ৰূপ সময়ৰ সোঁতত বিলীন হৈ পৰিব।\n(লেখাটো প্ৰস্তুত কৰোঁতে মূলত: হাতত পোৱাতে থকা গৱেষক, অধ্যাপক নাৰায়ন শইকীয়াৰ ‘মৰিগঞা উপভাষা’ নামৰ বহুমুলীয়া নিবন্ধটোৰ সহায় লোৱা হৈছে। শব্দ সমূহৰ বেছি ভাগেই নিবন্ধটোৰ পৰা তুলি দিয়া। শইকীয়াদেৱলৈ এই ছেগতে কৃতজ্ঞতা জনাইছোঁ।\n← ফিউজন ষ্টিম চিকেন (ইন্দুকল্প শইকীয়া)\nআপেক্ষিক ( মৃণাল পি জ্যোতি ) →\nবৰ্ত্তমান সময়ত লক্ষ্মীনাথ বেজবৰুৱাৰ প্ৰাসঙ্গিকতা (ডা: অজিত কুমাৰ পটঙ্গীয়া)


sbi-fd-vs-post-office-deposit-rates-2021-check-interest-rate-and-other-details-gh-skd– News18 Assam\nভাৰতীয় ষ্টেট বেংক নে পোষ্ট অফিচ? ফিক্সড ডিপ’জিট ক’ত কৰিলে লাভ কৰিব অধিক সুত?\nIPL 2021: ৰাজস্থান ৰয়েল্ছৰ পৰাজয়ত নিজৰ ওপৰতে খং উঠিল ৰিয়ান পৰাগৰ, দুখতে লিখিলে এই কথা\nUpdated:April 5, 2021, 2:42 PM IST\nপোষ্ট অফিচ টাৰ্ম ডিপোজিট আঁচনিত ১ বছৰৰ পৰা ৫ বছৰলৈ জমা কৰিব পাৰে৷ চলিত বৰ্ষৰ ১ এপ্ৰিলত ডাকঘৰে জমাৰ ওপৰত সুতৰ হাৰ সংশোধন কৰে।\nLast Updated: April 5, 2021, 2:42 PM IST\nSBI vs Post Office Deposit Rate 2021: জমা আঁচনি যেনে ফিক্সড ডিপোজিট (FD)ৰ লগতে আন জমা আঁচনিবোৰো যদি নিয়মীয়া ব্যৱধানত কৰা হয় তেন্তে ই অত্যন্ত লাভজনক বুলি প্ৰমাণিত হ'ব পাৰে৷ লগতে গ্ৰাহকজনে যদি সঠিককৈ বিনিয়োগ আঁচনিত বিনিয়োগ কৰে তেন্তে ভাল ৰিটাৰ্ণো লাভ কৰিব পাৰে।\nবেংক ফিক্সড ডিপোজিটৰ সৈতে প্ৰায় একে এনে এক আঁচনি হৈছে পোষ্ট অফিচ টাৰ্ম ডিপোজিট আঁচনি আৰু যি তিনিমহীয়া সুতৰ হাৰ সংশোধনী হয়।\nইতিমধ্যে চৰকাৰে ক্ষুদ্ৰ সঞ্চয় আঁচনিৰ ওপৰত সুতৰ হাৰ হ্ৰাস কৰাৰ সিদ্ধান্ত প্ৰত্যাহাৰ কৰিছে আৰু তেনেস্থলত ই অপৰিৱৰ্তিত হৈ থাকিব।\nপোষ্ট অফিচ টাৰ্ম ডিপোজিট আঁচনিত ১ বছৰৰ পৰা ৫ বছৰলৈ জমা কৰিব পাৰে৷ চলিত বৰ্ষৰ ১ এপ্ৰিলত ডাকঘৰে জমাৰ ওপৰত সুতৰ হাৰ সংশোধন কৰে। এতিয়াৰে পৰা ১ৰ পৰা ৩ বছৰৰ জমা সময়ৰ বাবে, ই ৫.৫% সুতৰ হাৰ প্ৰদান কৰিব আৰু ৫ বছৰ সময়সীমাৰ জমা একাউণ্টৰ বাবে ৬.৭% সুতৰ হাৰ প্ৰদান কৰিব।\n১ বছৰ : ৫.৫%, ২ বছৰ : ৫.৫%, ৩ বছৰ : ৫.৫% আৰু ৫ বছৰ : ৬.৭ %।\nইপিনে ভাৰতীয় ষ্টেট বেংক(SBI)য়ে শেহতীয়াকৈ ফিক্সড ডিপোজিটক ৭ দিনৰ পৰা ৪৫ দিনৰ ভিতৰলৈ আনিব, য’ত তেওঁলোকে ২.৯% সুত প্ৰদান কৰিব। অন্যান্য ফিক্সড ডিপোজিটৰ ওপৰত ভাৰতীয় ষ্টেট বেংকৰ সুতৰ হাৰ হ’ব এনেধৰণৰ :\n৭ দিনৰ পৰা ৪৫ দিনলৈ- ২.৯% , ৪৭ দিনৰ পৰা ১৭৯ দিনলৈ - ৩.৯%, ১৮০ দিনৰ পৰা ২১০ দিনলৈ - ৪.৪%, ২১১ দিনৰ পৰা ১ বছৰতকৈ কম - ৪.৪%, ১ বছৰৰ পৰা ২ বছৰতকৈ কম - ৫%, ২ বছৰৰ পৰা ৩ বছৰতকৈ কম - ৫.১%, ৩ বছৰৰ পৰা ৫ বছৰতকৈ কম - ৫.৩% আৰু ৫ বছৰ আৰু ১০ বছৰলৈকে - ৫.৪%।\nFirst published: April 5, 2021, 2:31 PM IST


কলগাছিয়াত শিক্ষকৰ যৌন নিৰ্যাতন বলি হ'ল ছাত্ৰী! ৰঙা ঘৰত অভিযুক্ত শিক্ষক... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nকলগাছিয়াত শিক্ষকৰ যৌন নিৰ্যাতন বলি হ’ল ছাত্ৰী! ৰঙা ঘৰত অভিযুক্ত শিক্ষক…\nদিল্লীত এতিয়া কেনে পৰিস্থিতি... • ঐতিহাসিক জিমখানাত অনুষ্ঠিত নহয় গভৰ্নচ কাপ, দুখ প্ৰকাশ ঘোঁৰাৰ গৰাকীৰ, VIDEO • গুৱাহাটীত শুকুৰবাৰে পেট্ৰ’ল-ডিজেলৰ মূল্য... • গুৱাহাটীত শুকুৰবাৰে পেট্ৰ’ল-ডিজেলৰ মূল্য... • হায়দৰাবাদত বাসগৃহৰ দেৱাল খহি প্ৰাণ গ’ল ৩ শিশুৰ • সোনাজুৰিৰ লাংখাঙত গাড়ীসহ চোৰাং কাঠ জব্দ • সম্পন্ন হ'ল ইণ্ডো-নগা ৰাজনৈতিক আলোচনা, গ্ৰহণ কৰা হয় ৩ আগষ্টত ফ্ৰেমৱৰ্ক এগ্ৰিমেন্টত স্বাক্ষৰ কৰাৰ সিদ্ধান্ত... • টীয়কক মহকুমা ঘোষণাৰ দাবীৰে আছু-যুৱ ছাত্ৰ পৰিষদৰ মুখ্যমন্ত্ৰী, মুখ্য সচিবলৈ স্মাৰকপত্ৰ • ৰহাত অনুসূচিত জাতি পৰিষদৰ কেন্দ্ৰীয় বাৰ্ষিক সাধাৰণ সভাৰ আয়োজন • আই বি বিষয়া অংকিত শৰ্মাৰ হত্যাৰ গোচৰত তাহিৰ হুছেইনক আপৰ পৰা বহিষ্কাৰ...\nঅসমীয়া প্ৰতিদিন ৰ দ্বাৰা\t Oct 11, 2019 ত শেষ সম্পাদনা কৰা হৈছে\nডিজিটেল সংবাদ, মইনবড়িঃ বৰপেটা জিলাৰ কলগাছিয়া আৰক্ষী থানাৰ সমীপৰ এখন বিদ্যালয়ত কৰ্তব্যৰত শিক্ষক এজনে নিজ বিদ্যালয়ৰ ছাত্ৰীৰ সৈতে যৌন নিৰ্যাতন কৰাৰ অভিযোগ উত্থাপিত হোৱাত সমগ্ৰ অঞ্চলব্যপী চাঞ্চল্য আৰু প্ৰতিক্ৰিয়াৰ সৃষ্টি হৈছে।\nপ্ৰাপ্ত অভিযোগ মতে, শিক্ষক আন্নিচুৰ ৰহমান আজাদ নামৰ শিক্ষক জনে দীৰ্ঘদিন ধৰি নিজ বিদ্যালয়ৰ একাধিক ছাত্ৰীক যৌন নিৰ্যাতন চলাই অহাৰ অভিযোগ উত্থাপিত হৈছে। ৰূপসী শিক্ষা খণ্ডৰ অন্তৰ্গত পূৱ গুনিয়ালগুৰি এম ই মাদ্ৰাছৰ অসাধু শিক্ষক আনিচুৰ ৰহমান আজাদে শিক্ষকজনে সংঘটিত কৰিছে এনে লজ্জাজনক ঘটনা।\nলম্পট শিক্ষকজনৰ যৌন নিৰ্যাতন সহ্য কৰিব নোৱাৰি বহু কেইগৰাকী ছাত্ৰীয়ে বিদ্যালয় ত্যাগ কৰাৰ অভিযোগ কৰিছে ছাত্ৰী সকলৰ অভিভাৱক সকলে । মানৱ সম্পদ গঢ়াৰ কাৰিকৰ স্বৰূপ শিক্ষকৰ দ্বাৰা ছাত্ৰীক যৌন নিৰ্যাতনৰ এক লজ্জাজনক ঘটনা পোহৰলৈ অহাত লজ্জানত হৈছে শিক্ষক সমাজ।\nঘটনাৰ বিৱৰণী মতে উক্ত মাদ্ৰাছাখনৰ লম্পট শিক্ষক আনিচুৰ ৰহমান আজাদে দীৰ্ঘ দিনৰ পৰাই চলাই আহিছে ছাত্ৰী সকলক যৌন নিৰ্যাতন কিন্ত লজ্জা আৰু ভয়ৰ কাৰণে ভূক্তভোগী ছাত্ৰী সকলে উক্ত কাণ্ড প্ৰকাশ কৰা নাছিল যদিও এগৰাকী সচেতন অভিভাৱকৰ ততপৰতাত আজি পোহৰলৈ আহে উক্ত ঘৃণনীয় ঘটনা।\nঅভিভাৱক গৰাকীয়ে সাংবাদিকক অৱগত কৰাৰ পাছত দহ গৰাকীৰো অধিক ছাত্ৰীয়ে শিক্ষক আনিচুৰৰ অপকৰ্মৰ বিৰুদ্ধে সংকোচ বিহীন ভাৱে ফাদিল কৰে যৌন নিৰ্যাতনৰ ঘটনা। শিক্ষকজনৰ এনে অত্যাচাৰ সহ্য কৰিব নোৱাৰি ইতিমধ্যে বহু কেইগৰাকী ছাত্ৰীয়ে বিদ্যালয় ত্যাগ কৰাৰ অভিযোগ উঠিছে। তাতোতকৈ ঘৃণনীয় ঘটনাটো হৈছে এগৰাকীযে প্ৰায়েই সুযোগ বুজি ছাত্ৰীক অশ্লীল ভিডিঅ দেখুৱাই বেয়া কাম কৰিবলৈ উদ্যত হোৱাত চিঞৰি পলাই সাৰৰাৰ ঘটনা সংঘটিত হোৱা বুলি অভিযোগ কৰে ছাত্ৰী গৰাকীয়ে।\nবৃহস্পতিবাৰে পুৱা তেনে এক নিৰ্যাতনৰ ঘটনা সংঘটিত হোৱাত শতাধিক পুৰুষ-মহিলা অভিভাৱক ৰাইজ বিদ্যালয়খনত উপস্থিত হৈ এক হুলস্থূলীয়া পৰিবেশ সৃষ্টি কৰে। লম্পট শিক্ষক জনক কলগাছিয়া আৰক্ষীয়ে গ্ৰেপ্তাৰ কৰি জেৰা অব্যাহত ৰাখিছে।\nস্থানীয় ৰাইজে ঘটনাৰ তদন্ত সাপেক্ষে লম্পট শিক্ষক আনিচুৰ ৰহমান আজাদৰ বিৰুদ্ধে বিহিত ব্যৱস্থা গ্ৰহণৰ দাবী জনাইছে। উল্লেখ্য যে, চাইল্ড লাইনৰ বৰপেটা জিলাৰ সমন্বয়ক ৰফিকুল ইছলামে চাইল্ড লাইনৰ জৰিয়তে ছাত্ৰ-ছাত্ৰীয়ে কি ধৰণৰ সহায় গ্ৰহণ কৰিব পাৰে সেই সম্পৰ্কে বুজাই কোৱাৰ উপৰি শিক্ষক আনিচুৰ ৰহমানৰ অপকাণ্ডৰ বিৰুদ্ধে ৰাইজক সহায় কৰিব বুলিও প্ৰকাশ কৰে।\nইফালে আৰক্ষী সূত্ৰত জানিব পৰা মতে গুনীয়ালগুৰিৰ অভিভাৱক মিয়া চানে দাখিল কৰা গোচৰৰ ভিত্তিত (৭৭৮/১৯) লম্পত শিক্ষক জনক আটক কৰি আজি জেললৈ প্ৰেৰণ কৰা হৈছে। ৰাইজে নিৰপেক্ষ তদন্তৰে বিহীত ব্যৱস্থা লোৱাৰ দাবী জনাইছে। ইফালে শিক্ষক জনে সমগ্ৰ অভিযোগ অস্বীকাৰ কৰিছে বুলি জনা গৈছে।\nএতিয়া আই চি ইউত! এদিন আহিব খবৰঃ বি এছ এন এল আৰু নাই…


Home ARTICLE RAKTIM SARMAH xukhdukh.com অসমীয়াৰ সুখ-দুখ প্ৰৱন্ধ ৰক্তিম শৰ্মা প্ৰৱন্ধ\nxukhdukh.com September 22, 2017 ARTICLE, RAKTIM SARMAH, xukhdukh.com, অসমীয়াৰ সুখ-দুখ, প্ৰৱন্ধ, ৰক্তিম শৰ্মা,\nঅসমত বিদেশীৰ অনুপ্ৰবেশ, জনগাঁঠনিগত সমস্যা আৰু অসমীয়া জাতীয়তা\nবিদেশী অনুপ্ৰবেশৰ সমস্যা এক আন্তৰ্জাতিক সমস্যা । আমেৰিকা, ইংলেণ্ড, ৰাচিয়া আদিকে ধৰি ইউৰোপ আৰু এছিয়াৰ কম বেছি প্ৰায় সকলো ৰাষ্ট্ৰই বিদেশী অবৈধ অনুপ্ৰবেশৰ সমস্যাত ভাৰাক্ৰান্ত । আন্তৰ্জাতিক প্ৰব্ৰজনৰ ফলত সমগ্ৰ বিশ্বতে বিপুল পৰিমানৰ সস্তীয়া শ্ৰমিক উপলব্ধ হোৱাৰ যোগেদি অৰ্থনৈতিক বিকাশ আৰু পৰিবৰ্তন আনিছে যদিও তাৰ লগে লগে অন্য কেতবোৰ স্পৰ্শকাতৰ বিষয় যেনে, জনগাঠনিগত সমস্যা , খিলঞ্জীয়া জাতিসমূহৰ অস্তিত্বৰ সংকট, আৰ্থ-সামাজিক ভাৰসাম্যহীনতা, আন্তৰ্জাতিক সন্ত্ৰাসবাদ আৰু অপৰাধীৰ ৰপ্তানী, আভ্যন্তৰীণ ৰাজনৈতিক অস্থিৰতা আৰু সংঘাত , এইডছৰ দৰে ভিন্ন ৰোগৰ বীজানুৰ সংক্ৰমণ বৃদ্ধি, পৰিবেশ প্ৰদূষণ , মানৱ সৰবৰাহ, অসুৰক্ষিত যৌন কৰ্মীৰ পয়োভৰ , সামাজিক নিৰাপত্তাহীনতা আদিৰ বিকাশ ঘটাইছে । অৰ্থনৈতিক ভাবে পিছপৰা দেশসমূহৰ পৰা প্ৰব্ৰজিত হোৱাসকলৰ নিম্ন জীৱন ধাৰণৰ প্ৰক্ৰিয়া আৰু শ্ৰম শোষণ আৰু নিজ দেশলৈ বলপূৰ্বক বিতাড়নৰ ফলত সকলোতকৈ বেছি ভুক্তভোগী হৈছে নাৰী আৰু শিশু । দক্ষিণ-পূৱ এছিয়াতেই বলপূৰ্বক অবৈধ অনুপ্ৰবেশকাৰীৰ বিতাড়নৰ লোমহৰ্ষক উদাহৰণ আছে ।বিগত দুই দশক আগতে ভূটানৰ পৰা বলপূৰ্বকভাবে বিতাড়িত নেপালী জনগোষ্ঠীৰ লোক আৰু চলিত দশকতে অবৈধ অনুপ্ৰবেশৰ অভিযোগত ম্যানমাৰত ৰহিঙীয়া মুছলমানক বলপূৰ্বক উচ্ছেদৰ ফলত সংঘটিত মানৱ অধিকাৰ উলংঘনৰ দৃশ্যই সমগ্ৰ বিশ্বকে কঁপাই গৈছে । ইয়াৰ লগে লগে বিদেশী বিতাড়নৰ সমস্যাই এক নতুন গোলকীয় মানবীয় সমস্যাৰ সৃষ্টি কৰিছে ।\nবিগত কেইবা দহক ধৰি বিদেশী অনুপ্ৰবেশৰ সমস্যাই অসমৰ ৰাজনীতি নিয়ন্ত্ৰণ কৰি আহিছে ৷ অসম আৰু উত্তৰ পূৰ্বাঞ্চলৰ ৰাজ্যবোৰৰ সৈতে ভূমি আৰু নদী সীমান্তকে ধৰি বাংলাদেশৰ প্ৰায় দুহেজাৰ কি.মি আন্তৰ্জাতিক সীমান্ত অঞ্চল । এই বিস্তীৰ্ণ সীমান্ত অঞ্চল এতিয়াও বহু পৰিমানে অসুৰক্ষিত । অসম-বাংলাদেশ সীমান্তৰ বেছ কিছু অঞ্চলত কাঁইটিয়া তাৰৰ ব্যৱস্থা আছে যদিও গো-ধনৰ অবৈধ চোৰাং সৰবৰাহ চলি থকা ঘটনাৰ আঁৰত এই কাঁইটিয়া তাৰৰ অসাৰতা পুতৌ লগাকৈ ওলাই পৰিছে । বিগত কেবা দশক ধৰি এই সীমান্তৰে বিনা বাধাই উত্তৰ পূৱৰ বিদ্ৰোহী, আন্তৰ্জাতিক চোৰাং কাৰবাৰী, বাংলাদেশৰ ইছলামিক সন্ত্ৰাসবাদী, অপৰাধী আদিৰ আহ যাহ স্বয়ং চৰকাৰী পক্ষই স্বীকাৰ কৰিছে । যদিও এইবোৰ ঘটনা দুয়োখন দেশৰ আভ্যন্তৰীণ সংঘাতৰ লগত জড়িত , তথাপি এইবোৰ ঘটনাই সীমান্তৰে অবৈধ অনুপ্ৰবেশ চলি থকাকেই আওঁপকীয়াকৈ প্ৰমাণ কৰে । উল্লেখযোগ্য যে, দুয়োখন ৰাষ্ট্ৰৰ বাবে এই সীমান্ত বাংলাদেশৰ মুক্তিযুদ্ধৰ সময়ৰ পৰাই এক আদৰ্শ ৰণনৈতিক অঞ্চল হিচাপে ব্যৱহাৰ হৈছিল যদিও শেষৰ ফালে ৰাষ্ট্ৰৰ নিৰাপত্তা আৰু সাৰ্বভৌমত্বৰ দৃষ্টিত এই সীমান্তৰ গুৰু্ত্ব ক্ৰমশঃ গৌণ হৈ পৰা যেন অনুভৱ হয় । অসমক বাদ দি মেঘালয়-বাংলাদেশৰ পাহাৰীয়া সীমান্ত অঞ্চল প্ৰায় উন্মুক্ত বুলি কব পাৰি । সময়ে সময়ে অসমত বাংলাদেশী নাগৰিক গ্ৰেপ্তাৰ হোৱা ঘটনাবোৰেই প্ৰমাণ কৰে যে এই বিস্তীৰ্ণ সীমান্ত অঞ্চলেৰে দীৰ্ঘদিন ধৰি অসমলৈ অবৈধ অনুপ্ৰবেশ চলি আহিছে ।\nঅসমত বিদেশী অনুপ্ৰবেশৰ সমস্যাৰ ৰাজনৈতিক কাৰণ বুলি কব লাগিলে পোনতে বৃটিছে অসমক কৌশলেৰে ভাৰতৰ সৈতে সংযোগকৰণৰ কথা কব পাৰি । এই সংযোগকৰণ দুই প্ৰকাৰৰ । প্ৰথম, ১৮২৬ চনৰ ২৪ ফেব্ৰুৱাৰীত বৃটিছ আৰু বাৰ্মাৰ সৈতে হোৱা ইয়াণ্ডাবু সন্ধিৰ জৰিয়তে ভাৰতৰ সৈতে অসমৰ সংযোগকৰণ আৰু দ্বিতীয়তে, গোৱালপাৰাৰ ক্ষেত্ৰত ১৭৮৯ চনত চিৰস্থায়ী বন্দোবস্তিৰ জৰিয়তে বৃটিছৰ প্ৰত্যক্ষ উপনিবেশিক ব্যৱস্থা স্থাপন । এই দুই প্ৰকাৰৰ সংযোগকৰণ আৰু উপনিবেশ ব্যৱস্থা স্থাপনৰ ফলতেই অসমে আজিলৈকে বিদেশী সমস্যাৰ বোজা ববলগীয়া হৈছে । ১৯০৫ চনত বংগ ভংগৰ দ্বাৰা মুছলমানপ্ৰধান পূৰ্ববংগৰ চট্টগ্ৰাম, ঢাকা আৰু মৈমনসিংহক অসমৰ লগত একেটা গ্ৰুপত ৰখাৰ ফলতেই তাৰ পৰা লক্ষ্যাধিক পূৰ্ববংগীয় লোকৰ অনুপ্ৰবেশ হৈ অসমৰ জনগাঠনিৰ প্ৰতি ভাবুকি সৃষ্টি কৰিছিল । ভাসানীৰ আন্দোলনৰ ফলত অসমত ইনাৰ লাইন পাৰমিট প্ৰক্ৰিয়া উঠাই দিয়াৰ ফলত এই অনুপ্ৰবেশে অসমৰ সকলো প্ৰান্তলৈ বিয়পি যাবলৈ সক্ষম হৈছিল । ১৯৪৭ চনত ধৰ্মভিত্তিক দেশ বিভাজনে এই অনুপ্ৰবেশৰ সমস্যাক আৰু অধিক ভয়াবহ কৰি তুলিছিল ।এইখিনিতে উল্লেখ কৰিব পাৰি যে, ভাৰতৰ সংবিধান অনুসৰি বিদেশী চিনাক্ত আৰু বিতাড়নৰ দায়িত্ব সম্পূৰ্ণকৈ কেন্দ্ৰীয় চৰকাৰৰ অধীনত । অথচ স্বাধীনতাৰ ইমান বছৰ পিছতো কোনো এখন কেন্দ্ৰী চৰকাৰেই এই সমস্যাক নিজৰ বুলি নাভাবিলে । বৰং চলে বলে কৌশলে অসমত বিদেশী অনুপ্ৰবেশকাৰীক সংস্থাপনৰহে পোষোকতা কৰি গ’ল । উল্লেখযোগ্য যে, অসমৰ প্ৰথম গৰাকী মুখ্যমন্ত্ৰী গোপীনাথ বৰদলৈদেৱে নিজৰ শাসনকালতেই বিদেশী অনুপ্ৰবেশৰ বিৰূদ্ধে বিহীত ব্যৱস্থা লবলৈ ভাৰতৰ প্ৰধানমন্ত্ৰী জৱাহৰলাল নেহেৰুক অনুৰোধ কৰাত নেহেৰুৱে উভটি ধৰিছিল আৰু গোপীনাথ বৰদলৈদেৱক সংকীৰ্ণ জাত্যাভিমানী বুলি বিদ্ৰুপ কৰাৰ লগতে ভৱিষ্যতে বিদেশীৰ প্ৰসংগ উলিয়ালে অসমলৈ কেন্দ্ৰীয় সাহাৰ্য বন্ধ কৰি দিয়াৰ ভাবুকি দিছিল । আজিও নাগৰিকত্ব আইন সংশোধনৰ মাজেৰে হিন্দু বাংলাদেশীক নাগৰিকত্ব দিবলৈ কেন্দ্ৰীয় চৰকাৰে চেষ্টা অব্যাহত ৰাখিছে । এইবোৰেই প্ৰমাণ কৰে যে, অসমৰ খিলঞ্জীয়া জাতি-জনগোষ্ঠীৰ অস্তিত্ব ৰক্ষাৰ প্ৰতি কোনো আন্তৰিকতা ভাৰত চৰকাৰৰ নাই । অসমৰ জনগণৰ বাবে ইয়াতকৈ পৰিতাপৰ কথা আন একো হব নোৱাৰে ।\nএটা কথা ঠিক যে, ৰাষ্ট্ৰৰ সীমাই সীমান্তৱৰ্তী দুখন দেশৰ মাজত মানুহৰ বৈধ-অবৈধ অহা যোৱাক সম্পূৰ্ণৰূপে বন্ধ কৰিব নোৱাৰে । জীয়াই থকাৰ বিভিন্ন প্ৰয়োজনেই মানুহক এখন দেশৰ পৰা আন এখন দেশলৈ প্ৰব্ৰজন কৰিবলৈ বাধ্য হয় । বিদেশী অনুপ্ৰবেশ বৈধ বা অবৈধ প্ৰব্ৰজনৰ অংশ । এই অনুপ্ৰবেশ কেতিয়াবা স্বেচ্ছাকৃত কেতিয়াবা বলপূৰ্বক । উদ্যোগীকৰণৰ পিছৰে পৰা উন্নত বা উন্নয়নশীল দেশলৈ অনুন্নত দেশৰ মানুহৰ প্ৰব্ৰজন এক অন্যতম সামাজিক-অৰ্থনৈতিক পৰিঘটনা । এই গোলকীয় অনুপ্ৰবেশ বিগত ২য় বিশ্বযুদ্ধৰ পিছত শ্ৰমিক-প্ৰব্ৰজনৰ ৰূপলৈ আহিছে । উন্নত বা উন্নয়নশীল দেশবোৰৰ ক্ৰমবদ্ধমান উদ্যোগীকৰণ, কৰ্মসংস্থান সৃষ্টি আৰু সস্তীয়া শ্ৰমিকৰ প্ৰতি পুঁজিপতিৰ আকৰ্ষণ আদিয়ে এই অনুপ্ৰবেশক উত্সাহ যোগায় । ইয়াৰ উপৰি ৩য় বিশ্বৰ দেশসমূহৰে অৰ্থনৈতিক অনগ্ৰসৰতা, জীৱন ধাৰনৰ নিম্ন মানদণ্ড, দেশৰ ৰাজনৈতিক- অৰ্থনৈতিক অস্থিৰতা আদিৰ বাবে তুলনামূলক সুস্থিৰ, নিৰাপদ, জীৱন ধাৰণৰ সুস্থ আৰু উচ্চ মানদণ্ড সম্পন্ন দেশলৈ অনুপ্ৰবেশ ঘটে । উদ্যোগীকৰণৰ অন্যতম ফল গোলকীয় উষ্ণতা বৃদ্ধি, পৰিবেশ পৰিৱৰ্তন আদিয়ে সৃষ্টি কৰা বিভিন্ন প্ৰাকৃতিক দুৰ্যোগ,যেনে- বানপানী, গৰাখহনীয়া, ধুমুহা, খৰাং আদিৰ ফলত সমুদ্ৰৰ নিকটৱৰ্তী অঞ্চলবোৰৰ পৰা সুস্থিৰ প্ৰাকৃতিক পৰিবেশলৈ মানুহৰ অনুপ্ৰবেশ ঘটে । খাদ্য –বাসস্থান, স্বাস্থ্য-শিক্ষা-নিৰাপত্তা আদিৰ বাবে কল্যানকামী ৰাষ্ট্ৰৰ বিভিন্ন চৰকাৰী সুবিধা গ্ৰহণ কৰিবলৈও অনুন্নত ৰাষ্ট্ৰৰ পৰা অনুপ্ৰবেশ ঘটে । অনুপ্ৰবেশ আন এক অন্যতম কাৰণ হল- দেশৰ আভ্যন্তৰীন সংঘাত, যুদ্ধ, ধৰ্মীয়-সাম্প্ৰদায়িক হিংসা আদিৰ বাবে নিৰ্যাতিত সংখ্যালঘুৰ ৰাষ্ট্ৰ ত্যাগ । উপৰোক্ত বিভিন্ন কাৰণত পূৰ্বৰ পূৱ পাকিস্থান আৰু পিছলৈ বাংলাদেশৰ পৰা বিগত সময়ত বিভিন্ন ধৰ্মৰ বিদেশী লোকৰ অসম তথা ভাৰতৰ ভূমিলৈ অনুপ্ৰবেশ ঘটিছে ৷\nআমি আগতেই উল্লেখ কৰিছো যে, অসমত আধুনিক প্ৰব্ৰজন আৰম্ভ হৈছিল আহোম অসমক ১৮২৬ চনত বৃটিছ শাসন ব্যৱস্থাৰ সৈতে সাঙোৰাৰ পিছৰে পৰা । গোৱালপাৰাৰ ক্ষেত্ৰত ১৭৮৯ চনৰ চিৰস্থায়ী বন্দোবস্তৰ জৰিয়তে ভূমিৰ ওপৰত প্ৰত্যক্ষ খাজনা সৃষ্টিয়েই আছিল প্ৰত্যক্ষ উপনিবেশ ব্যৱস্থা স্থাপনৰ লাইখুটা । বৃটিছ শাসনৰ সময়ত মুখ্য ছয় ধৰণে অনুপ্ৰবেশ সংঘটিত হৈছিল । দেশ বিভাজনৰ পূৰ্বে আধুনিক প্ৰব্ৰজনৰ ধৰণ আছিল নিম্নোক্ত ধৰণৰঃ-\n১) বিহাৰ-ঝাৰখণ্ড- উৰিষ্যা-অন্ধ্ৰ প্ৰদেশ, মধ্যপ্ৰদেশৰ পৰা চাহ বাগানৰ শ্ৰমিক আমদানি\n২)পূৰ্ব বংগীয় (বৰ্তমান বাংলাদেশ) মুছলমান কৃষি শ্ৰমিক\n৩)কৃষক, সেনাবাহিনী আৰু কাৰ্যালয়ৰ ৪ৰ্থ বৰ্গৰ সহায়ক হিচাপে নেপালী লোক ।\n৪)আমোলা আৰু অন্য পেছাদাৰী কামৰ বাবে অহা পূৰ্ববংগীয় বঙালী হিন্দু\n৫)ৰাজস্থানৰ পৰা অহা মাৰোৱাৰী সম্প্ৰদায়ৰ লোক ব্যৱসায়ী হিচাপে\n৬)বিহাৰ-উত্তৰ প্ৰদেশ, মধ্যপ্ৰদেশৰ হিন্দীবলয়ৰ পৰা কাৰীকৰী কাম, দাৰোৱান, ৰিক্সাচালক, ঠেলাচালক আৰু শ্ৰমিক হিচাপে অহা হিন্দুস্থানীলোক ।\n১৯২১ চনৰ লোকপিয়লত দেখুৱায় যে পূৰ্ববংগৰ পৰা সতি সন্ততিসহ ৩,৩০,০০০ মুছলমান লোকক অসমৰ গোৱালপাৰাত স্থাপিত কৰা হয় । ক্ৰমশ তাৰ পৰাই নগাওঁ, দৰং কামৰূপ, শিৱসাগৰ আদি জিলালৈ বিয়পি যায় । ইয়াৰ অধিকাংশই আছিল মৈমনসিংহ জিলাৰ পৰা অহা ।উল্লেখ্য যে, ১৯০১ চনৰ পৰাই গোৱালপাৰাৰ জমিদাৰ আৰু অনা অসমীয়া ব্যৱসায়ীসকলে নিজৰ নিজৰ বিস্তীৰ্ণ কৃষি পামত আৰু চৰ আৰু নৈপৰীয়া উৰ্বৰ অঞ্চলবোৰত সস্তীয়া শ্ৰমিক হিচাপে মৈমনসিংহৰ পৰা মুছলমান লোক আনি বহুৱাইছিল । ইয়াৰ উদ্দেশ্য আছিল ১৭৮৯ চনত বৃটিছে প্ৰৱৰ্তন কৰা চিৰস্থায়ী বন্দোবস্তীৰ মাজেৰে বিপুল পৰিমানৰ প্ৰত্যক্ষভাবে ভূমিৰ ওপৰত খাজনা সংগ্ৰহ কৰা । তাৰ আগতে গোৱালপাৰাত প্ৰত্যক্ষভাবে ভূমি-খাজনা নাছিল । কৰ আছিল, বনকৰ, জলকৰ আদিৰ ৰূপত ।(শান্ত বৰ্মন, মেচপাৰা জমিদাৰীৰ চমু ইতিহাস, আগলতি , ১৯৯১) । থলুৱা লোকসকলে কৰৰ ভয়ত এখন পৰগনাৰ পৰা আন এখন পৰগনালৈ প্ৰব্ৰজন কৰিছিল আৰু নতুন নতুন ঠাইত হাবি পুৰি খেতি কৰাৰ অভ্যাসৰ কাৰণে একে ঠাইতে চিৰস্থায়ীভাবে থকাৰ আগ্ৰহী নাছিল । মৈমনসিঙিয়া মুছলমান শ্ৰমিক সকলেই আছিল বিশ্বাসযোগ্য স্থায়ী ৰায়ত ।\nইতিহাস চালেই দেখা পাওঁ কিদৰে বৃটিছৰ খাজনা বৃদ্ধিৰ বাবে থলুৱা কৃষকে ভূমি অধিকাৰ হেৰুৱাইছিল , কানিৰ নিচাত নিজৰ কৃষি ভূমি কানি মহলদাৰ বা মহাজনৰ হাতত বন্ধক থৈছিল অসমীয়াই । হেজাৰ হেজাৰ লোকৰ মাটি সম্পত্তি বাজেয়াপ্ত হৈছিল । এইদৰে ছলে বলে কৌশলে ১৯৩৯ চনতেই বিপুল পৰিমাণৰ পূৰ্ববংগীয় লোকক স্থানীয় মহাজন আৰু মাৰোৱাৰী বেপাৰীয়ে অসমীয়া কৃষকৰ পৰা বাজেয়াপ্ত কৰি লোৱা মাটিত বহাইছিল ৷ অসমীয়া ভূমিগিৰি সকলেও তেনেকৈ মাটি পমুৱাক বিক্ৰী কৰি ধনবান হৈছিল ৷ ১৯৩৯-৪২ৰ ভিতৰত বৰপেটাতেই ১% মুছলমানৰ ঠাইত ৪৫% হৈছিলগৈ ৷ আনকি নামনি অসমৰ প্ৰায়ভাগ কৃষি ভূমি মাৰোৱাৰীৰ দখললৈ গৈছিল আৰু সেই পামবোৰত কৃষি শ্ৰমিক হিচাপে পমুৱা লোকক বহুৱাইছিল ৷ তাৰ আগতেই চাদুল্লা চৰকাৰে মুছলীম লীগৰ ভোট বেংকৰ বাবে সেজউ বিপ্লৱৰ নামত পূৰ্ববংগীয় লোকক আনি অসমৰ দ ভূমি আদিত বহুৱাইছিল ৷ এইসকল প্ৰব্ৰজনকাৰীয়ে প্ৰথমে নৈপৰীয়া অঞ্চল, চৰ-চাপৰি আদিত পাম পাতিছিল বাবে স্থানীয় অধিবাসীয়ে পমুৱা বা চৰুৱা বুলিছিল ।\nদেশ বিভাজনৰ পিছত হোৱা বৃহত্ অনুপ্ৰবেশ-\n১) ১৯৪৭ চনত দেশ বিভাজনৰ ফলত স্বেচ্ছাই আৰু বলপূৰ্বকভাবে ধৰ্মীয়-সাম্প্ৰদায়িক ভাবুকিৰ ফলত অনুপ্ৰবেশ হোৱা হিন্দু বঙালী, বৌদ্ধ আদি ।\n২) ১৯৫০ চনত ইণ্ডো-নেপাল সন্ধিৰ ফলত নেপালৰ পৰা হোৱা প্ৰব্ৰজন ।\n৩) ১৯৫০ চনত নেহেৰু-লিয়াকত চুক্তিৰ ফলত বাংলাদেশৰ পৰা প্ৰব্ৰজন ।\n৩) ১৯৭১ চনত বাংলাদেশৰ মুক্তি যুদ্ধৰ সময়ত পাকিস্থানৰ ভয়ত অনুপ্ৰবেশ ঘটা ভালেসংখ্যক হিন্দু আৰু মুক্তিযুদ্ধৰ সংকটৰ পৰা নিৰাপদ স্থান বিচাৰি অহা পূৰ্ববংগীয় মুছলমান ।\n৩) ১৯৭৩-৭৪ চনত অৰ্থনৈতিক সংকটৰ সময়ত বাংলাদেশৰ পৰা হিন্দু-মুছলমান অনুপ্ৰবেশ ।\nদেশ বিভাজনৰ সময়ত ১৯৪৬ চনত হোৱা নোৱাখালী সাম্প্ৰদায়িক সংঘৰ্ষ আছিল পূৱ পাকিস্থানৰ পৰা অসমলৈ অনুপ্ৰবেশৰ ভয়ংকৰ কাহিনী । ১৯৫১ চনৰ লোকপিয়লে দেখুৱাইছিল যে, কাচাৰলৈ চিলেট জিলাৰ পৰা অনুপ্ৰবেশ ঘটা সংখ্যা আছিল ৯৩,১৭৭, ৪৪, ৯৬৭ জন গোৱালপাৰালৈ, ৪২,৮৭১ জন কামৰূপ, নগাওঁলৈ ৩৮,৫৯৯, দৰং ১৮৮৫৩,শিৱসাগৰ ৭,৫১৪, লক্ষীমপুৰ ১৩,৯৬৫, কাৰ্বি পাহাৰ আৰু উত্তৰ কাচাৰ পাহাৰলৈ ১,৯৪৩ । সৰ্বমুঠ অনুপ্ৰবেশ কৰা লোকৰ সংখ্য ২৬,১,৮৮৯ জন । এইসকলৰ অধিকাংশই নিজৰ নাম শৰণাৰ্থী তালিকাত উঠোৱা নাছিল কেৱল পুনৰ পাকিস্থানলৈ পঠোৱাৰ ভয়ত । উল্লেখ্য যে, কেৱল অসমতে বাসস্থান হেৰুওৱা লোকৰ সংখ্য আছিল ১১৪,৫০০ জন । ১৯৫০ চনত নেহেৰু-লিয়াকত চুক্তি অনুসৰি দুই দেশৰ শৰণাৰ্থীসকলৰ নিৰাপত্তা দিয়াৰ ক্ষেত্ৰত দুয়ো দেশ সন্মত হৈছিল।\nমিঃ পাকিনটেইন (Mr. Pakyntein, the Superintendent of Census operations,Assam,1961)ৰ মতে ১৯৫১-৬১ চনৰ ভিতৰত মুঠ ৫,২০,০০০ জন লোক অসমলৈ প্ৰব্ৰজন কৰিছিল । পূৰ্ববংগ (বৰ্তমানৰ বাংলাদেশ)ৰ পৰা প্ৰব্ৰজিত হোৱা মুছলমান লোকৰ সংখ্যা ২,২০,০০ । বাকী ৩০০,০০০ লোক হিন্দু স্থানহাৰা লোক (displaced person) আৰু ভাৰতৰ অন্য প্ৰান্তৰ পৰা অহা অনা-মুছলমান । (গেজেটিয়াৰ অৱ ইণ্ডিয়া, আচাম ষ্টেট, ভলিউম-১)\nউক্তসময়ৰ ভিতৰত অকল যে বাংলাদেশৰ পৰাই প্ৰব্ৰজন হৈছিল এনে নহয়, নেপালৰ পৰাও বিপুল সংখ্যক নেপালিলোক অসমত প্ৰবেশ কৰিছিল । ওপৰোক্ত গেজেটিয়াৰত উল্লেখিত তথ্য অনুসৰি ১৯৫১ চনত অসমত ১,২২,৮২৩ জন নেপালীভাষী লোক ১৯৬১ চনত প্ৰায় দুগুন হৈছিল । ১৯৬১-৭১ চনৰ ভিতৰত নেপালী জনসংখ্যা ৮০% বৃদ্ধি হৈছিল । উল্লেখযোগ্য যে, অসম আন্দোলনৰ সময়ত বাংলাদেশী বিদেশীৰ সমান্তৰালকৈ নেপালী বিদেশীক বিতাড়নৰ বাবেও আন্দোলন চলিছিল ।\n১৯৭১চনত বাংলাদেশ মুক্তি যুদ্ধৰ সময়ত ১০ মিলিয়ন লোকৰ সীমান্তৱৰ্তী ভাৰত ভূমিত অনুপ্ৰবেশ বিশ্বৰ ভিতৰতে সৰ্বোচ্চ সংখ্যক শৰণাৰ্থীৰ অনুপ্ৰবেশ । উল্লেখযোগ্য যে, ১৯৭১ চনৰ পিছতো এই অনুপ্ৰবেশ চলি থকাৰ তথ্য সহকাৰে প্ৰমাণ দাঙি ধৰিছে বাংলাদেশৰ লোকপিয়লেই । এয়া বিশ্লেষণ নকৰিলেও হব যে, উক্ত অনুপ্ৰবেশকাৰীৰ গৰিষ্ঠ সংখ্যকেই আছিল হিন্দু ধৰ্মাৱলম্বী । অৰ্থাত্ তথ্যই সুচায় যে, বৃটিছ কালীন সময়ত পূৰ্ববংগৰ (এতিয়াৰ বাংলাদেশ) পৰা অনুপ্ৰবেশ কৰা গৰিষ্ঠসংখ্যক আছিল মুছলমান আৰু দেশ বিভাজনৰ পৰা ১৯৭১ চনলৈ বা তাৰপিছতো বাংলাদেশৰ পৰা অনুপ্ৰবেশ কৰাসকলৰ গৰিষ্ঠ সংখ্যক হিন্দু আৰু কম বেছি অন্যান্য ধৰ্মৰ লোক । আমি সকলোৱেই জানো যে, ছবছৰীয়া অসম আন্দোলনৰ ফলশ্ৰুতিত ভাৰত চৰকাৰৰ সৈতে হোৱা অসম চুক্তিমতে ১৯৭১ চনৰ ২৫ মাৰ্চ বিদেশী চিনাক্তকৰণৰ ভিত্তিবৰ্ষ হিচাপে মানি লোৱা হৈছে । কিছু দল সংগঠনে ৫১ চন দাবী কৰিছে যদিও ১৯৭১ চনৰ ভিত্তি বৰ্ষক প্ৰায় সকলো দল সংগঠনে মানি লোৱা দেখা গৈছে আৰু সাংবিধানিক মান্যতা পাইছে ।\nএতিয়া আমি আলোচনা কৰিম ১৯৭১ চনৰ পিছত অসমলৈ বিদেশী অনুপ্ৰবেশৰ ৰূপ প্ৰকৃততে কেনেধৰণৰ । লোকপিয়লে প্ৰকৃততে কি সুচায় ? ১৯৮১, ২০০১ আৰু ২০১১ চনৰ পিয়লমতে,\n১৯৬১- ৭৮৮৪৯২০ ২৭,৬৫,৫০৯\n১৯৭১ ১০,৬০৪,৬১৮ ৩৫,৯২,১২৪\n১৯৮১ পিয়ল নহল পিয়ল নহল\n১৯৯১ ১৫,০৪৭,২৯৩ ৬৩,৭৩,২০৪\n২০০১ ১৭,২৯৬,৪৮৫ ৮২,৪০,৬১১\n২০১১ ১৯,১৮০,৭৫৯ ১০,৬৭৯,৩৪৫\nওপৰৰ লোকপিয়লৰ সমীক্ষা অনুসৰি দেখা যায় যে, ১৯৬১-১৯৭১ চনৰ ভিতৰত অসমত হিন্দু জনসংখ্যা অস্বাভাৱিক হাৰত বৃদ্ধি পাইছে । ১৯৬১-১৯৭১ চনৰ ভিতৰত এই সংখ্যা ৯৮,১৬,১২৬ জন , ১৯৮১ চনৰ লোকপিয়ল হোৱা নাছিল । ১৯৭১ চনৰ পৰা ১৯৯১ চনৰ ভিতৰতো হিন্দুৰ জনসংখ্যা বৃদ্ধি স্বাভাৱিক নহয় ।\nআনহাতে মুছলমান জনসংখ্যা বৃদ্ধিৰ তালিকা এনেধৰণৰ-\nচন মুঠ মুচলীম জনসংখ্যা বৃদ্ধি বৃদ্ধিৰ হাৰ (শতাংশত)\n১৯১১ – ৬৩৪১০১ ১৩০৪৩১ ২৫.৯ %\n১৯২১- ৮৮০৪২৬ ২৪৬৩২৫ ৩৮.২৫ %\n১৯৩১ ১২৭৯৩৮৮ ৩৯৮৯৬২ ৪৫.৩১ %\n১৯৪১ ১৬৯৬৯৭৮ ৪১৭৫৯০ ৩২.৬৪ %\n১৯৫১ ১৯৯৫৯৩৬ ২৯৮৯৫৮ ১৭.৬২ %\n১৯৬১ ২৭৬৫৫০৯ ৭৬৯৫৭৩ ৩৮.৫৬ %\n১৯৭১ ৩৫৯৪০০৬ ৮২৮৪৯৭ ২৯.৯৬ %\n১৯৮১ পিয়ল নহল - পিয়ল নহল পিয়ল নহল\n১৯৯১ ৬৩৭৩২০৪ ২৭৭৯১৯৮ ৭৭.৩৩ %\n২০০১ ৮২৪০৬১১ ১৮৬৭৪০৭ ২৯.৩০ %\n২০১১ ১০,৬৭৯,৩৪৫ ২৪৩৮৭৩৪ ২৯.৫৯ %\nওপৰৰ তালিকাখনৰ ওপৰত ভিত্তি কৰি কব পাৰি যে, ১৯২১-১৯৩১ চনৰ ভিতৰত অসমত মুছলমান জনসংখ্যা বৃদ্ধিৰ হাৰ সৰ্বোচ্ছ । ইয়াৰ ঐতিহাসিক কাৰণ ওপৰত উল্লেখ কৰা হৈছে । আনহাতে ১৯৪১-১৯৫১ চনৰ ভিতৰত সৰ্বনিম্ন হাৰত কমিছে । তাৰ কাৰণ হল দেশ বিভাজনৰ সাম্প্ৰদায়িক সংঘৰ্ষৰ সময়ত অসমৰ পৰা বহুসংখ্যক মুছলমানে অসম ত্যাগ কৰিব লগা হৈছিল । ১৯৭১–১৯৯১ চনলৈ মুছলমান জনসংখ্যা বৃদ্ধি স্বাভাৱিক নহয় । ১৯৮১ চনৰ লোকপিয়ল নোহোৱাৰ বাবে ১৯৯১ চনৰ পিয়লত পূৰ্বৰ তুলনাত জনসংখ্যাৰ হাৰ সৰ্বাধিক হোৱা দেখি গৈছে । এই সংখ্যাটোক বৃহত্ অনুপ্ৰবেশৰ ফল হিচাপে দেখুওৱা হয় । অৱশ্যে ইয়াৰ সৈতে অন্যান্য কেতবোৰ দিশ যেনে আভ্যন্তৰীন প্ৰব্ৰজন (Internal migration), পৰিয়াল পৰিকল্পনা কাৰ্যসুচীৰ প্ৰয়োগ, সফলতা-বিফলতা, শিক্ষিতৰ হাৰ আদি জনসংখ্যা বৃদ্ধিৰ অন্যান্য দিশবোৰ আওঁকান কৰা দেখা যায় ।\nএতিয়া আমি চাওঁ বাংলাদেশৰ জনসংখ্যা হিন্দু মুছলীম শতাংশ হিচাপে-\nচন হিন্দু মুছলমান\n১৯৫১ ২২.০ ৭৬.৯\n১৯৬১ ১৮.৫ ৮০.৪\n১৯৭৪ ১৩.৫ ৮৫.৪\n১৯৮১ ১২.১ ৮৬.৭\n১৯৯১ ১০.৫ ৮৮.৩\n২০০১ ৯.২ ৮৯.৭\n২০১১ ৮.৫ ৯০.৫\n(উইকিৰ পৰা উপলব্ধ )\nইয়াত দেখা যায় যে, ১৯৫১-২০১১ চনলৈ বাংলাদেশত হিন্দুৰ জনসংখ্যা ক্ৰমশঃ কমি অহাৰ সমান্তৰালকৈ মুছলমান জনসংখ্যা ১৯৫১-১৯৭৪ চনলৈ বৃদ্ধি হৈছে আৰু ১৯৮১-২০১১ চনলৈ এই বৃদ্ধিৰ পূৰ্বৰ হাৰ কমি প্ৰায় স্থিৰ ৰূপ লৈছে । এইক্ষেত্ৰত বহুতে বহু সমীকৰণ উলিয়ালেও এক উল্লেখযোগ্য তথ্য এতিয়াও বহুলভাবে আলোচিত হোৱা নাই । এই তথ্যমতে বাংলাদেশ বৰ্তমান মুঠ উৰ্বৰতা হাৰ (Total Fertility rate) বৰ্তমান দক্ষিণ-পূৱ এচিয়াৰ ভিতৰতে সৰ্বনিম্ন । বিশ্ববেংকে প্ৰকাশ কৰা সুত্ৰমতে প্ৰতিগৰাকী মহিলাৰ সন্তান জন্ম দিয়াৰ হাৰ ১৯৭০ৰ আগতে প্ৰায় ৭ (সাত) তকৈ বেছি আছিল , যিটো তাৰ পিছত পৰ্যায়ত হ্ৰাসহৈ ২.২ লৈ নামিছে । অসমৰ ক্ষেত্ৰত এই হাৰ ২.৩৬ । এই সুত্ৰমতে যদি আমি যাওঁ তেনেহলে বাংলাদেশৰ পৰা ১৯৭১ চনৰ পিছত মুছলমান অনুপ্ৰবেশ ভাৰতৰ বিভিন্ন চৰকাৰী-বেচৰকাৰী প্ৰপাগাণ্ডা অনুসৰি চাবলৈ গ’লে শুদ্ধ নহয়। আনহাতে বাংলাদেশ বৰ্তমান অৰ্থনৈতিকভাবে ক্ষিপ্ৰ উন্নয়নশীল দেশবোৰৰ ভিতৰত অন্যতম । ২০১১ পিয়ল অনুসৰি বাংলাদেশৰ জনমুৰি আয় ৬৪১ ইউ এচ ডলাৰৰ বিপৰীতে অসমৰ জনমুৰি আয় ৪৭৫ ইউ এচ ডলাৰ মাত্ৰ । আনহাতে বাংলাদেশৰ মুঠ ঘৰুৱা উত্পাদন ইউ এচ ডলাৰ হিচাপত ১০০.৩২ বিলিয়নৰ বিপৰীতে অসমৰ মুঠ ঘৰুৱা উত্পাদন মাত্ৰ ১১.৭১ বিলিয়ন । গতিকে একমাত্ৰ অৰ্থনৈতিক কাৰণত বাংলাদেশৰ পৰা অনুপ্ৰবেশ হোৱাৰ সম্ভাৱনা এতিয়াও আছে বুলি কব নোৱাৰি ।\nবাংলাদেশত মুঠ উৰ্বৰতা হাৰ (Total Fertility rate) যেনেকৈ কমিছে তেনেকৈ অসম বা ভাৰতত কমা নাই । মুঠ উৰ্বৰতা হাৰ (Total Fertility rate)ত অসমৰ স্থান ভাৰতৰ মুঠ উৰ্বৰতা হাৰৰ শিখৰত থকা ৰাজ্যবোৰৰ ভিতৰত বুলি কব পাৰি । নিম্নোক্ত গৱেষণা অনুসৰি অসমত মুছলমানৰ গড় মুঠ উৰ্বৰতা হাৰ (TFR) ৫.১ । উদ্বেগজনকভাবে দৰং আৰু বঙাইগাওঁ জিলাত এই হাৰ ৫.৫ৰ ওপৰত । অসমত হিন্দুৰ মুঠ উৰ্বৰতা হাৰ (TFR) মাত্ৰ ২.৮ ।**( Classification and Ranking of Districts in Assam Based on Growth of Population M. Borah1 and Sangeeta Borah2 1Prof. Department of Mathematical Sciences, Tezpur University, Napaam, Assam, India, Pin 784028. 2Department of Mathematical Sciences, Tezpur University, Napaam, Assam, India, Pin 784028.)\nঅসমত মুছলমান জনসংখ্যা বৃদ্ধিৰ অন্যতম কাৰণ শিক্ষাহীনতা । লোকপিয়ল অনুসৰি অসমত মুছলমান মহিলাৰ স্বাক্ষৰতাৰ হাৰ অতি নিম্ন । এই হাৰ ভাৰতৰ মুঠ হাৰতকৈ বহুত তলত । বিভিন্ন গৱেষণাৰ দ্বাৰা এয়া প্ৰমাণিত হৈছে যে, যি ঠাইত মহিলাৰ স্বাক্ষৰতাৰ হাৰ নিম্ন তাত সন্তান জন্মৰ হাৰো বেছি । কল্যানকামী ভাৰতত যে জনকল্যানে সাধাৰণ জনতাক স্পৰ্শ কৰিব পৰা নাই তাৰ প্ৰমাণ এইবোৰ । ৰাজনৈতিক স্বাৰ্থত চৰকাৰে সদায় এইবোৰ দিশ প্ৰচাৰ কৰাৰ পৰা বিৰত থাকে ।\nউল্লেখযোগ্য যে, সৰ্বভাৰতীয় হাৰৰ বিপৰীতে অসমৰ জনসংখ্যা বৃদ্ধিৰ হাৰ সদায় বেছি । ১৯০১ চনৰ পৰাই এই হাৰ সৰ্বভাৰতীয় হাৰৰ তুলনাত অধিক দেখা যায় । ১৯০১১-১৯২১ লৈ যিখিনি সময়ত মাৰিমৰক আদিৰ বাবে সৰ্বাভাৰতীয় জনসংখ্যাৰ হাৰ কমিছিল , সেইসময়তো অসমত জনসংখ্যাৰ হাৰ বেছি আছিল । আনকি ১৯৪৭ চনৰ স্বাধীনতাৰ পিছতো ভাৰতীয় হাৰ কমাৰ বিপৰীতে অসমৰ জনসংখ্যাৰ হাৰ অধিক আছিল । ১৯৯১ চনত পোনপ্ৰথমবাৰৰ বাবে অসমত জনসংখ্যাৰ হাৰ সৰ্বভাৰতীয় হাৰৰ তুলনাত কম হয় । তাৰ কাৰণ হিচাপে দাতিঁকাষৰীয়া ৰাজ্যলৈ আভ্যন্তৰিন প্ৰব্ৰজন (Internal migration) অন্যতম যুক্তিযুক্ত কাৰণ বুলি কব পৰা যায় । এই পিয়লবোৰে এটা কথাই প্ৰমান কৰে যে, সৰ্বভাৰতীয় হাৰৰ তুলনাত অসমৰ জনসংখ্যাৰ হাৰ বৃদ্ধি মানেই অবৈধ অনুপ্ৰবেশ নহয়।\nএক গৱেষণামূলক ক্ষেত্ৰভিত্তিক তথ্য মতে বাংলাদেশৰ পৰা অসমলৈ প্ৰব্ৰজন কৰা সকলৰ মাজত ৫৩%হিন্দু হোৱাৰ বিপৰীতে মাত্ৰ ১৭% হে মুছলমান । ইয়াৰে ২০% ই প্ৰব্ৰজনৰ কাৰণ হিচাপে নিয়োগৰ সুবিধা বুলি উল্লেখ কৰাৰ বিপৰীতে ২০% ই বাংলাদেশত নিৰাপত্তাহীনতাত ভোগা বুলি উল্লেখ কৰিছে । ২৩% ই প্ৰব্ৰজনৰ কাৰণ হিচাপে দুৰ্ভিক্ষ বুলি উল্লেখ কৰিছে । উল্লেখ্য যে বাংলাদেশৰ মুক্তি যুদ্ধৰ পিছত ১৯৭৪-৭৫ চনত হিন্দু আৰু মুছলমান দুয়ো সম্প্ৰদায়ৰ বিপুল সংখ্যক বাংলাদেশী নাগৰিকৰ প্ৰব্ৰজন হৈছিল । **৫ (A Study Of Migration From Bangladesh To Assam, India and Its Impact, by Madhumita Sarma, M.Sc. A Thesis Submitted For The Doctor Of Philosophy , Dept. Of Geography, Environment and Population , Faculty Of Arts, The University Of Adelaide , Adelaide , S.A 5005, Australia )\nআভ্যন্তৰীন প্ৰব্ৰজন (Internal migration) আধুনিক বিশ্বৰ এক অন্যতম সৃষ্টি ।অন্তৰ্জাতিক সীমান্তইদিঅবৈধ অনুপ্ৰবেশৰ আলোচনা কৰাৰ সময়ত বহু সময়ত আভ্যন্তৰীন প্ৰব্ৰজন (Internal migration) ৰ দিশটো উলাই কৰা দেখা যায় ।এই আভ্যন্তৰীন প্ৰব্ৰজন কেতিয়াবা আন্তঃৰাজ্যিক বা কেতিয়াবা আন্তঃজিলা ভিত্তিক হব পাৰে । উল্লেখযোগ্য যে ২০১১ পিয়ল অনুসৰি ভাৰতৰ বিভিন্ন প্ৰান্তৰ পৰা অসমলৈ হোৱা আভ্যন্তৰীন প্ৰব্ৰজন ৫১৫৯২৪ জন । আভ্যন্তৰীন প্ৰব্ৰজনেও জনগাঠনিৰ পৰিৱৰ্তন সাধন কৰে । বিশেষকৈ নগৰাঞ্চলত আৰু উদ্যোগিক ক্ষেত্ৰবোৰত এই আভ্যন্তৰীন প্ৰব্ৰজনৰ হাৰ অধিক দেখা যায় । আমি আগতেই কৈছো যে, বৃটিছকালীন সময়তে প্ৰায় তিনি লাখ পূৰ্ববংগীয় মৈমনচিঙিয়া লোক প্ৰথমতে অবিভক্ত গোৱালপাৰাত স্থাপিত হৈছিল আৰু তাৰ পৰা অসমৰ বিভিন্ন প্ৰান্তলৈ প্ৰব্ৰজিত হৈছিল । এই প্ৰব্ৰজন এতিয়াও শেষ হোৱা নাই, বৰং গড়াখহনীয়া আদি প্ৰাকৃতিক দুৰ্যোগ আদিৰ বাবে বহু লোক এতিয়াও এখন জিলাৰ পৰা আন এখন জিলালৈ ঢাপলি মেলিবলৈ বাধ্য হৈছে । সেয়ে তথাকথিত ‘ হঠাত গজি উঠা বাংলাদেশী গাওঁবোৰ ‘ দেখি বিতত হৈ পৰা কোনোৱে লিখিলে অসমত লাখ লাখ বাংলাদেশী প্ৰতিবছৰে প্ৰবেশ কৰা বুলি । কিন্তু এই ‘ হঠাত গজি উঠা বাংলাদেশী গাওঁবোৰ ‘ অসমত প্ৰতিবছৰে প্ৰবেশ কৰা অবৈধ বাংলাদেশীৰ প্ৰমাণ নহবওঁ পাৰে । মৰিগাওঁ জিলাত এনেদৰে হঠাত ভোটাত তালিকাত ভোটাৰৰ সংখ্যা বৃদ্ধিৰ প্ৰসংগতেই ভোটাৰ তালিতাৰ পুনৰীক্ষণৰ দাবী তুলি অসম আন্দোলনৰ সুত্ৰপাত ঘটিছিল । এয়া প্ৰকৃততে অবৈধ অনুপ্ৰবেশকাৰী নে আভ্যন্তৰীন প্ৰব্ৰজনৰ ফল সেয়া এতিয়াও নিশ্চিতভাবে কব নোৱাৰি যদিও আভ্যন্তৰীন প্ৰব্ৰজনৰ ফলত অসমৰ ভিন্ন ঠাইত তেনে গাওঁ গঢ়ি উঠাৰ উদাহৰণ বহুত আছে ।\nআমি জানো যে, পূৰ্ববংগীয়মূলৰ মুছলমান অধ্যুষিত অঞ্চলবোৰ ব্ৰহ্মপুত্ৰ দাতি কাষৰীয়া আৰু চৰপ্ৰধান অঞ্চল । এইবোৰ অঞ্চল সদায় বান-গৰাখহনীয়াত ক্ষতিগ্ৰস্থ । এইবোৰ লোকে জীৱন ধাৰণৰ বাবে বিকল্প জীৱিকাৰ সন্ধান বিচাৰি উত্তৰ পূৱৰ দাতিকাষৰীয়া ৰাজ্য, পাৰ্বত্য অঞ্চল আৰু অসমৰো বিভিন্ন অঞ্চলত প্ৰব্ৰজন কৰিছে । একাংশ দালাল প্ৰকৃতিৰ লোকে আৰু ৰাজনৈতিকভাবে স্বাৰ্থান্ধ লোকে এইসকল লোকক কেতিয়াবা জনজাতি বেল্ট-ব্লক, সংৰক্ষিত বনাঞ্চল আদিতো স্থাপন কৰিছে । ভূমিহীন এইসকল লোকৰ স্বাভাৱিক বৈশিষ্টই হল যিকোনো ঠাইত মূৰ গুজিবলৈ পালেই স্বায়ীভাবে গাওঁপাতি বসতি স্থাপন কৰা । অকল ভূমিহীন লোকেই নহয়, অবৈধ অনুপ্ৰবেশকাৰীকো ভাৰতীয় নথি-পত্ৰ যোগাৰ কৰি দিয়া, সংস্থাপন কৰা আদিৰ বাবে এক সংগঠিত দালালতন্ত্ৰ থকা বুলি চৰকাৰীভাবেই প্ৰচাৰ কৰা হয় । অথচ তেনে ভ্ৰষ্টাচাৰী লোকক আজিকোপতি এখন শক্তিশালী ৰাষ্ট্ৰৰ সংগঠিত চোৰাংচোৱা বাহিনী থকাৰ পিছতো কিয় এজনো আটক কৰা নাই সেয়া ডাঙৰ ৰহস্য । চৰকাৰৰ সঠিক ভূমিনীতিৰ অভাৱত এইদৰে এইসকল লোকে অসমৰ বিভিন্ন ঠাইৰ জনগাঠনিলৈ পৰিৱৰ্তন আনি সেই ঠাইৰ থলুৱা লোকৰ মনত শংকাৰ সৃষ্টি কৰা দেখা গৈছে ।\nআমি পূৰ্বতেই কৈ আহিছো যে চুবুৰীয়া দেশৰ পৰা আন্তঃসীমান্ত প্ৰব্ৰজন বা বিদেশী অনুপ্ৰবেশ এক গোলকীয় পৰিঘটনা । প্ৰব্ৰজনৰ কাৰণো ভিন্ন । কিন্তু আমাৰ বক্তব্যৰ উদ্দেশ্য হল অনুপ্ৰবেশ সম্পৰ্কত চৰকাৰী-বেচৰকাৰী বিভিন্ন সংস্থাৰ অতি বেছি দায়িত্বহীন বক্তব্য আৰু ৰাজনৈতিক উদ্দেশ্যপূৰ্ণ প্ৰপাগাণ্ডাবোৰে অনুপ্ৰবেশৰ প্ৰকৃত ছৱিখন ৰাইজৰ আগত সঠিককৈ কেতিয়াও দাঙি ধৰিব নোৱাৰে । অবৈধ বিদেশী বিতাড়নৰ সমস্যাও এক আন্তৰ্জাতিক সমস্যা । আমেৰিকা, ইংলেণ্ড আদি দেশেও বিদেশী বিতাড়নৰ সমস্যাত ভাৰাক্ৰান্ত ।এক সমীক্ষামতে ২০০৭ চনত লণ্ডনত ৭,২১,০০০ অবৈধ অনুপ্ৰবেশকাৰীৰ ভিতৰত ১১১,২৬৫ জনক বিগত ১০ বছৰত তেওঁলোকৰ নিজ দেশলৈ বিতাড়ন কৰিবলৈ সক্ষম হৈছে । আনহাতে চৰকাৰী তথ্য অনুসৰি অসমত ১৯৭১ চনৰ পৰা ২০০০ চনলৈ অৰ্থাত্ বিগত ৩০ টা বছৰে ট্ৰাইবুনেলবোৰে (IMDT আৰু F.T)মুঠ ৩৪,৪,৪৪৮ টা অভিযোগৰ বিপৰীতে ২৯,২৩৭ জনক বিদেশী বুলি চিনাক্ত কৰিছে আৰু ২৪৪২ জন অবৈধ অনুপ্ৰবেশকাৰী বিতাড়ন সম্ভৱ হৈছে । ২০১২ চনৰ জুলাই মাহলৈ মুঠ চিনাক্ত হোৱা বিদেশীৰ ভিতৰত ৩২,৫৩৭ জনক ১৯৬৬-৭১ চনৰ ভিতৰত অনুপ্ৰবেশ কৰা বাবে অসম চুক্তিৰ আধাৰত নাগৰিকত্ব পঞ্জীয়নৰ সুযোগ দিয়া হৈছে , আনহাতে ৪৪, ২২০ জনক ভাৰতীয় নাগৰিক বুলি প্ৰমাণিত হৈছে । আনহাতে ৬৩.৭৯ কি.মি. অসম-বাংলাদেশ সীমান্ত অঞ্চলত এতিয়াও কাটাতাৰৰ বেৰ দিয়া হোৱা নাই ।\nউল্লেখযোগ্য যে, বিদেশী সন্দেহত গোচৰ ৰুজু কৰা সকলৰ ভিতৰত পূৰ্ববংগীয় মুলৰ মুছলমান আৰু বঙালী হিন্দু, গাৰো, ৰাভা, হাজং, কোচ, ৰাজবংশী আদি সম্প্ৰদায়ৰ লোক । আনহাতে বিদেশী বুলি প্ৰমাণিত হোৱা গোচৰবোৰ সৰহভাগেই একতৰফা ৰায়দান । অৰ্থাত্, ন্যায়াধীকৰণে জাননি জাৰি কৰাৰ পিছত অভিযুক্তক বিচাৰি নোপোৱাৰ বাবে কৰা একতৰফা ৰায়দান । ইয়াৰ দ্বাৰা এটা প্ৰমাণ হয় যে, উপযুক্ত নথি-পত্ৰৰ অভাৱত গোচৰৰ সন্মুখীন হব নোখোজা সকল নিসন্দেহে অবৈধ অনুপ্ৰবেশকাৰী বা আভ্যন্তৰিণ প্ৰব্ৰজনৰ ফলত তেওঁলোকে পূৰ্বৰ ঠাই এৰি অন্য কৰবাত জীৱন নিৰ্বাহ কৰিছে । ১৯৬৬-৭১ চনৰ ভিতৰত অনুপ্ৰবেশ কৰা বাবে অসম চুক্তিৰ আধাৰত নাগৰিকত্ব পঞ্জীয়নৰ সুযোগ দিয়া সকলৰ ভিতৰত অধিকাংশই হিন্দু বঙালী আৰু গাৰো, ৰাভা, হাজং, কোচ-ৰাজবংশী আদি সম্প্ৰদায়ৰ লোক ।\nবিদেশী ন্যায়াধিকৰণৰ গোচৰ সমূহৰ উল্লেখযোগ্য দিশটো হল গৰিষ্ঠসংখ্যক অভিযুক্ত হল মহিলা । এইসকলৰ অধিকাংশই চৰাঞ্চলত বসতি কৰা নিৰক্ষৰ আৰু দৰিদ্ৰ লোক । অধিকাংশই নিজৰ গাওঁখনৰ বাহিৰে অন্য ঠাইলৈ যোৱা নাই । এওঁলোক স্বাভাৱিকতেই ধৰ্মভীৰু আৰু পৰ্দাৰ আঁৰত থকা । এইসকল মহিলাই ন্যায়াধিকৰণৰ সদস্যৰ আগত কথা কোৱাৰ সাহস কৰাতো দূৰৰে কথা অন্য অচিনাকি লোকৰ আগতো কথা কবলৈ সংকোচ কৰে । এইসকলৰ সৰহভাগেই নিজৰ নামটো শুদ্ধকৈ কব নোৱাৰে, নিজৰ বয়স কিমান কব নোৱাৰে , নিজৰ জন্মস্থানৰ সম্পূৰ্ণ ঠিকনা এওঁলোকৰ আয়ত্বৰ বাহিৰত । সেয়ে স্বাভাৱিকতেই গোচৰত জৱাব দিবলৈ যাওঁতে খোকোজা লাগে , জেৰাৰ সময়ত সঠিককৈ উত্তৰ দিব নোৱাৰে । ফলত নিৰক্ষৰতাৰ বাবেও এচাম ভাৰতীয় নাগৰিক বিদেশী সন্দেহত আটক হব লগীয়া হৈছে ।\nশেহতীয়াকৈ পঞ্চায়তৰ লিংক-চাৰ্টিফিকেট অবৈধ ঘোষণা কৰাৰ লগে লগে এইসকল অভিযুক্ত মহিলালৈ অমানিশা নামি আহিছে । উল্লেখ্য যে গৰিষ্ঠ সংখ্যক মহিলাৰে ১৮ বছৰ আগতে বিবাহ হোৱা কাৰণে পিতৃগৃহৰ ভোটাৰ তালিকাত পিতৃ-মাতৃ-ভাতৃৰ সৈতে নাম অন্তৰ্ভুক্ত নহয় । বয়স্ক মহিলাসকলৰ সৰহভাগেই অশিক্ষিত , দৰিদ্ৰ আৰু বিবাহ পঞ্জীয়ন কাৰ্যালয়ত নাম পঞ্জীয়ন নকৰা । উপযুক্ত নথি পত্ৰ থকাৰ পিছতো কেৱল পিতৃ-মাতৃৰ লগত যোগসুত্ৰ থকা নথি অবিহনে এইসকল মহিলা ন্যায়াধিকৰণৰ দ্বাৰা বিদেশী বুলি চিনাক্ত হব । বিদেশী বুলি যদি অকল মহিলাই ভুক্তভোগী হব লগা হয় সেয়া হব সমগ্ৰ গণতান্ত্ৰিক আৰু মানবীয় অধিকাৰৰ ক্ষেত্ৰত এক বৃহত্ প্ৰশ্ন । আনহাতে বিদেশী ন্যায়াধিকৰণত কৰ্তব্যৰত ন্যায়াধীশ কিছুমানৰ নিৰপেক্ষতাৰ প্ৰতিও অভিযোগৰ আঙুলী উঠা দৃষ্টিগোচৰ হৈছে । ন্যায়ালয় আৰু ন্যায়প্ৰদানৰ এটা অন্যতম দিশ বাৰ-বেঞ্চ ৰিলেশ্যন । অধিবক্তা আৰু ন্যায়াধীশৰ সংঘাত হলে তাত ন্যায় পোৱা নাযায় । এনে সংঘাত বিগত দিনবোৰত দেখা পোৱা গৈছে । এচাম ৰাজনৈতিকভাবে পক্ষপাতদুষ্ট লোকৰ বাবে সমগ্ৰ বিদেশী বিতাড়ন ব্যৱস্থাত পয়া লাগিলে বা তাৰ বাবে সাধাৰণ ভাৰতীয় নাগৰিক নিৰ্যাতন হব লগা হলে সমাজত ন্যায় আৰু গণতন্ত্ৰৰ অৱশিষ্টও নাথাকিব । বিদেশী বিতাড়নৰ সমগ্ৰ ব্যৱস্থাটো এতিয়া এই দিশেৰে গতি কৰিবলৈ হ’লে বৰ পৰিতাপৰ কথা হব।\nদৰাচলতে কবলৈ গলে সমগ্ৰ বিদেশী সমস্যাটো ভ্ৰষ্টাচাৰ আৰু ৰাজনৈতিক পক্ষপাতিত্বৰে ভাৰাক্ৰান্ত । বিদেশী বিতাড়নৰ নামত কেন্দ্ৰৰ পৰা অহা কৌটি কৌটি টকা শৰাধ কৰাৰ অভিযোগ আছে । আনকি এন আৰ চি প্ৰস্তুত কৰণৰ কামতো দুই শতাধিক কৌটি টকাৰ হৰলুকী হোৱাৰ অভিযোগ উছিছে । বিদেশী ন্যায়াধীকৰণবোৰত নাই উপযুক্ত উপৰিসৌধ, নাই উপযুক্ত নিৰাপত্তা আনকি বহা চকী-মেজ, লিখিবলৈ কাগজ-কলম, কাৰ্যালয় চলাবলৈ নাই কোনো উপযুক্ত ব্যৱস্থা । ডিটেনশ্যন কেম্পবোৰত জীয়াই থকাৰ সাধাৰণ মানবীয় অধিকাৰৰ পৰাও বঞ্চিত বুলি শুনা যায় । তদন্তকাৰী সীমান্ত শাখাই সন্দেহযুক্ত বিদেশী বুলি অভিযুক্ত কৰাৰ ক্ষেত্ৰটো দেখা যায় কেতবোৰ সাংঘাতিক দায়িত্বজ্ঞানহীনতা । ইয়াতো দুৰ্নীতিৰ অভিযোগ শুনা যায় । আনকি উপযুক্ত নথি পত্ৰ থকা স্বত্বেও চৰকাৰী চাকৰিয়ালৰ পৰা আৰম্ভ কৰি খিলঞ্জীয়া লোকো কেনেকৈ বিদেশী গোচৰত বিচাৰাধীন হয় ভাবিবলগা । এই দুৰ্নীতিগ্ৰস্থ ব্যৱস্থাটোৰ বাবেই সাধাৰণ ভাৰতীয় লোক হাৰাশাস্তি হয় আৰু প্ৰকৃত অবৈধ অনুপ্ৰবেশকাৰী নিৰাপদ দূৰত্বত থাকি যায় বুলি সন্দেহৰ অৱকাশ থাকে । বাংলাদেশৰ নাগৰিকৰ সৈতে অসমৰ পূৰ্ববংগীয় লোকৰ ধৰ্ম-সংস্কৃতি-ভাষা একেই বাবে বিদেশী চিনাক্তকৰণ সহজ নহয় । গতিকেই বিদেশী চিনাক্তকৰণৰ নামত ভাৰতীয় নাগৰিকো হাৰাশাস্তি হোৱা স্বাভাৱিক । বিদেশী চিনাক্তকৰণৰ ক্ষেত্ৰত যিমান পৰা যায় সাবধানতা অৱলম্বন কৰা, তদন্ত প্ৰক্ৰিয়া নিকা কৰাৰ মাধ্যমত সাধাৰণ ভাৰতীয় নাগৰিক হাৰাশাস্তি হোৱা হ্ৰাস কৰিব পৰা যায় ।\nউপৰোক্ত অধ্যয়ন মৰ্মে এটা কথা স্পষ্ট হয় যে, অসমত অনুপ্ৰবেশ দশক দশক ধৰি চলি আহিছে আৰু ই খিলঞ্জীয়া লোকৰ অস্তিত্বৰ প্ৰতি ভাবুকিৰ সৃষ্টি কৰিছে । অৱশ্যে অবৈধ অনুপ্ৰবেশকাৰী বুলি কোৱাৰ লগে লগে অসম চুক্তিৰ আধাৰত ভিত্তি বৰ্ষৰ ভিত্তিতহে কব লাগিব । সকলোতকৈ মাৰাত্মক কথাটো হল এই অনুপ্ৰবেশৰ সমস্যাটোক সংকীৰ্ণ আৰু উদ্দেশ্যপূৰ্ণ ৰাজনৈতিক শঠতাৰে উপস্থাপন কৰা হৈ আহিছে আৰু ই প্ৰপাগাণ্ডাৰ ৰূপলৈ সকলো সম্প্ৰদায়ৰ অসম বাসীক শংকিত কৰি ৰাখিছে । সকলো চৰকাৰী-বেচৰকাৰী সংগঠন , চৰকাৰী এজেঞ্চি আনকি ন্যায়ব্যৱস্থাটোও এই প্ৰপাগাণ্ডাৰ বলি হৈছে যেন অনুমান হয় ।\nবিদেশী বিতাড়নৰ সকলোতকৈ ডাঙৰ প্ৰহসনটো হল বাংলাদেশৰ সৈতে আজিকোপতি অবৈধ অনুপ্ৰবেশকাৰীক প্ৰত্যাৱৰ্তনৰ কোনো চুক্তি নথকাটো । বাংলাদেশৰ তদানিন্তন বিদেশ মন্ত্ৰী মাছুদ খানে ২০০৩ চনত ঢাকাত হোৱা এক সংবাদ মেলত কৈছিল যে, “বাংলাদেশৰ এজনো অবৈধ প্ৰব্ৰজনকাৰী ভাৰতত নাই । বাংলাদেশৰ বিদেশ মন্দ্ৰীয়ে আনকি ভাৰতৰ অভিযোগ কৰি কৈছিল যে, বাংলাভাষী মুছলমানক বাংলাদেশীৰ লেবেল লগাই ভাৰতে ভাৰতৰ ভূমিৰ পৰা উচ্ছেদ কৰিব খুজিছে । “ যিসময়ত ৰাষ্ট্ৰীয় সুৰক্ষাৰ বাবে গঠিত মন্ত্ৰীমণ্ডলীয়ে (Group of Ministers on National Security’ of the Government of India in 2001) উল্লেখ কৰিছে যে,ভাৰতৰ সীমান্তইদি বিগত পাঁচটা দশক ধৰি বিদেশী অনুপ্ৰবেশ চলি আহিছে । তেওঁলোকৰ তথ্য অনুসৰি ভাৰতত ১৫ মিলিয়ন বাংলাদেশী, ২.২ মিলিয়ন নেপালী, ৭০,০০০ শ্ৰীলংকান তামিল আৰু প্ৰায় এক লাখ তীব্বতী প্ৰব্ৰজনকাৰী আছে ।ইয়াৰ পৰাই স্পষ্ট হয় অবৈধ অনুপ্ৰবেশকাৰীৰ বিষয়ত ভাৰত-বাংলাদেশৰ কূটনৈতিক বুজাবুজিৰ গভীৰতা কিমান । কেন্দ্ৰৰ কোনো এখন চৰকাৰেই আজিকোপতি এই বিষয়টোক গুৰুত্বসহকাৰেলৈ বাংলাদেশ চৰকাৰৰ সৈতে দিপাক্ষিক বৈঠকত শক্তিশালীভাবে উত্থাপন নকৰাটো এক চৰম হতাশাজনক কথা । এইখিনি কথা ইমানতে শেষ নহয়, কিয়নো এই চুক্তি নথকাৰ বাবে সমগ্ৰ পুছ-বেক প্ৰথাটো এক লুকা-চুৰি খেললৈ পৰ্যবশিত হৈছে । আজিলৈকে চিনাক্ত হোৱা এজনো অবৈধ অনুপ্ৰবেশকাৰী যে বাংলাদেশে ঘূৰাই লোৱা নাই নিশ্চিত । তেওঁলোক গৈছে কলৈ ? নিসন্দেহে পুনৰ উভটি আহিছে অসমলৈ । সমগ্ৰ পুছ-বেক ব্যৱস্থাটোৰ ওপৰত ক্ষেত্ৰভিত্তিক অধ্যয়ন কৰিলে মানৱ অধিকাৰ উলংঘনৰ সাংঘাতিক ছৱি কেতবোৰ পোহৰলৈ যে ওলাব সেয়া নিশ্চিত ।\nবিগত সময়ৰ পৰাই সংখ্যালঘূ ৰাজনীতি বিদেশীৰ ৰক্ষকৰ ভূমিকাত আগবাঢ়িল আনহাতে এচাম জাতীয়তাবাদীয়ে পূৰ্ববংগীয় মূলৰ লোক মানেই (ভিত্তি বৰ্ষৰ পিছত অহা) বিদেশী ধাৰণাৰে আগবাঢ়ি যাওঁতে দুয়ো শিবিৰৰ ৰাজনীতিয়ে অসমৰ জাতীয় জীৱন জটিল কৰি তুলিলে ৷ অসম আন্দোলনৰ সময়ৰ পৰাই আন্দোলনৰ ভিতৰত মৌলবাদী শক্তি প্ৰবেশ কৰি আকৌ এই সমস্যাটোক হিন্দু মুছলমানৰ ৰাজনীতিলৈ পৰ্যবশিতঃ কৰিলে ৷ এটা শিবিৰৰ মতে এটাও বাংলাদেশী নাই , আনটো শিবিৰৰ মতে লাখ লাখ বাংলাদেশী আছে যিবোৰক খেদি বাংলাদেশী মুক্ত অসম কৰিব পাৰি ৷ দুয়ো সম্প্ৰদায়ৰ মনত শংকা থকা হেতুকে ই সকলোতকৈ শক্তিশালী ৰাজনৈতিক ব্ৰহ্মাস্ত্ৰ হিচাপে পৰিগণিত হ’ল ৷\nঅসমত এটাও বাংলাদেশী ( অবৈধ) নথকা শ্লোগান যেনে হাস্যকৰ তেনেকৈ মুছলমানৰ সংখ্যা বৃদ্ধিৰ লগত অনুপ্ৰবেশৰ সমস্যাক ঘোল বনাই ভয় খুৱাই ৰাজনীতি কৰাটোও অবান্তৰ ৷ পূৰ্বতেই আমি উল্লেখ কৰিছো কিদৰে ১৯০৩ চনৰ পৰাই গোৱালপাৰাত বিপুল পৰিমাণৰ পূৰ্ববংগীয় লোক জমিদাৰ আৰু অনা অসমীয়া মহাজনে নিজৰ কৃষিপামবোৰত শ্ৰমিক হিচাপে বহাইছিল ৷ অসমীয়া ভূমিগিৰি সকলেও তেনেকৈ মাটি পমুৱাক বিক্ৰী কৰি ধনবান হৈছিল ৷ আনকি সত্ৰৰ বহু মাটিও তেনেকৈয়ে অসমীয়াৰ হাতৰ পৰা গৈছিল ৷ ১৯৩৯-৪২ৰ ভিতৰত বৰপেটাতেই ১% মুছলমানৰ ঠাইত ৪৫% হৈছিলগৈ ৷ আনকি ১৯২৮-১৯৩৩ চনৰ ভিতৰত তীব্ৰ অৰ্থনৈতিক সংকটৰ সময়ত অসমৰ প্ৰায়ভাগ কৃষি ভূমি মাৰোৱাৰী মহাজনৰ হাতলৈ গৈছিল আৰু সেই পামবোৰত কৃষি শ্ৰমিক হিচাপে পমুৱা লোকক বহুৱাইছিল বা চৰা দামত পমুৱাক বিক্ৰী কৰিছিল ৷ উল্লেখ কৰিছে যে, মাটিৰ ফটকা ব্যৱসায়ত জড়িত মাৰোৱাৰী আৰু অসমীয়া বিশেষকৈ বৰপেটীয়া সুদখোৰ মহাজনেও পমুৱাক মাটি বিক্ৰি কৰিছিল । আনকি সুদৰ বিনিময়ত বৰপেটাৰ হাটীৰ পুঁজিও পমুৱাক মাটি কিনিবলৈ ধাৰে দিয়া হৈছিল । (ভাৰতৰ স্বাধীনতা আন্দোলনত অসমীয়া ছাত্ৰ ভূমিকা, ৰমেশ কলিতা, পৃ ১৫৩)।\nতাৰ আগতেই চাদুল্লা চৰকাৰে সেজউ বিপ্লৱৰ নামত পমুৱা লোকক অসমৰ দ ভূমি আদিত বহুৱাইছিল মুছলীম লীগৰ ভোট বেংকৰ বাবে ৷ ইছলামিক সমাজবাদৰ সপোন দেখা ভাসানীৰ উদাৰবাদৰ সলনি পিছলৈ ইছলামিক স্থানৰ সপোন দেখুৱাবলৈ এচাম কট্টৰবাদীৰো জন্ম হৈছিল বা হৈ আছে ৷ এই লোকসকলৰ মধ্যশ্ৰেণীয়ে সদায় অসমৰ ৰাজনীতিত নিজৰ প্ৰাসংগিতা বজাই ৰাখিবলৈ নিজৰ ৰাজনৈতিক মতাদৰ্শ সলনি কৰি অহা দেখা যায় ৷ কিন্তু লক্ষ্যণীয় কথাটো হ’ল , ইমানৰ পিছতো সাধাৰণ দৰিদ্ৰ লোকসকলৰ কিন্তু অৱস্থানৰ বিশেষ সলনি হোৱা নাই ৷ তেওঁলোক সদায় কূট ৰাজনীতিৰ বলি হৈ আহিছে ৷\nপূৰ্ববংগীয় মুছলমান সকলে নিজৰ মাতৃভাষা অসমীয়া বুলি লোকপিয়লত উল্লেখকৰা আৰু অসমীয়া মাধ্যমক শিক্ষাৰ মাধ্যম হিচাপে লোৱা বিষয়টো অসমৰ ইতিহাসত অতি গুৰুত্বপূৰ্ণ যদিও বৰ্তমান বহুতেই এই দিশটোক উপেক্ষা কৰা দেখা যায় । ১৯৫১ চনৰ পৰা ১৯৬১ চনৰ ভিতৰত অসমৰ জনসংখ্যা ৮ মিলিয়নৰ পৰা ১০.৬ মিলিয়ন হৈছিলগৈ । কিন্তু এই সময়খিনিৰ মাজত অসমীয়াভাষীৰ সংখ্যা বৃদ্ধি হৈছিল মাত্ৰ ৪.৬ মিলিয়নৰ পৰা ৬.৭ মিলিয়ন । ১৯৩১ চনৰ পিয়লমতে মাত্ৰ ১.৭ মিলিয়ন লোকেহে তেওঁলোকৰ মাতৃভাষা অসমীয়া বুলি দাবী কৰিছিল । ১৯৬১ৰ পৰা ১৯৭১ চনৰ ভিতৰত প্ৰথমবাৰৰ বাবে অসমীয়াভাষী সংখ্যালঘূ হৈছিল , সংখ্যাগৰিষ্ঠ হৈছিল বঙালীভাষী । ১৯৬১ চনৰ পিয়লমতে ব্ৰহ্মপুত্ৰ উপত্যাকাত বসতি কৰা মুঠ ৯১৩,০০০ জন লোকৰ ভিতৰত ৩৮% বেংগলী, ৩৩% অসমীয়া আৰু অন্য ১৩% হিন্দীভাষী হোৱাৰ বিপৰীতে চহৰাঞ্চলত বেংগলী সকলৰ দ্বাৰা অসমীয়াৰ সংখ্যাগৰিষ্ঠতা হ্ৰাস হৈছিল । উল্লেখযোগ্য যে পূৰ্ববংগীয় মূলৰ লোকসকলে তেওঁলোকৰ মাতৃভাষা অসমীয়া বুলি উল্লেখ নকৰা হলে অসমত অসমীয়াভাষী তাহানিতেই সংখ্যালঘূ হলহেতেন ।\nএটা কথা সত্য যে স্বাধীনতাৰ আগৰ পৰাই পূৰ্ববংগীয় মূলৰ মুছলমান সম্প্ৰদায়ৰ মাজত সাম্প্ৰদায়িক ৰাজনীতি চলিছে ৷ অসমত মুচলীম লীগৰ পৰা চাৰ চাদুল্লাৰ মুখ্যমন্ত্ৰী হৈছিল । অসমত পূৰ্ববংগীয় মুছলমানৰ ত্ৰানকৰ্তা হিচাপে নিজকে প্ৰক্ষেপ কৰা এজন আছিল মৌলানা ভাসানী । ইছলামিক সমাজবাদৰ সপোন দেখা ভাসানীৰ আন্দোলনৰ বাবেই বৃটিছে অসমৰ পৰা ইনাৰ লাইন পাৰমিট ৰদ কৰিবলৈ বাধ্য হৈছিল । অৱশ্যে ইয়াতো বৃটিছৰ সুদূৰপ্ৰসাৰী ষড়যন্ত্ৰ আছিল । অসমৰ প্ৰাদেশিক কংগ্ৰেছ আছিল অসমীয়া জাতীয়তাবাদ আৰু ভাৰতীয় জাতীয়তাবাদৰ ককটেইল । স্বাধীনতাৰ আন্দোলনৰ সময়তেই কংগ্ৰেছৰ মাজত সৃষ্টি হৈছিল পূৰ্ববংগীয় মুছলমান বিদ্বেষ । তাৰ ঐতিহাসিক কাৰণো আছিল । ১৯০৫ চনত লৰ্ড কাৰ্জনে বংগদেশৰ বিভাজনৰ দ্বাৰা অসমক বংগৰ চট্টগ্ৰাম, ঢাকা আৰু মৈমনসিংহ সৈতে সংযোগ কৰি ঢাকাৰ ৰাজধানী হিচাপে লৈ পূৰ্ববংগ আৰু অসম নামে এখন প্ৰদেশ গঠন কৰাৰ ফলত অসমীয়া সংখ্যালঘূ হৈছিল আৰু অসমীয়া জাতিৰ অস্তিত্বৰ প্ৰতি ভাবুকি সৃষ্টি হৈছিল । এই বংগ ভংগৰ বিৰূদ্ধে তীব্ৰ আন্দোলন গঢ়ি উঠিছিল । আনকি পূৰ্ববংগক অসমৰ সৈতে সাঙুৰি দিয়াৰ বিৰূদ্ধে আৰু অসমৰ পৰা বৃটিছক উচ্ছেদ কৰিবলৈ অম্বিকাগিৰিয়ে এনাৰ্কিষ্ট দল গঠন কৰি ১৯০৬ চনত পূৰ্ববংগ আৰু অসমৰ দুৱলীয়া লাট বেমফিল্ড ফুলাৰক হত্যা কৰিবলৈ শ্বিলং-জাগিৰোড ৰাষ্টাত জাগীৰোডৰ ওচৰত ডিনামাইট বহুৱাইছিল । উল্লেখিত গ্ৰন্থ, পৃ ) ।\nবৃটিছকালীন অসমত অসমীয়া মধ্যশ্ৰেণীৰ স্থিতি আছিল সুবিধাবাদী । তেওঁলোকৰ গৰিষ্ঠজনে ভাৰতৰ স্বাধীনতা আন্দোলনক সমৰ্থন কৰিছিল যদিও বৃটিছৰ আঁহ ফলা নীতি আৰু নিজৰ সুবিধাবাদী স্থিতিৰ বাবে অসমীয়াৰ ভূমি সম্পত্তিৰ একছত্ৰী সম্ৰাচ হোৱা সুতখোৰ মহাজন আৰু মাৰোৱাৰী বেপাৰীক ৰঙা চকু দেখুওৱাৰ পৰিৱৰ্তে কৃষি শ্ৰমিক পমুৱাকে দেখুৱাইছিল ৷ অৱশ্যে কালক্ৰমত যেতিয়া পূৰ্ববংগীয় মুছলমানে নিজকে অসমীয়া বুলি চিনাকি দিবলৈ ধৰে তেতিয়া দৃশ্যপট সলনিহৈ পৰে আৰু অসমীয়াৰ অস্তিত্বৰ ভাবুকি হিচাপে বঙালী হিন্দুৰ ফালে আঙুলী টোৱাবলৈ ধৰে । সময় আৰু পৰিস্থিতি সাপেক্ষে অসমীয়া মধ্যশ্ৰেণীৰ জাতীয়তাবাদী স্থিতি সলনি হৈ আহিছে যদিও ভাৰতৰ সৈতে সংযোগকৰণৰ ক্ষেত্ৰত তেওঁলোকে কেতিয়াও প্ৰশ্ন নুতুলে । কিয়নো আমি আগতেই কৈ আহিছো, এই অসমীয়া মধ্য শ্ৰেণীৰ জাতীয়তাবাদ অসমীয়া জাতীয়তা আৰু সৰ্বভাৰতীয় জাতীয়তাবাদৰ ককটেইল । ভাৰতীয় স্বাধীনতা আন্দোলনৰ পৰাই মধ্যশ্ৰেণীৰ চেতনা দুই দিশেৰে গতি কৰা দেখা যায় । প্ৰথম, অসমীয়া মধ্যশ্ৰেণীৰ চেতনা হিন্দু উদাৰ আধ্যাত্মিকতাৰ চেতনাৰ মাজেৰে সৰ্বাভাৰতীয় জাতীয়তাবাদৰ সৈতে একাত্ম অনুভৱ কৰে । গতিকেই অতি সহজেই এওঁসকলৰ মাজত হিন্দুত্ববাদে ক্ৰিয়া কৰিবলৈ সক্ষম হয় । দ্বিতীয়তে, অন্য শ্ৰেণীটোৱে প্ৰগতিশীল ধৰ্মনিৰপেক্ষ ভাৱধাৰাৰে জাতীয়তাবাদ প্ৰতিষ্ঠাৰ চেতনাৰে আগবাঢ়ে । অৱশ্যে অসমৰ ৰাজনৈতিক নেতৃত্ব সদায় প্ৰথম প্ৰকাৰ মধ্যশ্ৰেণীৰ হাততেই ৰৈ গৈছে । সকলোতকৈ গুৰুত্বপূৰ্ণ দিশটো হল এই মধ্যশ্ৰেণীৰ নেতৃত্বত অসমৰ খিলঞ্জীয়া জনজাতিসকলে কেতিয়াও নিৰাপদ অনুভৱ কৰা নাই । অসমৰ জনসাধাৰণো ৰাজনৈতিক প্ৰভাৱপুষ্ট মধ্যশ্ৰেণীৰ দ্বাৰা প্ৰভাৱিত যদিও বিগত কেইবাদশক ধৰি চলা বিভিন্ন জাতীয় আন্দোলনে অসমৰ জনসাধাৰণক ৰাজনৈতিক প্ৰতিষ্ঠান বিৰোধী ধাৰা এটাৰ মাজতো প্ৰভাৱিত কৰি ৰাখিছে । অসমৰ থলুৱা জনসাধাৰণ ধৰ্মীয়ভাবে উদাৰ, হিন্দু ৰক্ষণশীলতাৰ পৰা বহু পৰিমানে মুক্ত আৰু জাতীয় অস্তিত্বৰ প্ৰতি শংকিত ।\nউল্লেখযোগ্য যে স্বাধীনতা লাভৰ আগতেই পূৰ্ববংগীয় মূলৰ মুছলমানৰ মাজতো এক মধ্যশ্ৰেণীৰ আৱিৰ্ভাৱ হৈছিল । এই মধ্যশ্ৰেণীৰ মাজত ইছলামিক সমাজবাদৰ সপোন দেখা ভাসানীৰ উদাৰবাদৰ সলনি পিছলৈ ইছলামিক স্থানৰ সপোন দেখুৱাবলৈ এচাম কট্টৰবাদীৰো জন্ম হৈছিল ৷ এই মধ্যশ্ৰেণীৰ স্থিতিও সদায় আমোদজনক । এওঁলোকৰ এচাম কট্টৰপন্থী ইছলাম , এচাম প্ৰগতিশীল আৰু আনচাম উদাৰবাদী । এই লোকসকলৰ মধ্যশ্ৰেণীয়ে সদায় অসমৰ ৰাজনীতিত নিজৰ প্ৰাসংগিতা বজাই ৰাখিবলৈ নিজৰ ৰাজনৈতিক মতাদৰ্শ সলনি কৰি অহা দেখা যায় ৷ এই ক্ষমতাসৰ্বস্ব ৰাজনীতিয়ে সদায় ইছলামিক ব্ৰাদাৰহুদৰ এক কাল্পনিক জখলা তৈয়াৰ কৰে । মুছলীম লীগৰ সময়ৰ পৰাই দেখা যায় যে সময়ে সময়ে অসমীয়া থলুৱা একাংশ মুছলমানেও এই ইছলামিক ব্ৰাদাৰহুদৰ চেতনাৰে ক্ষমতা লাভৰ জখলাত হাত উজান দিয়ে । পূৰ্ববংগীয় সাধাৰণ মুছলমান জনসাধাৰণ ধৰ্মীয়ভাবে অতি ৰক্ষণশীল, শিক্ষাৰ ক্ষেত্ৰত পিছপৰা, অৰ্থনৈতিক দিশত দুৰ্বল আৰু বিদেশী বিতাড়ন বা নিৰ্যাতনৰ দ্বাৰা শংকিত । এওঁলোক স্বাভাৱিকতেই স্থিতাৱস্থাবাদী ৰাজনীতিত বিশ্বাসী ।\nঅসমৰ জাতীয় অস্তিত্ব ৰক্ষাৰ সৈতে বহিৰাগত সমস্যাৰ ওতঃপ্ৰোত সম্পৰ্ক । ৰাজনৈতিক প্ৰভূত্বৰ সমান্তৰালকৈ এফালে সাংস্কৃতিক প্ৰভূত্বৰ প্ৰশ্ন আনফালে ভাষিক প্ৰভূত্বৰ প্ৰশ্ন । অসমৰ পূৰ্ববংগীয় মূলৰ লোকসকলে নিজকে অসমীয়া বুলি পৰিচয় নিদিলে ভাষিক প্ৰভূত্ব সম্ভৱ নহয় । আনফালে ভৱিষ্যতে মুছলমান সংখ্যাগৰিষ্ঠ হলে ৰাজনৈতিক প্ৰভূত্ব অসমীয়া ভাষীৰ হাতত থাকিব হয়, কিন্তু উপনিবেশিকৰণৰ পূৰ্বৰে পৰা নিজস্ব ভাষা সংস্কৃতি আৰু স্বকীয় পৰিচয়েৰে থকাসকলে প্ৰভূত্ব হেৰুৱাব । শেহতীয়াকৈ পূৰ্ববংগীয় মুছলমানৰ মাজত ধৰ্মীয় কট্টৰপন্থাৰ আধিক্যই এই শংকা তীব্ৰতৰ কৰিছে । এই শংকাক অস্ত্ৰ হিচাপে লৈয়েই দীৰ্ঘকাল জুৰি ৰাজনীতি কৰি আহিছে এচামে । মূল সমস্যা এইটো । বাকী বিদেশী বিতাড়নৰ ক্ষেত্ৰত অসম চুক্তিৰ ভিত্তিবৰ্ষ সলনি কৰা আদিবোৰ এই ৰোগৰ উপসৰ্গ মাথো । এই ৰাজনৈতিক প্ৰভূত্বৰ প্ৰশ্নতেই অসমৰ জাতীয়তাবাদী শিবিৰ ৰাষ্ট্ৰবাদীৰ শৰণাপন্ন হোৱা দেখা গৈছে । উপনিবেশিকৰণৰ পূৰ্বৰে পৰা এই ভূখণ্ডত যুগ যুগ ধৰি নিজস্ব ভাষা সংস্কৃতি আৰু স্বকীয় পৰিচয়েৰে থকাসকলে এই ভূখণ্ডৰ ৰাজনৈতিক প্ৰভূত্ব হেৰুওৱাৰ শংকা অতি গুৰুত্বপূৰ্ণ বিষয় । এই শংকাক যদিও এচামে ধৰ্মীয় সাম্প্ৰদায়িকতাৰ চেতনাৰ কুফল বুলি মোহৰ লগাব বিচাৰিছে কিন্তু কথাটো প্ৰকৃততে তেনেও নহয় । নাগৰিকত্ব সংশোধনীৰ জৰিয়তে হিন্দু বাংলাদেশীক নাগৰিকত্বৰ ক্ষেত্ৰত অসমৰ জাতীয় শিবিৰ প্ৰতিবাদমুখী হোৱা পৰিস্থিতিতেই কথাটো অনুমান কৰিব পাৰি ।\nএইখিনিতে প্ৰাসংগিক কথাটো হল ভবিষ্যতৰ অসমত ৰাজনৈতিক প্ৰভূত্বৰ প্ৰশ্নত এটা সততে ব্যৱহাৰ হোৱা শব্দ হল খিলঞ্জীয়া (Indigenous ) । খিলঞ্জীয়া (Indigenous ) আৰু অসমীয়া শব্দদুটাকলৈ বিতৰ্কৰ শেষ নাই । সংৰক্ষণ কাৰ বাবে লাগে ? নিসন্দেহে উপনিবেশিকৰণৰ পূৰ্বৰে পৰা এই ভূখণ্ডত যুগ যুগ ধৰি নিজস্ব ভাষা সংস্কৃতি আৰু স্বকীয় পৰিচয়েৰে থকাসকলে । উপনিবেশিকৰণ বুলি কলে আহোম অসমৰ ক্ষেত্ৰত ১৮২৬ চনৰ ২৪ ফেব্ৰুৱাৰী । কোচ-অসমৰ ক্ষেত্ৰত তাৰ আগতেই উপনিবেশিকৰণ হৈছিল । ১৭৮৯ চনত বৃটিছৰ চিৰস্থায়ী বন্দোবস্তীয়ে প্ৰকৃততে এই কোচ-অসমত উপনিবেশিকৰণৰ সুচনা কৰে । অৰ্থাত্ আহোম অসম আৰু কোচ-অসমৰ ক্ষেত্ৰত উপনিবেশিকৰণৰ পূৰ্বৰে পৰা নিজস্ব ভাষা সংস্কৃতি আৰু স্বকীয় ৰাজনৈতিক পৰিচয়েৰে থকাসকলে এই ভূখণ্ডৰ খিলঞ্জীয়া (Indigenous ) । খিলঞ্জীয়া (Indigenous ) ৰ এই সংজ্ঞা সংযুক্ত মুক্তি বাহিনী (অসম)এ পূৰ্বৰে পৰা দাঙি ধৰি আহিছে । নিষিদ্ধ ঘোষিত সংগঠন হলেও সংযুক্ত মুক্তি বাহিনী (অসম)ৰ এই সংজ্ঞা গুৰুত্বপূৰ্ণ । যিটো সংজ্ঞা আন্তৰ্জাতিক শ্ৰমিক সংস্থাৰ সৈতে প্ৰায় সহমত ব্যক্ত কৰা হয় ।\nসম ৰাজনৈতিক অধিকাৰৰ মাজেৰে সম মৰ্যাদাৰ সৃষ্টি হয় । সম ৰাজনৈতিক অধিকাৰ ভৱিষ্যত অসমৰ এক অন্যতম গঠনমূলক ৰূপৰেখা হব পাৰে । এইখিনিতেই প্ৰশ্ন হব পাৰে । এই সম ৰাজনৈতিক অধিকাৰ কোনে কোনে পাব ? সম ৰাজনৈতিক অধিকাৰৰ ভিত্তিতেই হব পাৰে খিলঞ্জীয়া (Indigenous )অসমীয়াৰ সংৰক্ষণ , অখিলঞ্জীয়া অসমীয়াৰ সম মৰ্যাদাৰ ভিত্তিত । অসমত উপনিবেশিকৰণৰ পূৰ্বৰে পৰা নিজস্ব ভাষা সংস্কৃতি আৰু স্বকীয় ৰাজনৈতিক পৰিচয়েৰে থকাসকলক জনজাতিকৰণ বা অন্য সাংবিধানিক বিধিৰ মাজেৰে সংৰক্ষণ , খিলঞ্জীয়া (Indigenous ) বসতিপ্ৰধান অঞ্চলবোৰকলৈ নতুন ভূমি আইন প্ৰৱৰ্তন । খিলঞ্জীয়া (Indigenous ) অসমীয়াৰ ভবিষ্যত ৰাজনৈতিক অধিকাৰ অক্ষুন্ন ৰাখিবলৈ ১৯৫১ চনৰ ভিত্তিত খিলঞ্জীয়া (Indigenous বসতিপ্ৰধান অঞ্চলবোৰ চিনাক্ত কৰি লোকসভা, বিধানসভা, গাওঁপঞ্চায়ত আৰু অন্যান্য লোকেল বডিবোৰত, প্ৰশাসনীয় বিষয়বোৰত খিলঞ্জীয়া (Indigenous ) অসমীয়াৰ বাবে নিৰ্দিষ্ট শতাংশ আসন সংৰক্ষণৰ ব্যৱস্থা কৰা , নিজস্ব উপভাষা, দোৱান, কৃষ্টি-সংস্কৃতি বিকাশ আৰু সংৰক্ষণৰ বাবে পঞ্চায়ত স্তৰৰ পৰা ৰাষ্ট্ৰীয় স্তৰলৈ নিৰ্দিষ্ট সাংবিধানিক ব্যৱস্থা ।\nঅসমত বিদেশী অনুপ্ৰবেশৰ সমস্যাৰ সৈতে উপৰোক্ত এই সকলোবোৰ দিশৰে প্ৰাসংগিকতা আছে । ইয়াৰ উপৰিও আন কেতবোৰ গুৰুত্বপূৰ্ণ দিশ ইয়াৰ সৈতে জড়িত আছে । যিবোৰৰ দীৰ্ঘম্যাদী আৰু হ্ৰস্বম্যাদী আঁচনিৰ জৰিয়তে সমাধান কৰিব পৰা যায় ।\n১)জন্ম নিয়ন্ত্ৰণঃ-জন্ম নিয়ন্ত্ৰণ জনগাঠনিৰ ভাৰসাম্য ৰক্ষাৰ প্ৰধান উপায় । অসমৰ পূৰ্ববংগীয় মুছলমানৰ মাজত জন্ম নিয়ন্ত্ৰণৰ সচেতনতা এতিয়ালৈ অহা নাই বা চৰকাৰী আঁচনিবোৰো এতিয়ালৈকে সম্পূৰ্ণ সফল হব পৰা নাই । বাংলাদেশে মুঠ উৰ্বৰতা হাৰ (TFR) ২.২ লৈ নিয়ন্ত্ৰিত কৰি প্ৰশংশিত হোৱাৰ বিপৰীতে অসমত মুছলমান লোকৰ ক্ষেত্ৰত অভাবনীয় ভাবে ৫.৭ ৰ ওপৰত মুঠ উৰ্বৰতা হাৰ (TFR) । চৰকাৰী আঁচনিৰ সোপাঢিলা ৰূপটো ইয়াতেই প্ৰকাশ পায় । লাখ লাখ বাংলাদেশীৰ ভূত দেখাৰ মূলতে এই মুঠ উৰ্বৰতা হাৰ (TFR) বুলি কলেও কিজানি ভুল কোৱা নহব । জন্ম নিয়ন্ত্ৰণৰ বাবে চৰাঞ্চলৰ জনতাক আকৃষ্ট কৰিবলৈ বিশেষ পেকেজ ঘোষণা কৰিব লাগে ।\n২) স্বাক্ষৰতা / উপযুক্ত আধুনিক শিক্ষাঃ-অসমত মুছলমান মহিলাৰ ক্ষেত্ৰত (নামনি অসমত সৰ্বাধিক) স্বাক্ষৰতাৰ হাৰ অতি নিম্ন । যি অঞ্চলত স্বাক্ষৰতাৰ হাৰ অতি নিম্ন তাত মুঠ উৰ্বৰতা হাৰ (TFR) অতি উচ্চ । চৰাঞ্চলত শিক্ষাৰ দুৰ্দশাই জনসংখ্যা বৃদ্ধিত সহায় কৰিছে । স্বাক্ষৰতাৰ ক্ষেত্ৰত আৰু আধুনিক শিক্ষাৰ বাতাবৰণ গঢ়ি তুলি চৰাঞ্চলবোৰত বিশেষ গুৰুত্ব আৰোপ কৰা প্ৰয়োজন ।\n৩) অৰ্থনৈতিক বিকাশঃ- জনমুৰি আয় বৃদ্ধি আৰু অৰ্থনৈতিক বিকাশৰ সৈতে মুঠ উৰ্বৰতা হাৰ (TFR) আৰু স্বাক্ষৰতা জড়িত । চৰাঞ্চলসমূহৰ বাবে অৰ্থনৈতিক বিকাশৰ বাবে উপযুক্ত আঁচনিৰ লগতে চৰাঞ্চলত বসবাস কৰা লোকসকলক পিছপৰা শ্ৰেণী হিচাপে ঘোষণা কৰি উন্নয়নৰ বাবে উপযুক্ত আইন প্ৰণয়ন কৰা দৰকাৰ ।\n৪) আধুনিক চিকিতসাঃ-চৰাঞ্চলত আধুনিক চিকিত্সাৰ অভাৱৰ পৰা বঞ্চিত । ফলত নৱজাতকৰ মৃত্যুৰ হাৰ অধিক । যাৰবাবেই এই লোকসকলে অধিক সন্তান জন্ম দিবলৈ বাধ্য হৈ পৰে ।এইবোৰ অঞ্চলত এনজিঅ আদিৰ মাধ্যমেৰে নিয়মীয়াকৈ ভ্ৰাম্যমান চিকিত্সা শিবিৰ আদি অনুষ্ঠিত কৰি নৱজাতকৰ মৃত্যুৰ হাৰ কমাবলৈ বিশেষ আঁচনি লোৱাৰ প্ৰয়োজন ।\n৫) বান-খৰাখহনীয়া প্ৰতিৰোধঃ অসমত আভ্যন্তৰিন প্ৰব্ৰজনৰ অন্যতম কাৰণ বান-গৰাখহনীয়া । ইয়াৰ সমাধানৰ ওপৰত নিৰ্ভৰ কৰিছে আভ্যন্তৰিন প্ৰব্ৰজন ৰোধ । এই বান-খহনীয়াৰ ফলতেই বহু নৈপৰীয়া পূৰ্ববংগীয় লোক অসমৰ বিভিন্ন প্ৰান্তত সিঁচৰিত হৈ পৰিছে আৰু থলুৱাৰ মাজত শংকাৰ সৃষ্টি হৈছে ।জনগাঠনিৰ ভাৰসাম্য ৰক্ষাৰ বাবেই বান-খহনীয়াৰ প্ৰতিৰোধ অত্যন্ত গুৰুত্বপূৰ্ণ ।\n৪) ভূমি নীতিঃ- বহিৰাগতই অসমৰ ভূমি অধিকাৰ কৰি যাতে জনগাঠনিৰ ভাৰসাম্য নষ্ট কৰিব নোৱাৰে তাৰবাবে সঠিক ভূমি নীতিৰ প্ৰয়োজন । খিলঞ্জীয়া বসতিপ্ৰধান অঞ্চলবোৰত ব্লক-বেল্ট আদিৰ মাজেৰে ভূমি সংৰক্ষণৰ প্ৰয়োজন ।\n৫) পুনৰ সংস্থাপন নীতিত স্বচ্ছতাঃ- বান-খহনীয়া বা অন্যান্য দুৰ্যোগ বা অন্য কোনো কাৰণত কোনো জনসমষ্টিক পুনৰ সংস্থাপনৰ প্ৰয়োজন হলে তাৰ বাবে ভূমি বা বনাঞ্চল আইনৰ সৈতে সংঘাত নথকাকৈ স্বচ্ছভাবে পুনৰ সংস্থাপনৰ প্ৰয়োজন । খিলঞ্জীয়া বসতিপ্ৰধান অঞ্চলত অখিলঞ্জীয়া লোকৰ সংস্থাপনৰ সকলো প্ৰকাৰৰ প্ৰচেষ্টাক মষিমূৰ কৰা ।\n৬) সীমান্ত অঞ্চল ছীল কৰাঃ- অকল অসম-বাংলাদেশ সীমান্ত1ই নহয়, উত্তৰ পূৱ ভাৰত আৰু পশ্চিত বংগৰ সৈতে বাংলাদেশৰ সমগ্ৰ সীমান্ত অঞ্চল সম্পূৰ্ণভাবে ছীল কৰা দৰকাৰ । তাৰোপৰি সীমান্তৰক্ষাত নিয়োজিক সকলৰ ওপৰত পৰ্যবেক্ষণ ব্যৱস্থাৰ প্ৰণয়ন কৰা আৰু লগতে সীমান্ত অঞ্চলৰ গতিবিধি নিয়মীয়াকৈ উপগ্ৰহৰ মাধ্যমেৰে পৰ্যবেক্ষণ কৰিবৰৈ বিশেষ পৰ্যবেক্ষণ চেল গঠন কৰা ।\n৭) ৰাষ্ট্ৰীয় নাগৰিক পঞ্জীৰ কাম খৰতকীয়া কৰা আৰু নাগৰিক পঞ্জী প্ৰস্তুত নোহোৱালৈকে আভ্যন্তৰিন প্ৰব্ৰজন কৰা শ্ৰমিক সকলক ৱৰ্ক-পাৰমিট যোগান ধৰা ।\n৮) বিদেশী চিনাক্তকৰণৰ ক্ষেত্ৰত লিংক চাৰ্টিফিকেট আদি অবৈধ ঘোষণাৰ নিচিনা সমাধানবিহীন আইনী মেৰপেচ আৰু ৰাজনৈতিক উদ্দেশ্যপূৰ্ণ নীতি ত্যাগ কৰি চিনাক্তকৰণ প্ৰক্ৰিয়া সৰল আৰু খৰতকীয়া কৰা ।\n৯) বাংলাদেশৰ সৈতে অবৈধ অনুপ্ৰবেশকাৰীৰ প্ৰত্যাৱৰ্তনৰ বাবে চুক্তি কৰিবলৈ চৰকাৰক হেচা দিয়া ।\n১০) ধৰ্মীয় মৌলবাদক বাধা দিয়া আৰু দুই সম্প্ৰদায়ৰ মাজত বিশ্বাস আৰু ভাতৃত্বভাব সৃষ্টি কৰাৰ বাবে নাগৰিক সমাজক লগত লৈ চৰকাৰে দীৰ্ঘম্যাদী আঁচনি লোৱা উচিত ।\n১১) বিদেশী সমস্যা সম্পৰ্কত শংকা নহয়, বৰং সঠিক ছবিখন উপলব্ধি কৰিবলৈ সকলোৰে মাজত সচেতনতাৰ সৃষ্টি কৰা ।\n১২) বিদেশী সমস্যা বিষয়ত গৱেষণাৰ বাবে উত্সাহ যোগোৱা ।\n১৩) জন্ম নিয়ন্ত্ৰণ, স্বাক্ষৰতা, চৰাঞ্চলৰ অৰ্থনৈতিক উন্নয়ন, খিলঞ্জীয়াৰ অধিকাৰ প্ৰতিষ্ঠা আৰু গোলকীয় উষ্ণতা নিয়ন্ত্ৰণৰ বাবে বিশ্বজুৰি সচেতনতাৰ সৈতে একেলগে আগবাঢ়ি যোৱাৰ ক্ষেত্ৰত চৰকাৰী-বেচৰকাৰী- নাগৰিক সমাজ সকলোৱে একেলগে সহযোগিতাৰে কাম কৰিবলৈ মঞ্চ গঠন কৰা দৰকাৰ ।\n১৪) ভবিষ্যতে যাতে আৰু কোনো বহিৰাগতৰ বোজা অসমে লব লগীয়া নহয়, তাৰবাবে জাতি-ধৰ্ম-সম্প্ৰদায় নিৰ্বিশেষে সকলো জাতীয়-গণতান্ত্ৰিক শক্তি একগোট হৈ প্ৰতিৰোধ কৰা উচিত ।\nঅসমত অনুপ্ৰবেশৰ সমস্যা সম্পূৰ্ণ শেষ নহলেও ইয়াক নিয়ন্ত্ৰণ কৰিব পৰা যায় । তাৰোপৰি বিদেশী অনুপ্ৰবেশ সম্পৰ্কত ৰাজনৈতিক প্ৰপাগাণ্ডা মূলক কথাবোৰ পৰিহাৰ কৰিব নোৱাৰিলে ই সমাজখনক ধৰ্মীয়-সাম্প্ৰদায়িক মেৰু বিভাজন ঘটোৱাৰ দিশে আগবাঢ়িব । বিদেশী অনুপ্ৰবেশৰ ক্ষেত্ৰত ৰাজনৈতিক উদ্দেশ্যেৰে ইচলাম-ফবিয়া সৃষ্টিত সফল হৈছে কিছুমান শক্তি । কিন্তু বাংলাদেশৰ লোকপিয়লৰ সৈতে অসমৰ লোকপিয়ল ৰিজাই চালে বুজিব পাৰি যে, ভিত্তি বৰ্ষৰ পিছত যি পৰিমাণে পূৰ্ববংগীয় মুছলমানৰ অনুপ্ৰবেশ হৈছে বুলি কোৱা হয় সেয়া প্ৰকৃততে ৰাজনৈতিক অভিসন্ধিযুক্ত । আনকি বিভিন্ন গৱেষণা পত্ৰইও প্ৰমাণ কৰিছে যে বাংলাদেশৰ পৰা হিন্দু অনুপ্ৰবেশৰ পৰিমানহে বহু বেছি ।\nবিদেশী চিনাক্ত আৰু বিতাড়ন আইনবোৰে যিমানেই ক্ষিপ্ৰ গতিত কাম নকৰক কিয়, কোনো দেশৰ পৰাই সম্পূৰ্ণকৈ বিদেশী বিতাড়ন অসম্ভৱ । গোলকীয় উষ্ণতা বৃদ্ধিৰ ফলত সাগৰ পৃষ্ঠৰ উচ্চতা ক্ৰমশঃ বাঢ়ি অহাৰ লগে লগে এই বৈধ অবৈধ আন্তৰ্জাতিক আৰু অন্তঃদেশীয় প্ৰব্ৰজন অনাগত দিনত আৰু ভয়ানক ভাবে বৃদ্ধি পোৱাৰ আশংকা ব্যক্ত কৰা হৈছে । অৰ্থাত্ গোলকীয় উষ্ণতা এনেদৰে বাঢ়িগৈ থাকিলে অদূৰ ভবিষ্যতে সমুদ্ৰৰ তলিত যাব বুলি শংকা কৰা বাংলাদেশৰ দৰে দেশসমূহৰ কৌটি কৌটি লোক চুবুৰীয়া দেশসমূহলৈ প্ৰব্ৰজন কৰিবলৈ যে বাধ্য হব সেয়া নিশ্চিত । ২০১৪ চনত ম্যানমাৰত অনুষ্ঠিত হোৱা Bay of Bangal Initiative for Multi-Sectored Technical and Economic Co-Operation Summit ত বংলাদেশৰ প্ৰধানমন্ত্ৰী শ্বেখ হাছিনাই ভাষণত উল্লেখ কৰি সকীয়াই দিছিল যে, গোলকীয় উষ্ণতাৰ ফলত প্ৰায় ৩০ মিলিয়ন বাংলাদেশী পাৰিপাৰ্শিক-প্ৰব্ৰজনকাৰী (Climate Migrants ) হবলৈ গৈ আছে । কাৰণ গোলকীয় উষ্ণতা এক ডিগ্ৰী ছেলছিয়াছ বৃদ্ধি পোৱাৰ লগে লগে প্ৰায় এক পঞ্চমাংশ বাংলাদেশৰ ভূমি সাগৰৰ বুকুলৈ যোৱাৰ সম্ভাৱনা আছে । এনে হব লগীয়া হলে অদূৰ ভবিষ্যতে অসমত যে পুনৰ অনুপ্ৰবেশৰ হেচা পৰিব সেয়া নিশ্চিত । সেয়ে আজিৰ তাৰিখত অখিলঞ্জীয়া লোকৰ অধিকাৰ হৰণ নোহোৱাকৈ খিলঞ্জীয়া অসমীয়াৰ সংৰক্ষণ অতি জৰুৰি । বিদেশী বিতাড়নৰ নামত ভেকোভাওঁনাবোৰ অন্ত পেলাই সৰল উপায়েৰে পঞ্চায়ত আৰু লোকেল বডিবোৰক বিশ্বাসত লৈ তত্পৰতাৰে বিদেশী চিনাক্ত কৰা দৰকাৰ । কাৰণ এই প্ৰক্ৰিয়া যিমানেই দীঘল হব সিমানেই ইয়াকলৈ আঁহফলা নীতিৰে ৰাজনীতি চলি থাকিব । তাৰোপৰি বাংলাদেশৰ সৈতে অনুপ্ৰবেশকাৰীক বিতাড়নৰ চুক্তি নকৰাকৈ কৰা এইবোৰ ভেকোভাওঁনাই কিছু ৰাষ্ট্ৰহীন নাগৰিকৰ জন্ম দিব আৰু অদূৰ ভবিষ্যতে ই আভ্যন্তৰিন অশান্তিক কাৰণ হব । অথচ চৰকাৰে এইবোৰ বিষয় গুৰুত্ব দিয়াতো দূৰৰে কথা, শেহতীয়াকৈ নাগৰিকত্ব আইন সংশোধনীৰ মাজেৰে হিন্দু বাংলাদেশীক সংস্থাপন দিয়াৰ চক্ৰান্ত কৰি অসমীয়াৰ জাতীয় অস্তিত্ব ধ্বংস যজ্ঞত আগভাগ লৈছে । এয়া অতি পৰিতাপৰ কথা ।\nবিগত সময়ত দেখা গৈছে পূৰ্ববংগীয় মুছলমান লোক বিদেশী সন্দেহত বেচৰকাৰী লোকৰ হাতত নিৰ্যাতিত হৈছে ৷ আনহাতে হিন্দু- মুছলমান উভয় সম্প্ৰদায়ৰ লোক বিদেশী সংক্ৰান্তত হাৰাশাস্তি হৈছে স্বয়ং চৰকাৰী লোকৰ দ্বাৰাই ৷ বিভিন্ন চৰকাৰী-বেচৰকাৰী ৰাজনৈতিক প্ৰচাৰৰ ফলত সংখ্যাগুৰুৰ মাজত এনে এক ধাৰণাৰ বিকাশ হৈছিল যে পূৰ্ববংগীয় মুছলমান মানেই বিদেশী ৷ আমোদজনকভাবে যিসকল শিক্ষিত-আঢ্যবন্ত পূৰ্ববংগীয় মূলৰ লোকে অসমীয়া জাতীয় মূলসুতিৰ সৈতে নিজকে একাত্ম কৰিব পাৰিছে , বেশ-ভুষা-ভাষা আৰু সামাজিক দিশত অসমীয়া জাতীয়তাৰ সৈতে অভিন্ন তেওঁলোকক অসমীয়া সমাজে আদৰি লোৱা দেখা যায় । আনহাতে অশিক্ষিত, অৰ্থনৈতিকভাবে পিছপৰা, বেশ-ভুষা আদিত কট্টৰপন্থী মুছলমান , ঘৰুৱা আৰু সামাজিকভাবে নিজৰ পূৰ্ববংগীয় মূলৰ দোৱান আৰু বাংলা ব্যৱহাৰ কৰে সেইসকল লোকক অসমীয়া সমাজে সদায় সন্দেহৰ দৃষ্টিৰে চাই আহিছে । বিগত লোকপিয়লত পূৰ্ববংগীয় মূলৰ লোকসকলৰ দীৰ্ঘদিনীয়া ক্ষোভ-আবেগক উদ্দেশ্যপূৰ্ণভাবে ব্যৱহাৰ কৰি নিজৰ মাতৃভাষা বাংলা লেখাৰ বাবে একাংশ সংখ্যালঘূ নেতাৰ উচটনিয়ে এক অন্য চেতনাৰ উমান দিয়ে । অৱ্শ্যে গৰিষ্ঠসংখ্যকেই এই আহ্বানক নাকচ কৰা দেখা গৈছিল ।\nউল্লেখযোগ্য যে, ইমানৰ আঁহফলা ৰাজনীতিৰ পিছতো পূৰ্ববংগীয় মূলৰ লোকৰ এটা অংশই অসমৰ বিভিন্ন জাতীয় সংগ্ৰামত অংশগ্ৰহণ কৰি আহিছে । অসমীয়া জাতীয় মূলসুতিৰ সৈতে এই সম্প্ৰদায়ৰ লোকৰ একাত্মতা আৰম্ভ হৈছিল ভাষা আন্দোলনৰ সময়ৰ পৰা । অসম আন্দোলনৰ সময়ত নেলীৰ জঘন্য হত্যালীলাৰ পিছত এই চেতনা সম্পূৰ্ণৰূপে ভাগি গৈছিল যদিও পুনৰ প্ৰয়াত পৰাগ দাসৰ নেতৃত্বত চলা নাগৰিক-সমাজৰ আন্দোলনৰ সময়ত এইসকল লোকক অসমৰ জাতীয় মূলসুতিৰ সৈতে বিশ্বাসেৰে ঐক্যবদ্ধ হোৱাৰ প্ৰচেষ্টা চলিছিল । পিছলৈ সাধাৰণ মানুহে প্ৰায় পাহৰি পেলাইছিল নেলীৰ হত্যাকাণ্ডৰ মাজেৰে অসম আন্দোলনত সৃষ্টি হোৱা ভয়-শংকা-অবিশ্বাস আদি । বিগত দশকত আইএমডিটি আইন প্ৰত্যাহাৰৰ বিৰোধীতাৰ মাজেৰে বদৰুদ্দিন আজমলৰ নেতৃত্বত গঠন হোৱা এ আই ইউ ডি এফৰ কেতবোৰ গোড়া ধৰ্মীয়-সাম্প্ৰদায়িক কুছকাৱাজত পুনৰ শংকিত হৈ উঠিল অসমীয়া খিলঞ্জীয়ালোক । যাৰ সুযোগলৈ অসমীয়া জাতীয় চেতনাৰ মাজত খোপনি পুতি বহিবলৈ সক্ষম হ’ল বিজেপিৰ দৰে সাম্প্ৰদায়িক হিন্দুত্ববাদী দলে । শেহতীয়াকৈ অসম বিদ্বেষী কৰ্মকাণ্ডৰ বাবে অসমীয়াৰ মনত বিজেপিৰ প্ৰতি মোহভংগ হোৱা দেখা যায় যদিও ইচলাম-ফবিয়া নোহোৱা হৈ যোৱা নাই । বৰ্তমান অখিল গগৈৰ নেতৃত্বত চলা জাতীয় আন্দোলনত ধৰ্মনিৰপেক্ষ-জাতীয় গণতান্ত্ৰিক ধাৰাৰে পূৰ্ববংগীয় মূলৰ মানুহখিনিক আন্দোলনৰ লগত চামিল কৰি সমন্বয়ৰ চেষ্টা কৰা দেখা যায় যদিও অসমীয়া মধ্যশ্ৰেণীয়ে এই প্ৰচেষ্টাক প্ৰত্যক্ষভাবে সমৰ্থন কৰিবলৈ সময় লাগিব ।\nআমোদজনকভাবে পূৰ্ববংগীয় মূলৰ নেতৃত্বত থকা একাংশই সদায় এইসকল লোককলৈ ক্ষমতাৰ ৰাজনীতি কৰি থকা দেখা গল । এইসকল নেতৃত্বই সভাই মেল মিটিঙে সামাজিক ভাবে বাংলা ভাষাৰ ব্যৱহাৰ কৰি , ধৰ্মীয় কট্টৰবাদক প্ৰশ্ৰয়, উচটনি আদিৰ মাজেৰে এইসকল লোকক অসমীয়া জাতীয় মূলসুতিৰ পৰা আঁতৰত অৱস্থান কৰোৱাৰ মানসিকতা দেখা যায় । অৱশ্যে অসমৰ প্ৰায় সকলো জনগোষ্ঠীয় দল-সংগঠনে একেই পুনৰুত্থানবাদৰ কৌশলেৰে ৰাজনীতি কৰি আহিছে । ইয়াৰবাবে অসমৰ জাতীয় নেতৃত্বত থকা মধ্যশ্ৰেণীৰ মানসিকতাকেই দোষী কৰা হয় । সামৰণিত এটা কথা কব পাৰি যে, খিলঞ্জীয়াৰ ৰাজনৈতিক অধিকাৰ সংৰক্ষণৰ মুখ্যচৰ্তৰ মাজেৰে আৰু পূৰ্ববংগীয় মূলৰ লোকসকলক অসমীয়া জাতীয় মূলসুতিৰ সৈতে চামিল কৰি তেওঁলোকক বিশ্বাসতলৈ ধৰ্মীয় সাম্প্ৰদায়িকতাৰ বিৰূদ্ধে এক জাগৰণৰ সৃষ্টি কৰিব নোৱাৰিলে আৰু অসমৰ জনগণৰ সন্মিলীত ভাষিক-সাংস্কৃতিক আৰু ৰাজনৈতিক-অৰ্থনৈতিক অধিকাৰৰ বাবে তেওঁলোকক ঐক্যবদ্ধ সংগ্ৰামৰ অংশীদাৰ কৰিব নোৱাৰিলে অদূৰ ভৱিষ্যতে অসমত অসমীয়াৰ অস্তিত্ব ৰক্ষা সম্ভৱ নহব । তাৰোপৰি ক্ষিপ্ৰতাৰে অবৈধ অনুপ্ৰবেশকাৰীক চিনাক্ত কৰি বহিস্কাৰ কৰা প্ৰক্ৰিয়াৰ সমান্তৰালকৈ পূৰ্ববংগীয় মূলৰ বিশেষকৈ চৰাঞ্চলৰ লোকক উন্নয়ন, জন্মনিয়ন্ত্ৰণ আৰু আধুনিক শিক্ষাৰ মাজেৰে আগবঢ়াই আনিব পাৰিলে জনগাঠনিগত সমস্যা বহুপৰিমাণে লাঘৱ হব বুলি আশা কৰিব পাৰি ।\nলেখকৰ ব্লগৰ সূত্ৰঃ http://aboranga.blogspot.in/2017/08/blog-post_23.html?m=0\nTags # ARTICLE # RAKTIM SARMAH # xukhdukh.com # অসমীয়াৰ সুখ-দুখ # প্ৰৱন্ধ # ৰক্তিম শৰ্মা\nBy xukhdukh.com on September 22, 2017


एक साल में बाइबल - ইণ্ডিয়ান ৰিভাইচ ভাৰচন - नवंबर 23\n1. পাছত যিহোৱাৰ হাত মোৰ ওপৰত অৰ্পিত হ’ল, আৰু যিহোৱাই নিজ আত্মাৰে মোক লৈ গৈ উপত্যকাটিৰ মাজত থলে। সেই উপত্যকা হাড়েৰে পৰিপূৰ্ণ আছিল।\n2. তেওঁ সেইবোৰৰ ওচৰে ওচৰে এইদৰে চাৰিওফালে মোক ফুৰালে। আৰু চোৱা! সেই উপত্যকাটিত অনেক অনেক হাড় আছিল। আৰু চোৱা! সেইবোৰ অতি শুকান।\n3. তেওঁ মোক ক’লে, “হে মনুষ্য সন্তান,এই হাড়বোৰ জীৱ পাৰেনে?” তেতিয়া মই ক’লোঁ, “হে প্ৰভু যিহোৱা, আপুনিহে জানে!”\n4. তেতিয়া তেওঁ মোক ক’লে, “তুমি এই হাড়বোৰৰ আগত ভাববাণী প্ৰচাৰ কৰা, আৰু এইবোৰক কোৱা, ‘হে শুকান হাড়বিলাক! যিহোৱাৰ বাক্য শুনা।\n5. প্ৰভু যিহোৱাই এই হাড়বোৰক এই কথা কৈছে: “চোৱা! মই তোমালোকৰ ভিতৰত নিশ্বাস সুমুৱাম; তাতে তোমালোক জীৱা।\n6. আৰু মই তোমালোকৰ ওপৰত সিৰ দিম, মাংস উৎপন্ন কৰিম, তোমালোকক ছালেৰে ঢাকিম, আৰু তোমালোকৰ ভিতৰত প্ৰাণবায়ু দিম; তাতে তোমালোক জীৱা, আৰু মই যে যিহোৱা, তাক তোমালোকে জানিবা’।”\n7. পাছত মই আজ্ঞা পোৱাৰ দৰে ভাববাণী প্ৰচাৰ কৰিলোঁ; মই প্ৰচাৰ কৰোঁতে এটি শব্দ হ’ল, মৰ মৰ শব্দ হ’ল। আৰু হাড়বোৰ গোটখাই নিজ নিজ হাড়ত লাগিল।\n8. আৰু মই চাই দেখিলোঁ, সেইবোৰত সিৰ হ’ল, মাংস উৎপন্ন হ’ল, আৰু সেইবোৰক ছালে ঢাকিলে! কিন্তু সেইবোৰৰ ভিতৰত প্ৰাণ-বায়ু নাছিল।\n9. তেতিয়া তেওঁ মোক ক’লে, “বায়ুৰ আগত ভাববাণী প্ৰচাৰ কৰা! হে মনুষ্য সন্তান ভাববাণী প্ৰচাৰ কৰি বায়ুক কোৱা ‘প্ৰভু যিহোৱাই এই কথা কৈছে: হে বায়ু চাৰিওদিশৰ পৰা আহি এই হত লোকবোৰ জীৱৰ নিমিত্তে ইহঁতৰ ওপৰত বলোওৱা’।”\n10. তেতিয়া তেওঁ মোক আজ্ঞা দিয়াৰ দৰ, মই ভাববাণী প্ৰচাৰ কৰিলোঁ; তেতিয়া সিহঁতৰ ভিতৰত প্ৰাণ-বায়ু সোমালত সিহঁত জীলে! আৰু তেতিয়া অতিশয় মহাবাহিনী হৈ নিজ নিজ ভৰিত ভৰ দি থিয় হ’ল।\n11. আৰু ঈশ্বৰে মোক ক’লে, “হে মনুষ্য সন্তান, এই হাড়বোৰেই ইস্ৰায়েলৰ গোটেই বংশ। চোৱা! তেওঁলোকে কয়, ‘আমাৰ হাড়বোৰ শুকাল, আৰু আমাৰ আশা নাইকিয়া হ’ল, আমি নিচেইকৈ উচ্ছন্ন হ’লো!’\n12. এই হেতুকে তুমি ভাববাণী প্ৰচাৰ কৰি তেওঁলোকক কোৱা, ‘প্ৰভু যিহোৱাই এই কথা কৈছে: চোৱা! হে মোৰ প্ৰজাসকল, মই তোমালোকৰ মৈদামবোৰ মুকলি কৰিম, আৰু তোমালোকৰ মৈদামৰ পৰা তোমালোকক উলিয়াম! আৰু মই তোমালোকক ইস্ৰায়েল দেশলৈ লৈ যাম!\n13. তেতিয়া হে মোৰ প্ৰজাসকল, মই যেতিয়া তোমালোকৰ মৈদামবোৰ মুকলি কৰিম, আৰু তোমালোকৰ মৈদামৰ পৰা তোমালোকক উলিয়াম তেতিয়া, মই যে যিহোৱা, ইয়াকে তোমালোকে জানিবা।\n14. আৰু মই তোমালোকৰ অন্তৰত মোৰ আত্মা স্থাপন কৰিম, তেতিয়া তোমালোক জীৱা, আৰু মই তোমালোকৰ দেশত তোমালোকক বহুৱাম; আৰু মই যিহোৱায়েই যে ইয়াক কলোঁ, আৰু ইয়াক সিদ্ধও কৰিলোঁ’।” তাক তোমালোকে জানিবা, ইয়াক যিহোৱাই কৈছে।\n15. তেতিয়া যিহোৱাৰ বাক্য মোৰ গুৰিলৈ আহিল, বোলে,\n16. “এতিয়া তুমি, হে মনুষ্য সন্তান, তুমি নিজৰ কাৰণে এডাল কাঠ লৈ তাৰ ওপৰত এই কথা লিখা, ‘যিহূদাৰ আৰু তেওঁৰ লগৰীয়া ইস্ৰায়েলৰ সন্তান সকল।’ আৰু এডাল কাঠ লৈ তাৰ ওপৰত এই কথা লিখা, ‘যোচেফৰ, অৰ্থাৎ ইফ্ৰয়িমৰ আৰু তেওঁৰ লগৰীয়া ইস্ৰায়েলৰ আটাই বংশৰ কাঠ।’\n17. আৰু সেই দুডাল তোমাৰ হাতত এডাল হ’বৰ কাৰণে এডালৰ লগত আন ডাল লগ লগাই তোমাৰ কাৰণে এডাল কৰা।\n18. ‘আৰু এইবোৰৰ দ্বাৰাই তুমি কি বুজাইছা, তাক তুমি আমাক নজনাবানে?’ এইবুলি তোমাৰ জাতিৰ সন্তানসকলে যেতিয়া তোমাক সুধিব,\n19. তেতিয়া তুমি তেওঁলোকক ক’বা, ‘প্ৰভু যিহোৱাই এই কথা কৈছে: চোৱা! মই ইফ্ৰয়িমৰ হাতত থকা, যোচেফৰ কাঠডাল, আৰু তেওঁৰ লগৰীয়া ইস্ৰায়েলৰ ফৈদবোৰক লৈ, যিহূদাৰ কাঠডালৰ লগতে লগ লগাই এডাল কৰিম, আৰু তেওঁলোক মোৰ হাতত এডাল হ’ব!’\n20. তেতিয়া তুমি লিখা কাঠ দুডাল তেওঁলোকৰ আগত তোমাৰ হাতত থাকিব।\n21. আৰু তুমি তেওঁলোকক কোৱা, ‘প্ৰভু যিহোৱাই এই কথা কৈছে: চোৱা! ইস্ৰায়েলৰ সন্তান সকল যোৱা জাতিবোৰৰ মাজৰ পৰা মই তেওঁলোকক লৈ চাৰিওফালৰ পৰা তেওঁলোকক গোটাই তেওঁলোকৰ নিজ দেশলৈ লৈ যাম।\n22. পাছে মই দেশত ইস্ৰায়েলৰ পৰ্ব্বতবোৰৰ ওপৰত তেওঁলোকক এক জাতি কৰিম, আৰু এজন ৰজা তেওঁলোকৰ আটাইৰে ৰজা হ’ব; তেওঁলোক পুনৰায় দুই জাতি নহ’ব, বা কেতিয়াও দুই ৰাজ্য বিভক্ত নহ’ব।\n23. আৰু তেওঁলোকৰ নিজৰ মুৰ্ত্তিৰে, নিজৰ ঘিণলগীয়া বস্তুৰে, নাইবা নিজৰ অপৰাধৰ কোনো অপৰাধেৰে নিজক আৰু অশুচি নকৰিব; কিন্তু তেওঁলোকে পাপ কৰা তেওঁলোকৰ আটাই বাসস্থানৰ পৰা মই তেওঁলোকক ৰক্ষা কৰিম, আৰু তেওঁলোকক শুচি কৰিম; তেতিয়া তেওঁলোক মোৰ প্ৰজা হ’ব, আৰু মই তেওঁলোকৰ ঈশ্বৰ হ’ম।\n24. আৰু মোৰ দাস দায়ুদ তেওঁলোকৰ ওপৰত ৰজা হ’ব, আৰু তেওঁলোক সকলোৰে এজন ৰখীয়া হ’ব; তেওঁলোকে মোৰ শাসন-প্ৰণালী বোৰত চলিব, আৰু মোৰ বিধিবোৰ পালন কৰি সেই মতে কাৰ্য কৰিব।\n25. আৰু তোমালোকৰ পূৰ্বপুৰুষসকলে বাস কৰা, মোৰ দাস যাকোবক মই দিয়া দেশখনত তেওঁলোকে বাস কৰিব; তেওঁলোকে তেওঁলোকৰ পুত্ৰ-পৌত্ৰাদিক্ৰমে চিৰকাললৈকে তাত বাস কৰিব, আৰু মোৰ দাস দায়ুদ চিৰকাললৈকে তেওঁলোকৰ অধিপতি হ’ব।\n26. ইয়াৰ বাহিৰে মই তেওঁলোকৰ লগত এটি শান্তিৰ নিয়ম কৰিম; সেয়ে তেওঁলোকে সৈতে এটি চিৰকলীয়া নিয়ম হ’ব; মই তেওঁলোকক স্থাপন কৰি তেওঁলোকক বৃদ্ধি কৰিম, আৰু চিৰকাললৈকে তেওঁলোকৰ মাজত মোৰ ধৰ্মধাম স্থাপন কৰিম।\n27. মোৰ আবাসো তেওঁলোকৰ লগত থাকিব, আৰু মই তেওঁলোকৰ ঈশ্বৰ হ’ম, আৰু তেওঁলোক মোৰ প্ৰজা হ’ব!\n28. আৰু যেতিয়া মোৰ ধৰ্মধাম তেওঁলোকৰ মাজত চিৰকাললৈকে থাকিব, তেতিয়া মই যে ইস্ৰায়েলক পবিত্ৰ কৰোঁতা যিহোৱা, তাক জাতিবোৰে জানিব’!”\n1. পাছত যিহোৱাৰ বাক্য মোৰ ওচৰলৈ আহিল, আৰু ক’লে,\n2. “হে মনুষ্য সন্তান, মাগোগদেশীয়, ৰোচ, মেচেক আৰু তুবলৰ অধিপতি গোগৰ ফাললৈ মুখ কৰা; তাৰ বিৰুদ্ধে ভাববাণী প্ৰচাৰ কৰি কোৱা!\n3. ‘প্ৰভু যিহোৱাই এই কথা কৈছে, চোৱা! ৰোচ, মেচেক আৰু তুবলৰ অধিপতি হে গোগ, মই তোমাৰ বিপক্ষ।\n4. মই তোমাক ওলোটাম, আৰু তোমাৰ জামুদাঁতৰ গুৰিত হাঁকোটা লগাম; আৰু তোমাক আৰু তোমাৰ ঘোঁৰা আৰু অশ্বাৰোহী আদি আটাই সৈন্যসামন্তকে উলিয়াম; তেওঁলোক আটাইবোৰ সু-সজ্জিত, ফৰ আৰু ঢাল ধৰা মহাদল; তেওঁলোক আটাইবোৰ তৰোৱালধাৰী।\n5. তেওঁলোকৰ লগত পাৰস্য, কুচ আৰু পূট আছে; তেওঁলোক আটাইবোৰ ঢাল লোৱা, আৰু শিৰোৰক্ষক টুপি পিন্ধা।\n6. গোমৰ আৰু তাৰ আটাই দলসমূহ, উত্তৰৰ অন্ত ভাগত থকা তোগৰ্মাৰ বংশ আৰু তাৰ আটাই দলসমূহ আদি কৰি অনেক অনেক জাতি তোমাৰে সৈতে আছে।\n7. তুমি যুগুত হোৱা! নিজকে যুগুত কৰা; তুমি নিজৰ ওচৰত গোট খোৱা দলসমূহে সৈতে যুগুত হোৱা, আৰু তুমি তেওঁলোকৰ ৰখীয়া হোৱা।\n8. বহুদিনৰ পাছত তোমাৰ সৈন্য সমূহ গোটোৱা হ’ব; তৰোৱালৰ মুখৰ পৰা ৰক্ষা পোৱা, অনেক জাতি সমূহৰ পৰা গোটোৱা লোকসকলৰ দেশলৈ, বহুকালৰ পৰা উচ্ছন্ন হোৱা ইস্ৰায়েলৰ পৰ্ব্বতবোৰলৈ বচৰবোৰৰ শেষ ভাগত তুমি যাত্ৰা কৰিবা; কিন্তু সেই দেশৰ লোকসকলক জাতিবোৰৰ মাজৰ পৰা উলিওৱা হ’ল আৰু তেওঁলোক আটায়ে নিৰাপদে বাস কৰিছে!\n9. তুমি উঠি ধুমুহাৰ দৰে যাত্ৰা কৰিবা; তুমি আৰু তোমাৰ আটাই দলসমূহে আৰু তোমাৰে সৈতে অনেক জাতিয়ে মেঘৰ দৰে দেশ ঢাকিবা।\n10. প্ৰভু যিহোৱাই এইদৰে কৈছে: ‘সেই দিনা তোমাৰ মনত নানা ভাব উদয় হ’ব আৰু তুমি কু-কল্পনা কৰিবা।’\n11. আৰু তুমি ক’বা, ‘লুট কৰিবলৈ আৰু বস্তু কাঢ়ি আনিবলৈ, বৰ্ত্তমানে বাস কৰা; আৰু উচ্ছন্ন ঠাইবোৰৰ অহিতে আৰু জাতিবোৰৰ মাজৰ পৰা গোটোৱা গৰু, ছাগলী, আদি বস্তু অৰ্জ্জা, পৃথিৱীৰ মাজ ঠাইত বাস কৰা জাতিৰ অহিতে মোৰ হাত চলাবলৈ,\n12. গড় নোহোৱা গাওঁ থকা দেশখনলৈ মই উঠি যাম, সুস্থিৰে থকা নিৰাপদে বাস কৰা, সমূলি গড়, ডাং কি কপাট নোহোৱাকৈ বাস কৰা লোকসকলৰ তালৈ যাম।\n13. চিবা, দদান, তৰ্চীচৰ বণিকসকল আৰু তাৰ আটাই ডেকা সিংহবোৰে তোমাক ক’ব, ‘আপুনি লুট কৰিবলৈ জানো অহা নাই? বস্তু কাঢ়ি নিবলৈ, সোণ আৰু ৰূপ লৈ যাবলৈ, গৰু, মেৰ-ছাগ আদি অধিক লুটদ্ৰব্য লৈ যাবলৈ আপুনি জানো আপোনাৰ দলসমূহক গোটোৱা নাই?’\n14. এই হেতুকে, হে মনুষ্য সন্তান, তুমি ভাববাণী প্ৰচাৰ কৰি গোগক কোৱা, ‘প্ৰভু যিহোৱাই এই কথা কৈছে: সেইদিনা যেতিয়া মোৰ প্ৰজা ইস্ৰায়েলে নিৰাপদে বাস কৰিব, তেতিয়া তুমি দানো তাক নাজানিবা?\n15. সেইদৰে তুমি উত্তৰৰ অন্তভাগৰ নিজ ঠাইৰ পৰা যাত্ৰা কৰিবা, আৰু তোমাৰে সৈতে অনেক জাতি যাব; তেওঁলোক আটাইবোৰ অশ্বাৰোহী, তেওঁলোক মহাদল আৰু পৰাক্ৰমী সৈন্য-সামন্ত?\n16. তুমি এডোখৰ মেঘৰ দৰে দেশ ঢাকি মোৰ প্ৰজা ইস্ৰায়েলৰ অহিতে উঠি যাবা; হে গোগ, মই জাতিবোৰৰ সাক্ষাতে তোমাৰ মাজত পবিত্ৰীকৃত হ’লে জাতিবোৰে মোক জানিবৰ কাৰণে শেষ কালত মোৰ দেশৰ বিৰুদ্ধে মই তোমাক লৈ যাম।’\n17. প্ৰভু যিহোৱাই এই কথা কৈছে: ‘ইস্ৰায়েলৰ বিৰুদ্ধে তোমাক আনিম বুলি আগৰ কালত অনেক বছৰ ভাববাণী প্ৰচাৰ কৰা মোৰ দাস ভাববাদীসকলৰ দ্বাৰাই যাৰ বিষয়ে মই কৈছিলোঁ, তুমিয়েই সেইজন নোহোৱানে?\n18. আৰু প্ৰভু যিহোৱাই কৈছে, ‘গোগ, ইস্ৰায়েল দেশৰ বিৰুদ্ধে যোৱা দিনা মোৰ নাকত ক্ৰোধাগ্নি উঠিব!’\n19. কিয়নো মোৰ অন্তৰ্জ্বালাত আৰু ক্ৰোধাগ্নিত মই কৈছোঁ, ইস্ৰায়েল দেশত সেই দিনা নিশ্চয়ে মহৎ কম্পন হ’ব যে,\n20. সমুদ্ৰৰ মাছ, আকাশৰ পক্ষী, বনৰীয়া জন্তু, মাটিত বগাই ফুৰা আটাই উৰগ জন্তু আৰু পৃথিৱীৰ ওপৰত থকা সকলো লোক মোৰ সন্মুখত কঁপিব আৰু পৰ্ব্বতবোৰ পেলোৱা হ’ব, গড়া ঠাইবোৰ খহি পৰিব আৰু প্ৰত্যেক গড় মাটিৰে সমান হ’ব।\n21. আৰু প্ৰভু যিহোৱাই কৈছে, মোৰ সকলো পৰ্ব্বতত মই তাৰ অহিতে তৰোৱাল মাতিম; প্ৰত্যেক মানুহৰ তৰোৱাল নিজ নিজ ভাইৰ বিৰুদ্ধে হ’ব।\n22. আৰু মই মহামাৰী আৰু ৰক্তপাতেৰে তেওঁলোকৰ বিচাৰ উচিত দণ্ড দিম: আৰু মই তেওঁলোকৰ, তেওঁলোকৰ দলসমূহৰ আৰু তাৰ লগত থকা অনেক জাতিৰ ওপৰত প্লাৱন কৰোঁতা বৰষুণ, মহাশিলাবৃষ্টি, অগ্নি, আৰু গন্ধক বৰষাম।\n23. আৰু মই নিজকে মহান আৰু পবিত্ৰ কৰিম, আৰু অনেক জাতিৰ আগত নিজকে চিনাকি দিম; তেতিয়া, মই যে যিহোৱা, ইয়াক তেওঁলোকে জানিব।\n1. হে যিহোৱা, তুমি দায়ুদৰ পক্ষত থাকি তেওঁ সহন কৰা সকলো ক্লেশ সোঁৱৰণ কৰা;\n2. তেওঁ কেনেকৈ যিহোৱাৰ ওচৰত শপত খাইছিল, যাকোবৰ সর্বশক্তিমান জনাৰ ওচৰত সঙ্কল্প কৰিছিল।\n3. তেওঁ কৈছিল, “মই নিজ গৃহত প্রৱেশ নকৰিম, নিজৰ শয্যাতো শয়ন নকৰিম,\n4. মই মোৰ চকুক নিদ্রা যাবলৈ নিদিম, চকুৰ পতাক তন্দ্রা-মগ্ন হ’বলৈ নিদিম,\n5. যেতিয়ালৈকে মই যিহোৱাৰ কাৰণে এক স্থান বিচাৰি নাপাওঁ, যাকোবৰ সর্বশক্তিমান জনাৰ কাৰণে এক আবাস বিচাৰি নাপাওঁ।”\n6. চোৱা, আমি ইফ্ৰাথাত এই বিষয়ে শুনিছিলোঁ, কিন্তু যিয়াৰৰ পথাৰত তাক পালোঁ।\n7. “আহাঁ, আমি তেওঁৰ আবাসলৈ যাওঁ, তেওঁৰ চৰণ তলত প্ৰণিপাত কৰোঁ।”\n8. হে যিহোৱা, উঠা; তোমাৰ বিশ্রাম স্থানলৈ আহাঁ; তুমি আহাঁ আৰু তোমাৰ শক্তিৰ চন্দুক আঁহক।\n9. তোমাৰ পুৰোহিতসকলে ধাৰ্মিকতাৰূপ বস্ত্ৰ পিন্ধক, তোমাৰ ভক্তগণে আনন্দ-ধ্বনি কৰক।\n4. ৰজাই ন্যায় বিচাৰ কৰাৰ দ্বাৰাই দেশ প্রতিষ্ঠা কৰে; কিন্তু যিজনে উপহাৰ দাবী কৰে, সেই জনে দেশ নষ্ট কৰে।\n1. আপোনালোকৰ মাজত হাই-কাজিয়া আৰু বিৰোধ নো ক’ৰ পৰা হয়? আপোনালোকৰ অঙ্গ-প্ৰত্যঙ্গত যুদ্ধ কৰা যি যি কু-অভিলাষ, সেইবোৰৰ পৰা নহয় নে?\n2. আপোনালোকৰ যি নাই, তাকে পাব বিচাৰে কিন্তু নাপায়৷ তেতিয়া আপোনালোকে বধ কৰে আৰু হিংসা কৰে, কিন্তু তেতিয়াও আপোনালোকৰ অভিলাষ পুৰণ নহয়; সেয়েহে আপোনালোকে কাজিয়া কৰে, মাৰ-পিত কৰে৷ আপোনালোকে যি বিচাৰে, সেয়া নাপায়, কাৰণ আপোনালোকে ঈশ্বৰৰ ওচৰত নিবিচাৰে৷\n3. আপোনালোকে বিচাৰে, আৰু বিচাৰিলেও নাপায়, কাৰণ আপোনালোকে অসৎ উদ্দেশ্য ৰাখি বিচাৰে৷ আপোনালোকে কেৱল নিজৰ ভোগ-বিলাস পূৰণ কৰিবৰ কাৰণে বস্তুবোৰ বিচাৰে৷\n4. হে ব্যভিচাৰী সকল, জগতৰ সৈতে ৰখা মিত্ৰতাই ঈশ্বৰৰ শত্ৰুতা, ইয়াক আপোনালোকে নাজানে নে? এতেকে যি জনে জগতৰ প্ৰেমিক হবলৈ ইচ্ছা কৰে, তেওঁ নিজকে নিজে ঈশ্বৰৰ শত্ৰু কৰি লয়।\n5. অথবা ধৰ্মশাস্ত্ৰৰ বচনে অনৰ্থকৰূপে কয় বুলি আপোনালোকে ভাবিছে নে? যি আত্মা তেওঁ আমাত নিবাস কৰাইছিল, সেই আত্মাই ঈৰ্ষালৈ অতিশয় হাবিয়াহ কৰে নে?\n6. কিন্তু ঈশ্বৰে আমাক অতিকৈ অনুগ্ৰহ দান কৰে। শাস্ত্ৰে এইদৰে কয়, “ঈশ্বৰ অহংকাৰী লোকৰ বিপক্ষ হয়, কিন্তু নম্ৰ লোক সকলক তেওঁ অনুগ্ৰহ দান কৰে।”\n7. এতেকে আপোনালোক ঈশ্বৰৰ বশীভুত হওক আৰু চয়তানক প্ৰতিৰোধ কৰক; তাতে সি আপোনালোকৰ মাজৰ পৰা পলাই যাব।\n8. ঈশ্বৰৰ ওচৰলৈ চাপি আহক; তাতে তেৱোঁ আপোনালোকৰ ওচৰলৈ চাপিব। হে পাপ কৰ্ম কৰোঁতা সকল, আপোনালোকৰ হাত পৰিষ্কাৰ কৰক আৰু হে দুই মনৰ মানুহ, আপোনালোকৰ হৃদয় শুচি কৰক।\n9. বিলাপ, শোক আৰু ক্ৰন্দন কৰক; আপোনালোকৰ হাঁহি শোক হৈ যাওঁক, আৰু আপোনালোকৰ আনন্দ বিষাদ হৈ যাওঁক।\n10. প্ৰভুৰ দৃষ্টিত আপোনালোকে নিজকে নত কৰক, তাতে তেওঁ আপোনালোকক উন্নত কৰিব।\n11. হে ভাইসকল, আপোনালোকে ইজনে সিজনৰ বিৰুদ্ধে কথা নক’ব; যি জনে ভাই ৰ বিৰুদ্ধে কথা কয় আৰু ভাইৰ সোধ-বিচাৰ কৰে, সেই জনে বিধানৰ বিৰুদ্ধে কথা কয় আৰু ঈশ্বৰৰ বিধানৰ সোধ-বিচাৰ কৰে, তেনেস্থলত সেই জন বিধান পালনকাৰী নহয় কিন্তু বিধানৰ বিচাৰকৰ্তাহে হয়।\n12. বিধান দিওঁতা আৰু বিচাৰকৰ্তা এজন মাথোন আছে, তেৱেঁই হৈছে ঈশ্বৰ৷ তেওঁ পৰিত্ৰাণ কৰিবলৈ আৰু বিনষ্ট কৰিবলৈকো সমৰ্থ৷ কিন্তু চুবুৰীয়াৰ সোধ-বিচাৰ কৰা যি তুমি, তুমি নো কোন?\n13. শুনক, আপোনালোকে কয় যে, আজি বা কাইলৈ আমি অমুক নগৰলৈ গৈ, তাতে এবছৰ থাকি বেহা-বেপাৰ কৰি লাভ কৰিম;\n14. কিন্তু কালিলৈ কি ঘটিব, সেই বিষয়ে আপোনালোকে নাজানে আৰু আপোনালোকৰ জীৱন নো কি? কিয়নো এখন্তেক দেখা পোৱা হৈ পাছত দেখা নোপোৱা যি ভাপ, আপোনালোক সেই ভাপ স্বৰূপ৷\n15. তাৰ সলনি বৰং এইদৰে আপোনালোকে কোৱা উচিত যে, “যদি প্ৰভুৱে ইচ্ছা কৰে, আমি জীয়াই থাকিম, আৰু এই কৰ্ম বা সেই কৰ্ম কৰিব পাৰিম।”\n16. কিন্তু এতিয়া আপোনালোকে নিজৰ নিজৰ পৰিকল্পনাত অহংকাৰ কৰি আছে; এনে অহংকাৰ অতি মন্দ।\n17. এতেকে যিজনে সৎ কৰ্ম কৰিবলৈ জানিও, উচিত ভাবে নকৰে, সেই জনে পাপ কৰে।


গন্ধৰ্ব - অসমীয়া ৱিকিপিডিয়া\nগন্ধৰ্ব (ইংৰাজী: Gandharva) হৈছে হিন্দুধৰ্ম, বৌদ্ধধৰ্ম আৰু জৈনধৰ্মৰ আখ্যানসমূহত উল্লিখিত এক দৈৱিক জীৱ। গন্ধৰ্ব পুৰুষসকল সংগীতবিদ্যাত পাকৈত। তেওঁলোকৰ নাৰীসকল (অপ্সৰা) নৃত্য পটিয়সী। গন্ধৰ্ব শব্দৰদ্বাৰা ভাৰতীয় শাস্ত্ৰীয় সংগীতৰ নিপুণ শিল্পীসকলকো বুজোৱা হয়।\nদশম শতিকাত নিৰ্মিত অপ্সৰাৰ সৈতে গন্ধৰ্বৰ প্ৰতিমূৰ্ত্তি\n1 বিভিন্ন ধৰ্মবিশ্বাসত\nবিভিন্ন ধৰ্মবিশ্বাসতসম্পাদনা কৰক\nডেউকাযুক্ত গন্ধৰ্বসকলে শিৱলিংগৰ উপাসনা কৰাৰ প্ৰতিকৃতি (খ্ৰীষ্টপূৰ্ব ১০০, মথুৰা)\nহিন্দুধৰ্মৰ মতে গন্ধৰ্বসকল হৈছে প্ৰকৃতি দেৱতা বা বনদেৱতা। গন্ধৰ্ব নাৰীসকলক অপ্সৰা বুলি কোৱা হয়। তেওঁলোকৰ কিছুসংখ্যকৰ অৰ্ধাংশ ঘোঁৰা আদি জন্তু বা পক্ষীৰ আকাৰৰ। তেওঁলোক সংগীতবিদ্যাত পাৰ্গত। গন্ধৰ্বসকল সোমৰসৰ ৰখীয়া হোৱাৰ লগতে তেওঁলোকে দেৱতাসকলৰ প্ৰাসাদত সুমধুৰ সংগীত পৰিৱেশন কৰে। তেওঁলোকক প্ৰায়ে দেৱতাসকলৰ ৰাজসভাৰ গায়ক হিচাপে চিত্ৰিত কৰা হয়। মহাভাৰতত গন্ধৰ্বসকলৰ কথা বিস্তাৰিতভাৱে উল্লেখ কৰা হৈছে আৰু দেৱতা আৰু যক্ষসকলৰ সৈতে যোদ্ধা হিচাপে তেওঁলোকৰ সম্পৰ্কৰ কথা কোৱা হৈছে। গন্ধৰ্বসকলৰ নিবাস বিভিন্ন গন্ধৰ্ব ৰাজ্য বা গন্ধৰ্বলোকজুৰি বিস্তৃত হৈ আছে। চিত্ৰাংগদ, চিত্ৰসেন, দ্ৰুমিলা (কংসৰ জৈৱিক পিতৃ) আৰু চান্দবেগ উল্লেখযোগ্য গন্ধৰ্বসকলৰ অন্যতম।\nহিন্দু প্ৰথা অনুসৰি, গন্ধৰ্ব-বিবাহ হৈছে কোনো আনুষ্ঠানিকতা অবিহনে পৰস্পৰৰ সন্মতিত হোৱা বিবাহ।\nপ্ৰজাপতি, ব্ৰহ্মা, কাশ্যপ আদি বিভিন্ন দেৱতা আৰু ঋষিক গন্ধৰ্বসকলৰ পিতৃ বুলি কোৱা হয়।\nস্বৰ্গৰ চাৰিজন ৰজাৰ অন্যতম তথা গন্ধৰ্বসকলৰ ৰজা ধৃতৰাষ্ট্ৰ\nবৌদ্ধধৰ্মৰ মতে গন্ধৰ্বসকল হৈছে একপ্ৰকাৰৰ নিম্ন শ্ৰেণীৰ দেৱতা। পূবপ্ৰান্তৰ ৰখীয়া ৰজা ধৃতৰাষ্ট্ৰ হৈছে তেওঁলোকৰ দলপতি। গন্ধৰ্বসকলৰ আকাশত উৰিব পৰাৰ ক্ষমতা আছে আৰু তেওঁলোক দক্ষ সংগীতজ্ঞ। তেওঁলোক গছ-লতা আৰু ফুলৰ সৈতে সম্পৰ্কিত। অকলশৰে ধ্যান কৰি থকা ভিক্ষুসকলক তেওঁলোকে প্ৰায়েই আমনি কৰে।\nদিগম্বৰ পন্থাৰ জৈনসকলে গন্ধৰ্বসকলৰ বৰণ সোণোৱালী বুলি গণ্য কৰে। ইয়াৰ বিপৰীতে শ্বেতাম্বৰ পন্থাৰ মতে তেওঁলোকৰ দেহৰ বৰণ ক'লা।\n↑ Singh, Upinder (2008) (en ভাষাত). A History of Ancient and Early Medieval India: From the Stone Age to the 12th Century. Pearson Education India. পৃষ্ঠা. 435. ISBN 978-81-317-1120-0. https://books.google.com/books?id=H3lUIIYxWkEC&pg=PA435&lpg=PA435.\n↑ Bhagavata Purana translation of Motilal Bansaridadss Book2Skandha IV Chapter 27\n↑ Catherine Benton, God of Desire: Tales of Kamadeva in Sanskrit Story Literature, SUNY Press, 2006, ISBN 978-0-7914-6566-0, https://books.google.com/books?id=cWAh8sL3gOEC, "... male counterparts of apsaras, gandharvas are known to love women; and women fall instantly for the charms of gandharva men ... awaken sexual passion in women ... Inagandharva marriage,aman and woman are so drawn to one another in mutual passion that they run off together without ceremony or consent of their families ..."\n↑ A Sanskrit-English dictionary: etymologically and philologically arranged, by Sir Monier Monier-Williams. https://books.google.com/books?id=zUezTfym7CAC&pg=PA346। আহৰণ কৰা হৈছে: 2012-12-19.\n↑ Shah, Umakant Premanand (1987). Jaina-Rūpa-Maṇḍana, Volume 1. Abhinav Publications. ISBN 9788170172086.\n"https://as.wikipedia.org/w/index.php?title=গন্ধৰ্ব&oldid=296579"ৰ পৰা অনা হৈছে\nশেষ সম্পাদনা কৰা হৈছে 14 September 2021 তাৰিখে 09:53 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=70962।\nএই পৃষ্ঠাখন ১৪ ছেপ্টেম্বৰ, ২০২১ তাৰিখে ১৫:২৩ বজাত অন্তিম সংশোধন কৰা হৈছিল।